Dhandah Bulhaleh Erumun Team Eh Joorimanaa Kohfi - Vaguthu\nދަނޑައް ބުޅަލެއް އެރުމުން ޓީމެއް ޖޫރިމަނާކޮށްފި\nމިދިޔަ ސީޒަނުގެ ޗެމްޕިއަންސް ލީގު ދެވަނަ ބުރުގައި ބެސިކްޓަސް އަދި ބަޔާން މިއުނިކް ބައްދަލު ކުރި މެޗުގައި ދަނޑައް ބުޅަލެއް އެރުމުގެ ސަބަބުން ބެސިކްޓަސް ޖޫރިމަނާ ކޮށްފިއެވެ.\nއިނގިރޭސި ރެފްރީ މައިކަލް އޮލިވާ ރެފްރީކަން ކުރި މިމެޗު މެދު ކަނޑާފައިވަނީ ބުޅާ ދަނޑަށް އެރުމުންނެވެ. ވޮޑަފޯން ޕާކުން ބުޅާ ބޭރު ކުރުމުން އޮލިވާ ވަނީ ކުޅުން ކުރިޔަށް ގެންގޮސްފައެވެ. ތުރުކީގެ ކްލަބެއް ކަމަށްވާ ބެސިކްޓަސް ޖޫރިމަނާ ކޮށްފައިވަނީ ކުރަން ޖެހޭ ވަރަށް އިންތިޒާމު ނުކޮށް ހުރުމުން ކަމަށް ޔުއެފާ އިން ބުނެއެވެ.\nމީގެއިތުރުން ބެސިކްޓަސް އަށް ވަނީ ސަޕޯޓަރުން ސިޑި ތައް ބަންދުކުރުމާއި ތަކެތި އުކުމުގެ ސަބަބުން ވެސް ޖޫރިމަނާ ކޮށްފައެވެ. މި މެޗުން ބެސިކްޓަސް ވަނީ 1-3 ގެ ނަތީޖާ އަކުން ބަލިވެފައެވެ. އެގްރިގޭޓު ނަތީޖާ އެއްގެ ގޮތުގައި 1-8 ނަތީޖާ އަކުން ބަޔާން ވަނީ މޮޅުވެ ކުރިޔަށް އޮތް ކުއާޓާ ފައިނަލަށް ގޮސްފައެވެ.\nބަޔާން މިއުނިކް ވަނީ ސޯޝަލް މީޑިއާގައި މިކަމަށް މަލާމާތްކުރުމުގެ ގޮތުން އެމެޗުގެ މޮޅު ކުޅުންތެރިޔާ އަކަށް ބުޅާ ހޮވާފައެވެ.\nމީގެ އިތުރުން ޖޫން4އިން7ކަށް ޔުއެފާގެ ޑިސިޕްލިނަރީ ބޮޑީ އިން ވަނީ މުޅި އަކު 13 މައްސަލައެއް ނަގާފައެވެ. މީގެ ތެރޭގައި ބެސިކްޓަސް އާއި ދެކޮޅަށް ނަގާފައިވާ މައްސަލަވެސް ހިމެނެއެވެ. ލިވަޕޫލް އަށް ވަނީ 29،000 މިލިއަން ޔޫރޯގެ ޖޫރިމަނާ އެއް އައިސްފައެވެ. އެއީ ރޯމާ އާއި މެންޗެސްޓާ ސިޓީ ދެކޮޅަށް ކުޅުނު މެޗު ތަކުގައި ސަޕޯޓަރުން ބަޑި ބޭސް ބޭނުން ކުރުމާއި ސިޓީގެ ސްޓޭޑިއަމް އަށް އަނިޔާ ކުރުމުގެ ސަބަބުންެނެވެ.\n16 މިނެޓް ކުރިން 1\n3 ދުވަސް ކުރިން 9\nއޭއެފްސީ 19 އަހަރުން ދަށު މުބާރާތުގެ ކޮލިފިކޭޝަނަށް ގައުމީ އަންހެން ޓީމު ކިރިގިސްތާނަށް\nޗެތުރީ އަތުން ކެޕްޓަން ބޭންޑް ނެގީ ކޯޗާ ޖެހުނު މައްސަލަތަކެއްގައި!


Pakistan Flight Vettunu Haadhisaa Gai Maruvi Meehunge Adhadhu 92 Ah Araifi - Vaguthu\nޕާކިސްތާން ފްލައިޓް ވެއްޓުނު ހާދިސާގައި މަރުވި މީހުންގެ އަދަދު 92 އަށް އަރައިފި\nޕާކިސްތާން އިންޓަނޭޝަނަލް އެއާލައިން (ޕީއައިއޭ) ގެ ފްލައިޓެއް އިއްޔެ ވެއްޓުނު ހާދިސާގައި މިހާތަނަށް 92 މީހަކު މަރުވިކަން ކަށަވަރު ކުރެވިފައިވާ ކަމަށް "އަލްޖަޒީރާ" އިން ބުނެފިއެވެ.\nއެއާބަސް އޭ-320 މަރުކާގެ ފްލައިޓް އިއްޔެ ވެއްޓުނީ ލާހޫރުން ކަރާޗީ އަށް ދަތުރު ކުރަމުން ދަނިކޮށެވެ. ފްލައިޓް ވެއްޓުނީ ކަރާޗީގެ އެއާޕޯޓާއި ވަރަށް ކައިރިވެފައި ވަނިކޮށް، ކަރާޗީގެ މީހުން ދިރިއުޅޭ ސަރަހައްދަކަށެވެ. ފްލައިޓުން 91 މީހަކު ދަތުރު ކުރި ކަމަށް ވެއެވެ. އޭގެ ތެރެއިން ދެމީހަކު ވަނީ ސަލާމަތް ވެފައި ކަމަށް، "އަލްޖަޒީރާ" އިން ބުނެއެވެ. ފްލައިޓް ވެއްޓުނު ސަރަހައްދުގައި ދިރިއުޅެމުން އައި ތިން މީހަކު ވަނީ މިހާދިސާގައި މަރުވެފައެވެ.\nޕާކިސްތާން ހެލްތު މިނިސްޓްރީގެ ތަރުޖަމާން މީރަން ޔޫސުފް "އަލްޖަޒީރާ" އަށް މައުލޫމާތު ދެމުން ވިދާޅުވީ މަރުވި މީހުންގެ ތެރެއިން 60 މީހެއްގެ ހަށިގަނޑު ޖިނާހް ޕޯސްޓްގްރެޖްއޭޓް މެޑިކަލް ސެންޓަރުގައި އަދި 32 މީހެއްގެ ހަށިގަނޑު ކަރާޗީ ސިވިލް ހޮސްޕިޓަލްގައި އެބައޮތް ކަމަށެވެ. މިހާތަނަށް 19 މީހެއްގެ ހަށިގަނޑު ދެނެގަނެވިފައިވާ ކަމަށް ވެސް އޭނާ ވިދާޅުވިއެވެ.\n"އަޅުގަނޑުމެން މިދަނީ ޑީއެންއޭ ޓެސްޓްތައް ހަދައި ހަށިތައް ދެނެގަތުމުގެ މަސައްކަތް ކުރަމުން. ހަށިތައް ދެނެގަތުމަށް ފަހު އާއިލާތަކާއި ހަވާލު ކުރުމުގެ މަސައްކަތް ކުރާނަން." މީރަން ވިދާޅުވިއެވެ.\nޕީއައިއޭ އިން ބުނެފައި ވަނީ ފްލައިޓް ވެއްޓުމުގެ ކުރިން ޕައިލެޓް ވަނީ ޓެކްނިކަލް މައްސަލައެއް ދިމާވެފައިވާ ކަމަށް ބުނެފައެވެ.\nބައެއް މީޑިއާތަކުން ބުނާ ގޮތުގައި ލާހޫރުން މި ފްލައިޓް ފުރުމުގެ ކުރިން ވެސް ޓެކްނިކަލް މައްސަލައެއް ދިމާވެގެން ފުރުން ލަަސް ކުރިއެވެ. ނަމަވެސް އެކަމުގެ ތަފްސީލެއްް އަދި ކަމާބެހޭ ފަރާތްތަކުން ހާމައެއް ނުކުރެއެވެ.\nކޮވިޑް-19 އާއި ގުޅިގެން ޕާކިސްތާންގެ ވައިގެ ދަތުރުތައް ހުއްޓާލާފައި އޮތުމަށްފަހު އަލުން ދަތުރުތައް ފެށީ މިދިޔަ ހަފްތާގައެވެ.\nޕާކިސްތާނަކީ ފަހަކަށް އައިސް ފްލައިޓް ވެއްޓުމުގެ ނުރައްކާތެރި ހާދިސާތަކެއް ހިނގާފައިވާ ކަމެކެވެ. 2016 ވަނަ އަހަރު ވެސް ޕީޓީއައިގެ ފްލައިޓެއް ވެއްޓި 47 މީހުން މަރުވިއެވެ. 2010 ވަނަ އަހަރު އިސްލާމްއާބާދުގެ އުތުރަށް ޕާކިސްތާންގެ އެއާ ބްލޫ އެއާލައިންގެ ފްލައިޓެއް ވެއްޓި 152 މީހަކު މަރުވިއެވެ.


SunOnline: Masthuge haalugai huri meehaku kumundhoo councilge dhorah gellun dheefi\nމަސްތުގެ ހާލުގައި ހުރި މީހަކު ކުމުންދޫ ކައުންސިލް ދޮރަށް ގެއްލުންދީފި\nފާޠިމަތު ނަޒީފާ އަޙްމަދު 25 May 2022, 18:09\nހދ. ކުމުންދޫ-- ފޮޓޯ/ ކުޅުދުއްފުށީ އޮންލައިން\nމަސްތުގެ ހާލަތުގައި ހުރި ކަމަށް ޝައްކު ކުރެވޭ މީހަކު، ހދ. ކުމުންދޫ ކައުންސިލްގެ ދޮރަށް ގެއްލުންދީފިއެވެ.\nއިއްޔެ ހަވީރު ހިނގި މި ހާދިސާއާ ގުޅިގެން ކުމުންދޫ ކައުންސިލްގެ ރައީސް އަމީން މުހައްމަދު "ސަން" އަށް ވިދާޅުވީ، ކައުންސިލަށް ގެއްލުން ދީފައި ވަނީ ގަސްތުގައި ކަމަށް ނުބެލެވޭ ކަމަށާއި، އެއީ މަސްތުގެ ހާލުގައި ހުރި މީހަކު، ހަމަބުއްދި ނެތި ދީފައިވާ ގެއްލުމެއް ކަމަށް ލަފާކުރެވޭ ކަމަށެވެ.\nއެމީހާ ކައުންސިލަށް ގެއްލުން ދޭންޖެހޭނެ އިތުރު ސަބަބެއް ނޯންނާނެ ކަމަށް ވެސް އަމީން ވިދާޅުވިއެވެ.\n"އެފަރާތުން އައިސް ފައިގަ ދޮރުން ޖަހާ، ތަޅު ވަނީ ހަލާކު ކޮށްލާފަ. ދެން ބޮޑަށް ލަފާކުރެވެނީ މަސްތުގެ ހާލަތުގައި ހުރި ފަރާތެއް ކަމަށް. އެވަގުތު ކުޅުދުއްފުށި ޕޮލިސް ސްޓޭޝަނަށް ރިޕޯޓުކޮށް، ކައުންސިލުން ވަނީ އެމީހާ ފުލުހުންނާ ހަވާލު ކޮށްފައި،" އަމީން ވިދާޅުވިއެވެ.\nގެއްލުން ދިނުމަށްފަހު، ފުލުހުން އަންނަންދެން ވެސް އެމީހާ ހަރަކާތްތެރިވީ ކައުންސިލް އިދާރާ ކައިރީގައި ކަމަށް އަމީން ވިދާޅުވިއެވެ.\n"އެވަގުތު އަޅުގަނޑު އެތާކު ނެތިން. އެހެން ނަމަވެސް އެތާތިބި ކައުންސިލަރުން ކައިރީ ބުނި ކަމަށް ވަނީ، ކައުންސިލަރުންނާ ބައްދަލުކުރާށޭ މި އައީ،" އަމީން ވިދާޅުވިއެވެ.\nހަވީރު ހަތަރަކާއި ހަޔަކާ ދެމެދު އެ ހާދިސާ ހިނގިއިރު ކައުންސިލްގައި ހުރީ އިދާރީ މުވައްޒަފެކެވެ.\nއަމީން ވިދާޅުވީ، ކައުންސިލަށް އިތުރު ގެއްލުންތަކެއް ނުލިބި ސަލާމަތް ކުރެވުނީ، އެވަގުތު މުވައްޒަފަކު ކައުންސިލް އިދާރާގައި ހުރުމުން ކަމަށެވެ.\n"އެހެން ނޫންނަމަ އިތުރު ގެއްލުންތަކެއް ލިބޭނެ ކަމަށް ލަފާކުރެވޭ،" އަމީން ވިދާޅުވިއެވެ.\nމިކަމާ ގުޅިގެން ފުލުހުންގެ މީޑިއާ އޮފިޝަލް "ސަން" އަށް ވިދާޅުވީ، އެރަށުން 34 އަހަރުގެ ދިވެހި ފިރިހެނަކު ހައްޔަރު ކޮށްފައިވާ ކަމަށާއި، އޭނާގެ ބަންދަށް 15 ދުވަސް ޖަހާފައިވާ ކަމަށެވެ.\nކުމުންދޫ ކައުންސިލްގެ ރައީސް ފާހަގަ ކުރެއްވި ގޮތުގައި، މިފަދަ މައްސަލަތަކާހެދި، އެރަށުގައި ފުލުހުންގެ ޚިދުމަތް ގާއިމް ކުރުން މުހިންމެވެ.\nމި އަހަރު ކުމުންދޫގައި ޕޮލިސް ޕޯސްޓެއް ގާއިމު ކުރެވޭނެ ކަމަށް މޯލްޑިވްސް ޕޮލިސް ސާވިސްއިން އެންގި ކަމަށާއި، ނަމަވެސް އެކަމާ ގުޅޭ އެއްވެސް މަސައްކަތެއް މިހާތަނަށް ކުރިއަށް ނުދާކަމަށް ކައުންސިލްގެ ރައީސް ވިދާޅުވިއެވެ.\nނޭޗާ ޕާކުގައި ރޯކޮށްލުން: އަދިވެސް މީހަކު ހައްޔަރުނުކުރޭ\nކުމުންދޫ ނޭޗާ ޕާކްގައި ބަޔަކު ރޯކޮށްލުމުން ބޮޑު ގެއްލުމެއް\nމަސްތުވެފައި ހުރި މީހަކު ކުމުންދޫ ކައުންސިލަށް ގެއްލުންދީފި


Komandoo dhaairaa ge PPM ticket kureege deputy minister Fathuhee ah | Jazeera\tކޮމަންޑޫ ދާއިރާގެ ޕީޕީއެމް ޓިކެޓް ކުރީގެ ޑެޕިއުޓީ މިނިސްޓަރު ފަތުހީއަށް - Jazeera\nކޮމަންޑޫ ދާއިރާގެ ޕީޕީއެމް ޓިކެޓް ކުރީގެ ޑެޕިއުޓީ މިނިސްޓަރު ފަތުހީއަށް\nމަރިޔަމް ލީން އަހްމަދް December 24, 2021 121 views0\nޖެނުއަރީ5ވަނަ ދުވަހު ބާއްވާ ކޮމަންޑޫ ދާއިރާގެ ބައި އިލެކްޝަންގައި ވާދަކުރައްވާ އިދިކޮޅު ކޯލިޝަންގެ ކެންޑިޑޭޓަކީ ހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު މޫސާ ފަތުހީކަމަށް އެޕާޓީން ބުނެފިއެވެ.\n"ޖަޒީރާ" އަށް މައުލޫމާތު ދެއްވަމުން ޕީޕީއެމްގެ ތަރުޖަމާން ހީނާ ވަލީދު ވިދާޅުވީ، ކޮމަންޑޫ ދާއިރާއަށް ވާދަކުރާނޭ ކެންޑިޑޭޓް ހޮވުމަށް ޕާޓީގެ އެތެރޭގެ ޕްރިމަރީއަށް ހުޅުވާލި ފުރުސަތުގައި ކުރިމަތިލެއްވީ ފަތުހީ އެކަނިކަމަށެވެ. އެހެންކަމުން ޕީޕީއެމްގެ ފަރާތުން ފަތުހީއަށް ކޮމަންޑޫ ދާއިރާގެ ޓިކެޓް ދޭން ނިންމާފައިވާކަމަށް ހީނާ ވިދާޅުވިއެވެ.\nކުރީގެ ރައީސް ޔާމީންގެ ސަރުކާރުގައި ހޯމް މިނިސްޓްރީގެ ޑެޕިއުޓީ މިނިސްޓަރުކަން ކުރެއްވުމުގެ އިތުރުން ފަތުހީ ވަނީ ށ އަތޮޅު ކައުންސިލްގެ ރައީސްކަންވެސް މީގެ ކުރިން ކުރައްވާފައިވެއެވެ.\nއިދިކޮޅު ކޯލިޝަންގެ އިތުރުން، ކޮމަންޑޫ ދާއިރާއަށް ވާދަކުރައްވާނެކަން ހާމަކޮށްފައިވާ އެމްއެންޕީ އަދި ވެރިކަންކުރާ މައި ޕާޓީ އެމްޑީޕީންވެސް ވަނީ އެޕާޓީތަކުގެ ފަރާތުން ކޮމަންޑު ދާއިރާއަށް ވާދަކުރައްވާނެ ކެންޑިޑޭޓުން ޔަގީންކޮށްފައެވެ. އެޕާޓީތަކުގެ ޕްރައިމަރީއަށްވެސް ކުރިމަތިލައްވާފައިވަނީ ކޮންމެ ޕާޓީއަކުންވެސް އެންމެ ބޭފުޅެކެވެ.\nކޮމަންޑު ދާއިރާއަށް އެމްޑީޕީގެ ފަރާތުން ވާދަކުރައްވާނީ ށ. ފޯކައިދޫގެ ކައުންސިލްގެ ރައީސްކަން ގިނަ ދުވަސްތަކެއްވަންދެން ކުރެއްވި މުހައްމަދު ރާޝިދެވެ. އެމްއެންޕީގެ ފަރާތުން ވާދަކުރައްވާނީ ތައުލީމީ ދާއިރާގައި ގިނަ މަސައްކަތްތަކެއް ކުރައްވާފައިވާ އަބްދުލް ހަންނާން އިދުރީސްއެވެ.\nކޮމަންދޫ ދާއިރާގެ ބައި އިލެކްޝަންސްގެ ވޯޓާސް ލިސްޓުވެސް އިލެކްޝަންސް ކޮމިޝަނުން މިހާރު އާންމުކޮށްފައެވެ. ބައި އިލެކްޝަނެއް ބާއްވަނީ އެ ދާއިރާގެ ކުރީގެ މެމްބަރު ހުސައިން ވަހީދު އަވަހާރަވުމާއި ގުޅިގެންނެވެ.


ޗެޓްރޫމް - ފަންވަތް - މަޢުލޫމާތުގެ ޚަޒާޏާ\nބަނޑަށް އަޅަނީ ކޮން އެއްޗެއް؟\nކުޑަ ކަމެއްގައިވެސް މަތިވެރި ޙިކުމަތެއް އެކުލެވިފައި ވެދާނެއެވެ.\nޝާޢިއުކުރީ ބިންމާ އިބްރާހީމް ވަޙީދު 29 އެޕްރީލް 2009 . ހިމެނޭބަޔަކީ ވާހަކަ\nއިބްރާހީމް ވަޙީދު / ބިންމާ\nއަހަރެންގެ ލޮލަކަށް ނިންޖެއް ނައެވެ. ކޮޓަރީގައި އެކަނި އޮވެގެން، އެނދުގައި އެތައްއިރަކު ފުރޮޅުމަށްފަހު ތެދުވެއްޖައީމެވެ. ހިތަށްއެރި އެވެ. ނެޓަށް ވަދެލަންވީ އެވެ. އެކަމަކު، އޭރު ގަޑިން ދަންވަރު ދޭއް ޖަހަނީ އެވެ. ރައްޓެހި އެއްވެސް މީހަކު، އެ ވަގުތު އެމް.އެސް.އެން އިން ދިމާނުވާނެކަން ވެސް އެނގެ އެވެ. ކުރިން ފަތިސްވަންދެން ވެސް، އާގިލްއާ ޗެޓްކުރަން އިންނަމެވެ. އެއީ، އަހަރެން އެންމެ ފަހުން ރުޅިވި ކުއްޖާ އެވެ. އޭނައާ ރުޅިވިފަހުން، އަހަރެން އެހާ ޗެޓްކުރާ ހިތެއްނުވެ އެވެ. ދެޚިޔާލެއްގައި ހުރެގެން އެމް.އެސް.އެން އަށް "ލޮގިން" ކޮށްލިތަނާ، ރައްޓެއްސެއް ގޮތުގައި "އެޑް" ކުރުމަށްޓަކައި "ޑާރކް ބްލެކް" ވަނަމަކަށް ޖަހާފައިވާ މީހަކު ދައުވަތު ދިނެވެ. ވަގުތުގެ ފޫހިކަމާ އެކުގައި އަހަރެން އެ ނަން "އެޑް" ކުރީމެވެ.\nއެހެން ދުވަހެކެވެ. އޮފީހުގައި ވަރަށް ބުރަކޮށް އުޅެއުޅެފައި، ހުސް ވަގުތެއް ލިބުމުން، އެމް.އެސް.އެން އަށް ވަދެލީމެވެ. އޭރު "ޑާރކް ބްލެކް" އިނީ "ސައިން އިން" ވެފަ އެވެ. އެކަން އަހަންނަށް ފާހަގަކުރެވުނީ އޭނަ "ހައި" ބުނުމުންނެވެ. އަހަރެން ވެސް ޖަވާބުދިނީމެވެ. ފުރުތަމަ ދެކެވުނީ ވަރަށް އާންމު ވާހަކަ އެވެ. ކޮންމެހެން އެއީ ކާކު ކަމެއް އަހަރެން ނާހަމެވެ. އެ ފަހަރު މާގިނަ ވާހަކަތަކެއް ދެއްކޭގޮތެއް ނުވެސް ވި އެވެ. ކުއްލިއަކަށް ކަމެއްޖެހިގެން އަހަރެން ދިޔައީ އެވެ. ވަގުތުން "ޑިސްކަނެކްޓް" ކޮށްލާފަ އެވެ.\nއެ ދުވަހު އަހަރެންގެ ފޯނަށް މެސެޖެއް އައެވެ. އެއީ، "ޑާރކް ބްލެކް" ފޮނުވި މެސެޖެކެވެ.\n"ކީއްވެ ގުޑްބައި ނުބުނެ ދިޔައީ؟" އެ މެސެޖުގައި ވެއެވެ.\nއަހަރެންގެ ފޯނު ނަންބަރު އޭނަ އަށް އެނގުނީ ކިހިނެތް ހެއްޔެވެ؟ ފުރަތަމަ އުފެދުނު ސުވާލަކީ އެއީ އެވެ. އެކަމަކު، އަހަރެން އެ މެސެޖަކަށް ޖަވާބެއް ނުފޮނުވަމެވެ. އެއް ސަބަބަކީ، ކޮންމެހެން އެހާ މުހިންމު ނޫންވީމަ އެވެ. އަނެއް ސަބަބަކީ، އިންޓަރނެޓް މެދުވެރިކޮށް ފޮނުވާފައިވާ މެސެޖަކަށް ވާތީވެ، އަހަންނަށް ޖަވާބު ނުފޮނުވޭނެތީ އެވެ.\nއަހަރެންގެ އުފަންދުވަހެވެ. މީހަކު ދޮރުގައި ޓަކިޖަހާލުމުން ދޮރު ހުޅުވީ މަންމަ އެވެ. އެ މީހަކު، ވަރަށް ބޮޑު މާބޮނޑިއެއް ދިނެވެ. އޭގައި ހުރީ ރަތް ފިނިފެންމަލެވެ. އެއީ، މާ ފިހާރައެއް މެދުވެރިކޮށް "ޑާރކް ބްލެކް" އަހަންނަށް ފޮނުވި އެއްޗެކެވެ. ތެދަށް ބުނާ ނަމަ، އެއީ، އެ ފަހަރު އަހަންނަށް ލިބުނު އެންމެ "ލޯބި" ހަދިޔާ އެވެ.\n"މި ހަދިޔާ ގަބޫލުކުރާ ނަމަ، މި ރޭ ނުވައެއް ޖަހާއިރު ނެޓުން މީޓްކުރުން އެދެން!" މާތަކުގެ ތެރޭގައި އޮތް ކަރުދާސްކޮޅެއްގައި، އަތުލިޔުމުން ލިޔެފައިވެ އެވެ.\n"ޑާރކް ބްލެކް" އެއީ ކާކުކަމެއް އަހަންނަކަށް ނޭނގެ އެވެ. އެކަމަކު، އަހަރެން ކަހަލަ، އުމުރުން 19 އަހަރުގެ އަންހެން ކުއްޖަކަށް، އެ ފަދަ "ރޮމޭންޓިކު" ޚިޔާލު ގެންގުޅޭ މީހެއް ހަނދާންނައްތާލެވޭނެ ހެއްޔެވެ؟ ކޮންމެހެން ލޯބި ނުވިޔަސް، އެ ގަޑީގައި، ނެޓުން ބައްދަލުކޮށްލަން އަހަރެން ބޭނުންވި އެވެ. ކުޑަމިނުން ޝްކުރުއަދާކޮށްލުމަށްޓަކާ އެވެ.\n"ތެންކްޔޫ! މީޓްކޮށްލީތީ.." ޗެޓުން ބައްދަލުވުމުން ޑާރކް ބްލެކް ބުންޏެވެ.\n"ތެންކްޔޫ!" ޔޫ ކެޕްޓަލް ކޮށްލާފައި އަހަރެން ބުނީމެވެ. "އެހާ ނައިސް ހަދިޔާއެއް ދިނީތީ.. ދެން ސޮރީ.. ކުރީ ދުވަހު ގުޑްބައި ނުބުނެވުނީތީ.."\nއެ ފަހަރު ވާހަކަދައްކަން ފެށިއިރު، އިތުރު އެހެން ވާހަކައެއް ދައްކާކަށް އަހަރެން ނުވިސްނަމެވެ. އިތުރު ވާހަކަދައްކަން އަހަންނަށް މަޖުބޫރުވީ، އޭނަ ބުނި އެހެން އެއްޗަކުންނެވެ.\n"ރޯސް އަށް ވުރެ ނައިސް ހަދިޔާ ވެސް ހުރެއެއްނު!" އޭނަ ބުންޏެވެ.\n"މިސާލަކަށް؟" އަހަރެން "ހެޕީ ފޭސް" އެއް ފޮނުވާލާފައި އެހީމެވެ.\n"ޑައިމަންޑް ރިންގް!" އޭނަ ބުންޏެވެ.\nކުޑަކުޑަ ޑައިމަންޑެއް ޖަހާފައިވާ އަނގޮއްޓިއެއް އާގިލް އަހަންނަށް ދިނެވެ. ރައްޓެހިވެގެން އުޅުނުއިރު އެވެ. އެ އަނގޮއްޓި އަހަރެން ނުއެއް އަޅަމެވެ. އަދި، ރުޅިވުމަށް ފަހުގައި، އާގިލް އަށް އަނބުރައި އެ އަނގޮއްޓި ރައްދެއް ވެސް ނުކުރަމެވެ. އެކަން އެނގޭނީ އާގިލް ނޫން އެހެން ކާކަށް ހެއްޔެވެ؟ އެހެންވިޔަސް، އެހެން ނަމެއްގައި އާގިލް އަހަންނާ ވާހަކައެއް ނުދައްކާނެ އެވެ. ސަބަބަކީ، އަހަރެން ރުޅިވުމުން އާގިލް ފާޑަކަށް މޮޔަވީ އެވެ.\nފަރުވާކުރަންވެގެން އޭނަ، ރާއްޖެއިން ބޭރަށް ގެންދިޔަގޮތަށް މާލެއަކަށް ނުގެނެ އެވެ. ދުރުދުރުން އެހިގޮތުގައި، އާގިލްގެ ހާލަތު، ދުވަހަކަށް ވުރެ ދުވަހެއް ދިޔައީ ގޯސްވަމުންނެވެ.\n"ކާކު ތީ؟" އަހަރެން ވަގުތުން އެހީމެވެ. "ނަން ނުބުނަނީސް ދެނެއް ވާހަކައެއް ނުދައްކާނަން.."\n"ޖާދުﷲ!" އޭނަ ބުންޏެވެ. "ކްލޯސް ފްރެންޑުން ކިޔާނީ ޖޭޑް!"\nއެ ވަރަކުން އަހަންނަކަށް ނުފުދުނެވެ. އިތުރު ތަފްސީލް ބޭނުންވި އެވެ. ދެން ހިތަށްއެރި އެވެ. ކޮންމެ އެއްޗެކޭ ވެސް އޭނަ ކިޔާފާނެ އެވެ.\n"ފޮޓޯއެއް އެބައޮތް؟" އަހަރެން އެހީމެވެ.\nފޮޓޯއަކަށް އެހުމުން ބަހަނާ ދައްކާނެކަން އަހަންނަށް އެނގެ އެވެ. އޭގެ ބަދަލުގައި، ވަގުތުން "ޑީޕީ" އަށް އޭނަ ފޮޓޯއެއް ލި އެވެ. އަހަރެން ބަލައިލީމެވެ. އެއީ، ވަރަށް ސްމާރޓް، ރީތި ކުއްޖެކެވެ.\n"ތީ އަހަރެން ޕާސްޕޯރޓް ހައްދަން ނެގި ޕިކް އެއް!" އޭނަ ބުންޏެވެ.\n"ވެބްކެމް އެބަހުރިތަ؟" އަހަރެން އެހީމެވެ.\n"ޔޭސް!" އޭނަ ބުންޏެވެ.\nކެމެރާއިން އޭނަ ދެއްކޭތޯ އޭނަ ވަރަށް މަސައްކަތްކުރި އެވެ. އެކަމެއް ނުވި އެވެ. އެއް ފަހަރު އޭނަގެ މޫނު، އަރިމަތިން ފެނުނެވެ. އެ ފަހަރު ސްޓަކްވުމުން، ޚަރަކާތްކުރާ އެއްވެސް މަންޒަރެއް ނުފެނުނެވެ. މައިކު ޖައްސަން އަހަރެން އެދުނީމެވެ. ޔަގީންކުރުމަށްޓަކާ އެވެ.\n"ފޮޓޯ ދައްކައިފިން.. ވެބްކެމް ޖައްސަން މަސައްކަތް ކޮށްފިން.. މައިކު ވެސް ގުޅޭތޯ ބަލާފާނަން.. އެކަމަކު ކޮމްޕަށް ވައިރަސް އަރައިގެން ވަރަށް ހާލުން މި ޗެޓްކުރަނީ ވެސް.. ކީއްވެ އަހަންނަށް ޓްރަސްޓް ނުކުރަން ތި އުޅެނީ؟" އޭނަ އެހި އެވެ.\nތެދެކެވެ. އަހަރެން އެހާ "ސައިކޯ ވާކަށް" ނުވާނެ އެވެ. އެކަމަކު، އަޑުކޮޅެއް ރެކޯރޑް ކޮށްފައި އޭނަ ފޮނުވި އެވެ. އަހަރެން ދެކެ ލޯބިވާ ވާހަކަ އާއި، އޭނަ އަށް އަހަރެން ފެނުނީ ކިހާ ކުރިންކަން ވެސް އޭނަ ބުނެފައިވެ އެވެ. އެ ހިސާބުން އަހަރެން ގަބޫލުކުރީ އެވެ. އޭނަ އަކީ، މުއްސަނދި އާއިލާއެއްގެ ކުއްޖެކެވެ. އާގިލް އާއި އޭނަޔާ ހުރި ތަފާތަކީ، އަހަރެން ދެކެ އިންތިހާ އަށް ލޯބިވެފައި އަދި ކޮންމެ ކަމެއް އަހަރެން ރުހޭގޮތަށް އޭނަ އެއްބަސްވުމެވެ. އޭނަގެ ކޮންމެ ސިފަ އަކީ، އަހަރެންނަށް މަގްބޫލު ސިފައެކެވެ. އަހަންނާ އެހާ ގުޅޭ ދެ ވަނަ މީހަކު އަހަންނަކަށް ނުލިބޭނެ އެވެ.\nރާއްޖެއިން ބޭރަށް އެކި ދަތުރުތައް ކޮށްފައި، ބަރާބަރަށް އޭނަ ފޮޓޯ ފޮނުވަ އެވެ. ވާހަކަދައްކާފައި އަޑު ފޮނުވަ އެވެ. އެ ގުޅުމަށް އަހަރު ހަމަވާން ކައިރިވީއިރު، އޭނަ ދެކެ އަހަންނަށް އިންތިހާ އަށް ލޯބިވެވިއްޖެ އެވެ. ކައިވެނިކުރަން އެއްބަސް ވެވިއްޖެ އެވެ. އަހަރެންގެ މައިންބަފައިންނަށް ޖޭޑްގެ ފޮޓޯ ދައްކައި، އެ މީހުންގެ ރުހުން ލިބިއްޖެ އެވެ. އޭރު ޖޭޑް ހުރީ ސްވިޒަރލޭންޑްގަ އެވެ. އަހަރުމެން އެއްބަސްވީ، އެ މަހު މާލެ އައިސް، ދެ ފަރާތުގެ މައިންބަފައިންނާ ވާހަކަދެއްކުމަށްފަހު، ކައިވެނި ކުރާ ތާރީޚް ކަނޑައަޅާށެވެ. އަދި، އަންނަންވާއިރަށް ގޭގައި ކުލަލައި، ކޮޓަރި ނިންމީމެވެ. ސަބަބަކީ، އަހަރެންގެ ގޭގައި އަހަރެން އުޅެން ބޭނުންވާތީ އެވެ. އޭގެ އިތުރަށް، ކައިވެނި ޕާރޓީގެ ކާރޑު ހަދާނެ ޑިޒައިން ވެސް ފާސްކޮށް ނިންމީމެވެ.\n"އަހަރެން ބޭނުމެއް ނޫން ކައިވެނީގެ އެއްވެސް ކަމަކަށް އެހެން މީހަކު ސްޕެންޑް ކުރާކަށް.. އެކަމަކު، މި ވަގުތު މި އުޅެނީ ވިސާ ކާރޑް ގެއްލިގެން.." ޖޭޑް ބުންޏެވެ. އެވެ. "މާލެ ގޮއްސަ ހުރިހާ ބިލަކަށް އަހަރެން ބޭނުން ޕޭ ކުރަން.."\nއަހަރެންގެ ބައްޕަ އަކީ މާބޮޑު މުއްސަންޖެއް ނޫނެވެ. އެހެންވިޔަސް، އަތުގައި ހުރި ހުރިހާ ފައިސާއެއް އެ ކައިވެންޏަށް ޚަރަދުކުރި އެވެ. އޭގެތެރޭގައި، މަންމަ ގޮވައިގެން ބޭސްކުރަން އިންޑިޔާ އަށް ދާންހުރި ފައިސާ އާއި، ބައްޕަގެ އެކައުންޓުގައި ހުރި، ގާތްގަނޑަކަށް ހުރިހާ ފައިސާއެއް ހިމެނެ އެވެ. އަދި އަހަރެންގެ އެކައުންޓްގައި ހުރި ހުރިހާ ފައިސާއަކާއި، އިތުރަށް، ދަރަންޏަށް ވެސް އެކުވެރިން އަތުން ފައިސާ ނެގީމެވެ. ވެޑިން ޑްރެސް ފެއްސީ ލަންކާއިންނެވެ. ބެޑްރޫމް ސެޓް މެލޭޝިޔާ އިން ގެނެސްދިނީ ބޭބެގެ ޚަރަދުގަ އެވެ.\nޖޭޑް މާލެ އަށް އަންނަން އޮތް ދުވަހު، އަހަރެންގެ މައިންބަފައިންނާ އެކުގައި އަހަރެން އެއާރޕޯރޓަށް ދިޔައީމެވެ. ޖޭޑް ބުނިގޮތުގައި، އެންމެ ފަހުން ފޮނުވި ފޮޓޯއާ ޖޭޑް ވައްތަރުނުވެދާނެ އެވެ. އެހެން ހެދީ އަހަންނަށް ސަޕްރައިޒެއް ދިނުމުގެ ގޮތުންނެވެ. އެކަމަކު، ކަޅުކުލައިގެ ފިނިފެންމަލެއް އަހަންނަށް ހަދިޔާއަކަށް ޖޭޑް ގެންނާނެ އެވެ. ޖޭޑްގެ ކަމުދާ ސިފަ އަކީ އެއީ އެވެ. އަބަދު ވެސް، އެ ކަހަލަ، ރޮމޭންޓިކު ކަންތައް އޭނަ ކުރާތީ އެވެ.\nއެއާރޕޯރޓްގައި ހުރިއިރު އަހަރެންގެ ފައި ތުރުތުރުއަޅައެވެ. އުފަލުންނެވެ. ހާސްވެގެންނެވެ. އެ ދުވަހުގެ މޫޑް ކުއްލިއަކަށް "އޯފް ވީ"، އާގިލް "އެރައިވަލް" އިން ނުކުތްތަން ފެނުމުންނެވެ. އޭރު ވެސް އޭނަ ހުރީ ވަރަށް ބަލިކޮށެވެ. އަހަރެން ފެނުމުން އޭނަ އެނބުރުނީ އަނެއްފަރާތަށެވެ. އޭނަގެ ކައިރީގައި ހުރި އަންހެން ކޮއްކޮ އާއި، އެ މީހުންގެ މަންމަ ވެސް މޫނުހަދާފައި އަނެއް ފަރާތަށް އެނބުރުނެވެ. ނުފެންނަ ކަމަށް ހަދައިގެން އަހަރެން ހުއްޓައި، އެ މީހުން ނުކުމެގެން ދިޔައީ އެވެ. ފުރަގަހުން މީހަކު އައިސް އަހަރެންގެ ގައިގަ ކޮއްޓާލި އެވެ. އަދި ކަޅު ފިނިފެންމަލެއް ދިއްކޮށްލި އެވެ. އަހަރެންގެ މެޔަށް ހީވީ ފެންއެއްޗެއް އޮއްސާލިހެންނެވެ.\n"އެންމެ ފަހު ވަގުތު ކައިވެނި ކެންސަލް ކޮށްލީމަ ހިތަށް ކުރާނެ އަސަރު މިއަދު ކަލެއަށް އިހްސާސް ކުރެވޭނެ! ދެން ރޮއެ!" އާގިލްގެ ކޮއްކޮ ހިނިތުންވެލާފައި ބުންޏެވެ.\n2009-02-15 - މަގޭ ދަރިފުޅު\n2009-02-16 - އުންމީދުގެ އަލިކަން\n2009-05-10 - އެއީ ލޯބިބާ؟\n2009-05-19 - ބިރުވެރި ސަމާސާ\n2009-05-30 - ޗޮކްލެޓް\n2009-06-07 - ދެ މޫނު\n2009-06-13 - ބަހަނާ\n2009-06-27 - ލިންކް ރޯޑު\n2009-07-15 - ތަމްރީނަށް ބޭނުންވާނެ ކަންތައްތައް ދަނެގަތުން (01)\n2009-07-18 - ތަމްރީނަށް ބޭނުންވާނެ ކަންތައްތައް ދަނެގަތުން -02\n2009-07-20 - ޗުއްޓީ\n2009-08-03 - ޖޫލީ\n-0001-11-30 - ތަމްރީނަށް ބޭނުންވާ ކަންތައްތައް ދެނެގަތުން - 03\n2009-09-28 - ފޮޅޭ މާ މޯޅިވާނެ\n2009-10-07 - ތަމްރީނަށް ބޭނުންވާ ކަންތައްތައް ދެނެގަތުން - 04\n2009-10-21 - ހަވަނަ މީހާ\n2009-11-20 - ހަނދުމަ\n2009-12-19 - ހަމަހިމޭންކަން\n2010-01-11 - ތަމްރީނަށް ބޭނުންވާ ކަންތައްތައް ދެނެގަތުން - 05\n2010-01-31 - އެކަނިމާއެކަނި\n2010-03-03 - ތަމްރީނަށް ބޭނުންވާ ކަންތައްތައް ދެނެގަތުން - 6\n2010-04-10 - ތަމްރީނަށް ބޭނުންވާ ކަންތައްތައް ދެނެގަތުން - 7\n2010-04-24 - އަދިވެސް...\n2010-04-30 - ހިތްހަމަޖެހިގެން އުޅެން ބޭނުންތަ؟ (1)\n2010-05-07 - ހިތްހަމަޖެހިގެން އުޅެން ބޭނުންތަ؟ (2)\n2010-05-12 - ހަމަ ހިތަށްއަރާ.. (1)\n2010-05-16 - ހިތްހަމަޖެހިގެން އުޅެން ބޭނުންތަ؟ (3)\n2010-05-19 - އަމިއްލަ އެދުން\n2010-05-22 - ހަމަ ހިތަށްއަރާ..(2)\n2010-05-25 - ހިތްހަމަޖެހިގެން އުޅެން ބޭނުންތަ؟ (4)\n2010-05-30 - މަންމަގެ ކަޓު ޚިޔާލު\n2010-06-03 - ހަމަ ހިތަށްއަރާ..(3)\n2010-06-12 - ހިތްހަމަޖެހިގެން އުޅެން ބޭނުންތަ؟ (5)\n2010-06-15 - މުއްދަތު\n2010-06-17 - ހަމަ ހިތަށްއަރާ..(4)\n2010-06-22 - ހިތްހަމަޖެހިގެން އުޅެން ބޭނުންތަ؟ (6)\n2010-06-27 - ހަމަ ހިތަށްއަރާ..(5)\n2010-07-01 - ވިގަނި\n2010-07-05 - ހިތްހަމަޖެހިގެން އުޅެން ބޭނުންތަ؟ (7)\n2010-07-15 - ޕާޓީ\n2010-07-23 - ހިތްހަމަޖެހިގެން އުޅެން ބޭނުންތަ؟ (8)\n2010-07-29 - ހިތްހަމަޖެހިގެން އުޅެން ބޭނުންތަ؟ (9)\n2010-08-02 - ނާކާމިޔާބު ކައިވެނި\n2010-08-07 - ހިތްހަމަޖެހިގެން އުޅެން ބޭނުންތަ؟ (10)\n2010-08-14 - ހިތްހަމަޖެހިގެން އުޅެން ބޭނުންތަ؟ (11)\n2010-08-21 - ހިތްހަމަޖެހިގެން އުޅެން ބޭނުންތަ؟ (12)\n2010-09-04 - ހިތްހަމަޖެހިގެން އުޅެން ބޭނުންތަ؟ (13)\n2010-12-20 - ހަމަ ހިތަށްއަރާ..(6)\n2011-01-06 - ހަމަ ހިތަށްއަރާ..(7)\n2011-02-01 - ހަމަ ހިތަށް އަރާ..(8)\n2011-04-10 - ހާސްކަން ކަނޑުވާނީ ކިހިނެއް؟ (1)\n2011-04-26 - އަންހެނަކާއި ފިރިހެނަކާ ދެމެދު ރައްޓެހިކަން ބޭއްވިދާނެތަ؟\n2011-06-24 - ހާސްކަން ކަނޑުވަން ކުރެވޭނީ ކީއް؟ (2)\n2011-11-08 - ވަރިކުރަނީ ކީއްވެ؟\n2011-11-15 - ކައިވެނީގެ ކުރިން ވިސްނަންޖެހޭނީ ކޮންކަމަކާ؟\n2012-09-12 - 500 ދުވަސް\n2012-09-20 - ޗެޓު\nހުވަފެން ތަޢުބީރު: ބަންގި\nމަޖުބޫރު ލޯބި (47)\nއެ ޤަތުލުގެ ސިއްރު (6)\nއަމިއްލައަށް މަރުވުމަށް ޤަޞްދުކޮށްފީމެވެ.\nމުޙައްމަދު ބިން ޤާސިމް (1 ވަނަ ބައި): ނާހީދު (2)


ޢަޤީދާގެ ފިލާވަޅު 14 (ޢަޤީދަތުއް ޠަޙާވިއްޔާގެ ޝަރަޙަ) – DhiSalafiyyah\nقَالَ الطَّحَاوِيُّ رحمه الله: “خَالِقٌ بِلَا حَاجَةٍ، رَازِقٌ بِلَا مُؤْنَةٍ”.\n“އެއިލާހީ (އެއިލާހުގެ ޚަލްޤުކުރެއްވި ތަކެއްޗަށް) ޙާޖަތަށްޖެހިވޮޑިގެންނުވާ ޚާލިޤުވަންތަ އިލާހެވެ. އެއިލާހީ އެއްވެސް އުނދަގޫކަމެއްނެތި (އެޚަލްޤުތަކަށް ރިޒްޤުދެއްވާ) ރާޒިޤުވަންތަ އިލާހެވެ.”\n* “الخَالِقُ” އަދި “الرَّازِقُ” މިއީވެސް ﷲ ސުބުޙާނަހޫ ވަތަޢާލާގެ އިސްފުޅުތަކުގެ ތެރެއިންވާ ދެއިސްމުފުޅެވެ. ﷲ ސުބުޙާނަހޫ ވަތަޢާލާ ޚަލްޤުކުރައްވާފައިވާ ޚަލްޤުތައް، އެއިލާހު ޚަލްޤުކުރައްވާފައިވަނީ އެއްވެސް ޙާލެއްގައި އެއިލާހު އެބައިމީހުންނަށް ބޭނުންވެވޮޑިގެން ވާތީއެއް ނޫނެވެ. މިއާޚިލާފަށް އެންމެހާ ޚަލްޤުތައް ވަނީ ﷲއަށް ބޭނުންޖެހިގެންނެވެ. ހިނދުކޮޅަކަށްވެސް އެއިލާހުގެ އެހީތެރިކަމާއި މަދަދާއި ރަޙްމަތުން އެބައިމީހުންނަށް އެއްކިބާނުވެވޭނެއެވެ. އެއިލާހު ވަޙީކުރައްވާފައިވެއެވެ. ((يَا أَيُّهَا النَّاسُ أَنْتُمْ الْفُقَرَاءُ إِلَى اللَّهِ وَاللَّهُ هُوَ الْغَنِيُّ الْحَمِيدُ)) (فاطر: 15) މާނައީ: “އޭ އެންމެހާ މީސްތަކުންނޭވެ! ތިޔަބައިމީހުންނަކީ ﷲއަށް ބޭނުންޖެހިފައިވާ މީހުންނެވެ. އަދި ﷲއީ ފުދިވޮޑިގެންވާ ޙަމްދުލިބިވޮޑިގެންވާ އިލާހެވެ.” އެއިލާހަކީ ޛާތީގޮތުން ފުދިވޮޑިގެންވާ އިލާހެވެ. ޚަލްޤުތަކުންގެ ކިބައިން އެއްވެސްކަމަކަށް އެއިލާހު ބޭނުންވެވޮޑިގެންނުވެއެވެ. ހުރިހާ ގޮތަކުން އެއިލާހުވަނީ ފުދިވޮޑިގެންނެވެ. އެބައިމީހުން އެއިލާހުގެ އަމުރުފުޅުތަކަށް ކިޔަމަންތެރިވީކަމުގައިވިޔަސް އެކަމުގެ ފައިދާއޮތީ ހަމަ އެބައިމީހުންނަށެވެ. އަދި އެއިލާހުގެ އަމުރުފުޅުތަކަށް އުރެދިއްޖެނަމަ އެކަމުގެ ގެއްލުމާއި ހިތާމައޮތީ ހަމަ އެބައިމީހުންނަށެވެ. ހަމައެފަދައިން އެއިލާހުގެ ޚަލްޤުތަކަށް ރިޒްޤުދެއްވުމަށް އެއިލާހަށް އުނދަގޫފުޅުވެގެންނުވެއެވެ. އަދި އެންމެހާ މަޚްލޫޤުތަކަށް ރިޒްޤުދެއްވުމުން އެއިލާހުގެ ޙަޟްރަތުން އެއްވެސް އެއްޗެއް އުނިނުވާހުއްޓެވެ. އެއިލާހު ވަޙީކުރައްވާފައިވެއެވެ. ((وَمَا خَلَقْتُ الْجِنَّ وَالإِنسَ إِلاَّ لِيَعْبُدُونِ * مَا أُرِيدُ مِنْهُمْ مِنْ رِزْقٍ وَمَا أُرِيدُ أَنْ يُطْعِمُونِ * إِنَّ اللَّهَ هُوَ الرَّزَّاقُ ذُو الْقُوَّةِ الْمَتِينُ *)) (الذاريات: 56-58) މާނައީ: “ތިމަންއިލާހަށް ހަމައެކަނި އަޅުކަންކުރުމަށް މެނުވީ، ތިމަންއިލާހު ޖިންނީންނާއި، އިންސީން ނަހައްދަވަމެވެ. އެބައިމީހުންގެ ކިބަޔަކުން ތިމަންއިލާހު ރިޒްޤަކަށް އެދިވޮޑިއެއްނުގަންނަވަމެވެ. އަދި ކާންދިނުމަކަށްވެސް އެދިވޮޑިއެއްނުގަންނަވަމެވެ. ހަމަކަށަވަރުން، ﷲއީ، ރިޒްޤުދެއްވާ، ބާރުވެރިވަންތަ ގަދަފަދަވަންތަ އިލާހެވެ.” އަދި ޤުދުސީ ޙަދީޘެއްގައި ވެއެވެ. ((يَا عِبَادِي لَوْ أَنَّ أَوَّلَكُمْ وَآخِرَكُمْ وَإِنْسَكُمْ وَجِنَّكُمْ كَانُوا عَلَى أَتْقَى قَلْبِ رَجُلٍ وَاحِدٍ مِنْكُمْ، مَا زَادَ ذَلِكَ فِي مُلْكِي شَيْئًا، يَا عِبَادِي لَوْ أَنَّ أَوَّلَكُمْ وَآخِرَكُمْ وَإِنْسَكُمْ وَجِنَّكُمْ كَانُوا عَلَى أَفْجَرِ قَلْبِ رَجُلٍ وَاحِدٍ، مَا نَقَصَ ذَلِكَ مِنْ مُلْكِي شَيْئًا، يَا عِبَادِي لَوْ أَنَّ أَوَّلَكُمْ وَآخِرَكُمْ وَإِنْسَكُمْ وَجِنَّكُمْ قَامُوا فِي صَعِيدٍ وَاحِدٍ فَسَأَلُونِي فَأَعْطَيْتُ كُلَّ إِنْسَانٍ مَسْأَلَتَهُ، مَا نَقَصَ ذَلِكَ مِمَّا عِنْدِي إِلَّا كَمَا يَنْقُصُ الْمِخْيَطُ إِذَا أُدْخِلَ الْبَحْرَ، يَا عِبَادِي إِنَّمَا هِيَ أَعْمَالُكُمْ أُحْصِيهَا لَكُمْ، ثُمَّ أُوَفِّيكُمْ إِيَّاهَا، فَمَنْ وَجَدَ خَيْرًا، فَلْيَحْمَدِ اللهَ وَمَنْ وَجَدَ غَيْرَ ذَلِكَ، فَلَا يَلُومَنَّ إِلَّا نَفْسَهُ)) (رواه مسلم) މާނައީ: “އޭ ތިމަން އިލާހުގެ އަޅުތަކުންނޭވެ! ތިޔަބައިމީހުންކުރެ އެންމެ ފުރަތަމަ މީހުންނާއި، އަދި އެންމެފަހު މީހުންނާއި (އެބަހީ އެންމެ ފުރަތަމަމީހާއިން ފެށިގެންގޮސް އެންމެ ފަހުމީހާއާ ދެމެދުވީހައި އެންމެންނާއި)، އަދި ހުރިހާ އިންސީންނާއި ޖިންނީން (އެހުރިހައިމީހުން)، ތިޔަބައިމީހުންގެ ތެރެއިން އެންމެ ތަޤުވާވެރިމީހާގެ ހިތްފަދަ ހިތެއްގެ މަތީގައި ވީނަމަވެސް ތިމަން އިލާހުގެ މުލްކުވަންތަވެރިކަމަށް (އެކަމުގެ ސަބަބުން) އެއްވެސްއެއްޗެއް އިތުރު ނުވާނެތެވެ. އޭ ތިމަން އިލާހުގެ އަޅުތަކުންނޭވެ! ތިޔަބައިމީހުންކުރެ އެންމެ ފުރަތަމަ މީހުންނާއި، އަދި އެންމެފަހުގެ މީހުންނާއި (އެބަހީ އެންމެ ފުރަތަމަމީހާއިން ފެށިގެންގޮސް އެންމެ ފަހުމީހާއާ ދެމެދުވީހައި އެންމެންނާއި)، އަދި ހުރިހާ އިންސީންނާއި ޖިންނީން (އެހުރިހައިމީހުން)، ތިޔަބައިމީހުންގެ ތެރެއިން އެންމެ ނުބައި ނުލަފާ މީހާގެ ހިތްފަދަ ހިތެއްގެ މަތީގައި ވީނަމަވެސް، ތިމަން އިލާހުގެ މުލްކުވަންތަވެރިކަމުން އެއްވެސް އެއްޗެއް އުނިނުވާނެތެވެ. އޭ ތިމަން އިލާހުގެ އަޅުތަކުންނޭވެ! ތިޔަބައިމީހުންކުރެ އެންމެ ފުރަތަމަ މީހުންނާއި، އަދި އެންމެފަހުގެ މީހުންނާއި (އެބަހީ އެންމެ ފުރަތަމަމީހާއިން ފެށިގެންގޮސް އެންމެ ފަހުމީހާއާ ދެމެދުވީހައި އެންމެންނާއި)، އަދި ހުރިހާ އިންސީންނާއި ޖިންނީން (އެހުރިހައިމީހުން)، އެއް ބިމަކަށް އެއްވެ، ތިމަން އިލާހުގެ ޙަޟްރަތުގައި ދެންނެވުމުން، ކޮންމެމީހަކު އެދުނު ކޮންމެކަމެއް އެމީހަކަށް ދެއްވި ކަމުގައި ވިޔަސް، ކަނޑަށް ތިނޯހެއް ލައިފައި ނަގާއިރު އެކަނޑުން އުނިވާ މިންވަރަށްވެސް، ތިމަން އިލާހުގެ ޙަޟްރަތުގައިވާ އެއްޗަކުން އުނި ނުވާނެތެވެ. އޭ ތިމަންއިލާހުގެ އަޅުތަކުންނޭވެ! ތިޔަބައިމީހުން ކުރާ ޢަމަލުތައް، ތިމަންއިލާހު ހިމަނުއްވައި ލަހައްޓަވަމެވެ. ދެން އެ ޢަމަލުތަކަށް ފުރިހަމައަށް ޖަޒާ ދެއްވަމެވެ. ފަހެ ހެޔޮގޮތް މެދުވެރިވެއްޖެ މީހާ ﷲއަށް ޙަމްދު ކުރާހުށިކަމެވެ. އަދި އެ ނޫން ގޮތެއް މެދުވެރި ވެއްޖެމީހާ، ތިމާގެ އަމިއްލަ ނަފްސަށް މެނުވީ މަލާމާތް ނުކުރާ ހުށިކަމެވެ.”\nﷲ ސުބުޙާނަހޫ ވަތަޢާލާގެ އިސްމުފުޅު “الخَالِقُ” ދެމާނައެއްގައި ބޭނުންކުރެވެއެވެ. ފުރަތަމައީ، އިސްވެދިޔަ މިސާލަކާނުލައި ތަކެތި އީޖާދުކުރައްވައި، އަލަށް އެއްޗެހި ގެންނެވުމެވެ. ދެވަނައީ، ތަޤްދީރުކުރެއްވުމުގެ މާނައެވެ. މިއީ މުޝްރިކުން އެންމެބޮޑަށް މަގުފުރެދިގެން ދިޔަ އެއްކަމެވެ. އެބައިމީހުން އުޑާއި، ބިމާއި، އަދި އެދެމެދުގައިވާ މަޚްލޫޤުތައް ޚަލްޤުކުރެއްވީ ﷲކަމަށް އިޤުރާރުވާޙާލު، އަޅުކަމުގައި ﷲއާއެކު ޝަރީކުންތައް ބައިވެރިކުރެއެވެ. ﷲ ވަޙީކުރައްވާފައިވެއެވެ. ((وَلَئِنْ سَأَلْتَهُمْ مَنْ خَلَقَ السَّمَوَاتِ وَالأَرْضَ وَسَخَّرَ الشَّمْسَ وَالْقَمَرَ لَيَقُولُنَّ اللَّهُ)) (العنكبوت: 61) މާނައީ: “ހަމަކަށަވަރުން، އުޑުތަކާއި، ބިން ހައްދަވައި، އިރާއި، ހަނދު ޚިދުމަތްތެރިކުރެއްވީ ކާކުހޭ، އެބައިމީހުން (އެބަހީ މުޝްރިކުން) ކުރެން ކަލޭގެފާނު އައްސަވައިފިނަމަ، އެބައިމީހުން ﷲއޭ ދަންނަވާނެކަން ކަށަވަރެވެ.” އަދި މުޝްރިކުންގެ މިބާޠިލު އީމާންކަމާމެދު އިބްނު ޢައްބާސް ރަޙިމަހުﷲ ވިދާޅުވެފައިވެއެވެ. “އެބައިމީހުންގެ އީމާންކަމުގެ ތެރޭގައި: އުޑާއި، ބިމާއި، ފަރުބަދަތައް ޚަލްޤުކުރެއްވީ ކޮން ފަރާތެއްހޭ އެބައިމީހުންނަށް ބުނެވިއްޖެނަމަ، ﷲ އޭ ބުނާނެއެވެ. އަދި ހަމައެއާއެކު އެއިލާހާ ޝަރީކުކުރާ ބައެއްކަމުގައި އެބައިމީހުންވެއެވެ.” (ތަފްސީރުއް ޠަބަރީ)\n“الرَّازِقُ” މިއިސްމުފުޅު ދަންނައެވެ. ﷲ ސުބުޙާނަހޫ ވަތަޢާލާއީ އެއިލާހުގެ އެންމެހާ ޚަލްޤުތަކުންގެ ރިޒްޤުދެއްވާ އިލާހެވެ. އެއިލާހުގެ ރިޒްޤުދެއްވުމުގެ ދެވައްތަރެއްވެއެވެ.\nފުރަތަމައީ: ޢާއްމުކޮށް އެންމެހާ ޚަލްޤުތަކަށް ދެއްވާ ރިޒްޤެވެ. މިރިޒްޤުގައި ހެޔޮލަފާމީހުންނާއި، ފާފަވެރިންނާއި، މުއުމިނުންނާއި، ކާފަރުންނާއި، ކުރިއާއި ފަހުގެ އެންމެހާ މީސްތަކުން ޝާމިލުވެގެންވެއެވެ. ((وَمَا مِنْ دَابَّةٍ فِي الأَرْضِ إِلاَّ عَلَى اللَّهِ رِزْقُهَا)) (هود: 6) މާނައީ: “އަދި ބިންމަތީ ޙަރަކާތްކުރާ އެއްވެސް ދިރޭއެއްޗެއް، އެއެއްޗެއްގެ ރިޒުޤު ﷲ ޙަވާލުވެވޮޑިގެން މެނުވީ ނުވެއެވެ. (އެބަހީ، ކޮންމެ އެއްޗަކަށް ރިޒްޤު ދެއްވުންވަނީ ﷲއަށް ކަނޑައެޅިފައެވެ.)” ﷲ ސުބުޙާނަހޫ ވަތަޢާލާ ކާފަރަކަށް މުދަލާއި ދަރިން އިތުރުކޮށްދެއްވުމަކީ، އެއިލާހު އެކާފަރުމީހާއާމެދު ރުހިވޮޑިގެންވާކަމުގެ ދަލީލެއްނޫނެވެ. އެހެނީ، ދުނިޔެމަތީގައި އެއިލާހު، އެއިލާހު ރުއްސަވާމީހުންނަށާއި ނުރުއްސަވާމީހުންނަށްވެސް ދެއްވާހުއްޓެވެ.\nދެވަނައީ: ޚާއްޞަ ރިޒްޤެވެ. އެއީ ނުބައި ކަންކަމުން އެއްކިބާވެފައިވާ ހިތެއް ދެއްވުމާއި، ހިތަށް ޢިލްމާއި އީމާންކަމުގެ މަތިވެރި ނިޢުމަތް ދެއްވެވުމެވެ. މިއީ ﷲ ސުބުޙާނަހޫ ވަތަޢާލާއަށް އީމާންވެގެންވި މީސްތަކުންނަށް ލިބޭ ރިޒްޤެކެވެ. އެއިލާހުގެ ޙިކުމަތްވަންތަކަމާއި، ރަޙްމަތްވަންތަކަމުގެ ދަށުން މިރިޒްޤުގައި ތަފާތު ދަރަޖަތައް ވެއެވެ. އަދި މިރިޒްޤުގެ ތެރޭގައި އީމާންވި މީސްތަކުންގެ އަތްމައްޗަށް ފާޅުކުރައްވާ ކަރާމަތާއި، ޤިޔާމަތްދުވަހުން އެބައިމީހުންނަށް ދެއްވާ ސުވަރުގޭގެ މަތިވެރި ނިޢުމަތްތައްވެއެވެ.


SunOnline: Covid ge haradhuthah4billionaa kairi kurany\nއަހުމަދު މިޒްޔާލް 22 Sep 2021, 11:24\nކޮވިޑް-19ގެ ހާލަތާ ގުޅިގެން ދައުލަތުން ކުރި ހަރަދުތައް 3.8 ބިލިއަން ރުފިޔާއަށް އަރައިފިއެވެ.\nފިނޭންސް މިނިސްޓްރީގެ ތަފާސްހިސާބުތަކުން ދައްކާ ގޮތުގައި މި މަހުގެ 16 ވަނަ ދުވަހާ ހަމައަށް ސިއްހީ އަދި އިޖުތިމާއީ ހަރަދުތަކަށް ދައުލަތުން ވަނީ 2.1 ބިލިއަން ރުފިޔާ ހަރަދުކޮށްފައެވެ. އަދި ކޮވިޑާ ގުޅިގެން އިގްތިސާދީ ކަންކަމަށް 1.7 ބިލިއަން ރުފިޔާ ވަނީ ހަރަދުކޮށްފައެވެ.\nސިއްހީ އަދި އިޖުތިމާއީ ހަރަދުތަކުގެ ތެރެއިން އެންމެ ބޮޑު ހޭދައެއް ކޮށްފައިވަނީ ހެލްތު މިނިސްޓްރީންނެވެ. އެ މިނިސްޓްރީގެ ހަރަދުތައް 805.9 މިލިއަން ރުފިޔާއަށް އަރާއިރު، ދެވަނައަށް ގިނައިން ހަރަދުކުރީ ނެޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ)އިންނެވެ. އެންޑީއެމްއޭގެ ހަރަދުތައް 785 މިލިއަން ރުފިޔާއަށް އަރައެވެ.\nކޮވިޑާ ގުޅިގެން ސިއްހީ އަދި އިޖުތިމާއީ ކަންކަމަށް ހަރަދު ކުރި ގޮތަށް ބަލާއިރު، އެންމެ ބޮޑު ހޭދައެއް ކޮށްފައިވަނީ ހިދުމަތްތައް ފޯރުކޮށްދިނުމަށް ކޮންމެހެން ހޯދަން ޖެހޭ ތަކެތި ހޯދުމަށެވެ. މިކަމަށް ދައުލަތުން ވަނީ 1.1 މިލިއަން ރުފިޔާ ހޭދަ ކޮށްފައެވެ.\nކޮވިޑާ ގުޅިގެން އިގްތިސާދީ ކަންކަމަށް ހޭދަ ކުރި 1.7 ބިލިއަން ރުފިޔާގެ ތެރެއިން 1.1 ބިލިއަން ރުފިޔާ ހަރަދު ކޮށްފައިވަނީ ކޮވިޑް-19 ރިކަވަރީ ލޯނު ސްމީކަށެވެ.\nއިންކަމް ސަޕޯޓް އެލަވަންސްއަށް 420.8 މިލިއަން ރުފިޔާ ހަރަދުކޮށްފައިވާއިރު، ކަރަންޓު ބިލުތަކުން ޑިސްކައުންޓް ދިނުމަށް 172.4 މިލިއަން ރުފިޔާ އަދި ފެން ބިލުތަކުން ޑިސްކައުންޓް ދިނުމަށް 26 މިލިއަން ރުފިޔާ ހަރަދުކޮށްފައިވެއެވެ.\nއިންޑިއާ ކަނޑުގެ އެންމެ މަގުބޫލު މަންޒިލަކަށް ރާއްޖެ\nބީއެމްއެލްގެ ކްރެޑިޓް ކާޑު ލިމިޓު 750 ޑޮލަރަށް އިތުރުކޮށްފި\n"އެއާޕޯޓް އަތުލުން، އިގްތިސާދަށް އެޅުނު އެންމެ ބޮޑު ހުރަސް"


Civil servantun ge musaara anna aharu bodu kuranee | Mihaaru\nސަރުކާރުގެ އެންމެ ގިނަ އޮފީސްތައް ހިންގާ ވެލާނާގޭގެ އިމާރާތުގެ ތިރީގައި މަޑުކޮށްލައިގެން ތިބި މުވައްޒަފުންތަކެއް: ސިވިލް ސާވިސް މުވައްޒަފުންގެ މުސާރަ ބޮޑުކުރުމުގެ މަސައްކަތް ސަރުކާރުން އަންނަނީ ކުރަމުން ކަމަށް ފިނޭންސް މިނިސްޓަރު އަމީރު މިއަދު ވިދާޅުވި.---ފައިލް ފޮޓޯ: މިހާރު\n24 ޖުލައި 2019 - 16:16 87 comments\n"މިހާރު" އަށް ދެއްވި ހާއްސަ އިންޓަވިއުއެއް ގައި މިނިސްޓަރު އަމީރު ވިދާޅުވީ، ސިވިލް ސާވަންޓުންގެ މުސާރަ އެއް ހަމައަކަށް ގެނެސް، މުސާރައިގެ ތަފާތުތައް ކުޑަކޮށް، މުސާރަ ބޮޑު ކުރުމަކީ މި ސަރުކާރުގެ ވަރަށް ބޮޑު ވައުދެއް ކަމަށެވެ. އަދި އެކަން ކުރުމުގެ މަސައްކަތް ނޭޝަނަލް ޕޭ ކޮމިޝަނުން ކުރަމުން އަންނަ ކަމަށް ވިދާޅުވި އެވެ.\n"އަޅުގަނޑުމެންނަށް މި އަންނަ އަހަރު މުޅި ސަރުކާރުގެ ހުރިހާ މުވައްޒަފުންގެ މުސާރަ ހާމަނައިޒްކޮށް، އެ އަށް ބަދަލު ކުރެވޭނެ،" އޭނާ ވިދާޅުވި އެވެ.\nއެކަމަކު، މުސާރަ ބޮޑުކުރާނެ މިންވަރެއް ސަރުކާރުން އަދި ހާމައެއް ނުކުރެ އެވެ.\nދައުލަތުގެ މުވައްޒަފުންގެ ތެރެއިން އެންމެ ކުޑަ އުޖޫރައެއް ލިބޭ ބަޔަކީ، ސަރުކާރު ހިންގުމުގައި އެންމެ މުހިންމު ދައުރެއް އަދާކުރާ ސިވިލް ސާވަންޓުން ކަމަށް ވިޔަސް އެ މީހުންގެ މުސާރަ އާއި އެލަވަންސް ކުޑަކަމުގެ ޝަކުވާ އަށް ދުވަހަކު ވެސް މިހާތަނަށް ލުޔެއް ނުލިބެ އެވެ.\nސިވިލް ސާވަންޓުންގެ މުސާރަ އަށް އެންމެ ފަހުން ބަދަލު ގެނެސްފައި ވަނީ މިދިޔަ އަހަރުގެ ފެބްރުއަރީ މަހު އެވެ. އެގޮތުން، ޓެކްނިކަލް ކޯ އެލަވަންސްގެ ނަމުގައި މުސާރައިގެ އިތުރުން އެހެން އެލަވަންސެއް އޭރު ދިނެވެ. މި އެލަވަންސް ދިނީ ޓެކްނިކަލް މަސައްކަތް ކުރާ މުވައްޒަފުންނާއި އެ މުވައްޒަފުންގެ އެހީތެރިންގެ އިތުރުން ސަޕޯޓް ސާވިސް މުވައްޒަފުންނަށެވެ.\nއެ މުވައްޒަފުންނަށް އަސާސީ މުސާރައިގެ 28 ޕަސެންޓް ޓެކްނިކަލް ކޯ އެލަވަންސްގެ ގޮތުގައި ލިބުނެވެ. މުވައްޒަފުންގެ މުސާރައަށް ބަދަލެއް ގެނައި ނަމަވެސް ކުރީގެ ރައީސް އަބްދުﷲ ޔާމީންގެ ސަރުކާރުން ވަނީ ސިވިލް ސާވިސް މުވައްޒަފުންގެ އިތުރު ގަޑީގެ ފައިސާ ވަރަށް ބޮޑަށް ލިމިޓްކޮށްފަ އެވެ. އޭގެ ނަތީޖާ އަކީ ގެ އަށް ގެންދާ މުސާރަ އަށް މާ ބޮޑު ތަފާތުތަކެއް އައިސްފައެއް ނުވެ އެވެ.\nމިދިޔަ އަހަރު އޮތް ރިޔާސީ އިންތިހާބުގެ ދުވަސްވަރު މިހާރުގެ ރައީސް އިބްރާހިމް މުހައްމަދު ސޯލިހު ވަނީ އިތުރު ގަޑީގައި ކިތަންމެ ގިނައިން މަސައްކަތް ކުރި ނަމަވެސް އިތުރު ގަޑީގެ ފައިސާ ދެވޭނީ ވަކި ވަރަކަށް ކަމަށް ކަނޑައަޅާފައި އޮންނަ އޮތުން ބަދަލު ކުރާނެ ވިދާޅުވެފަ އެވެ. އަދި ލިމިޓެއް ނެތި އިތުރު ގަޑީގެ ފައިސާ ލިބެން ޖެހޭ ކަމަށް އެމަނިކުފާނު ވިދާޅުވެފައި ވެ އެވެ.\nއިތުރު ލިޔުންތައް ސިވިލް ސާވިސް ސިވިލް ސާވަންޓުން އިބްރާހިމް އަމީރު، ފިނޭންސް މިނިސްޓަރު ފިނޭންސް މިނިސްޓްރީ ފިނޭންސް މިނިސްޓަރު ސިވިލް ސާވަންޓުންގެ މުސާރަ ދިވެހި ސަރުކާރު


ފުވައްމުލައް ސިޓީގެ ކޮވިޑް-19 މައުލޫމާތު ހިމެނޭ ވެބްޕޯޓަލް އިފުތިތާޙުކޮށްފި – Mikal News\nފުވައްމުލައް ސިޓީ ކޮވިޑް-19 މައުލޫމާތު ޕޯޓަލް\nފުވައްމުލައް ސިޓީގެ ކޮވިޑް-19 މައުލޫމާތު ހިމެނޭ ވެބްޕޯޓަލް މިރޭ އިފުތިތާޙުކޮށްފިއެވެ. މިޕޯޓަލް އިފުތިތާޙުކޮށް ދެއްވީ ފުވައްމްލައް ސިޓީގެ މޭޔަރު އިސްމާއިލް ރަފީގު މިރޭ ބޭއްވި ފުވައްމުލައް އީއޯސީ ނޫސްވެރިންގެ ބައްދަލުވުމުގެ ތެރެއިންނެވެ.\nމިރޭ އިފްރިތާހުކުރި ޕޯޓަލްގެ އެޑްރެހަކީ: https://covid19.fuvahmulah.gov.mv އެވެ.\nމިޕޯޓަލް އިން ފުވައްމުލައް ސިޓީގެ ކޮވިޑް-19 އައި ބެހޭ އެނެމް ފަހުގެ މައުލޫމާތު އަބަދުވެސް އަޕްޑޭޓް ކޮށް ލިބެމުން ދާނެކަމަށް މޭޔަރު ވިދާޅުވިއެވެ. މިޕޯޓަލް ހެދުމުގެ ބޭނުމަކީ އެއްތަނަކުން ރައްޔިތުންނަށް ފުވައްމުލައް ސިޓީގެ ކޮވިޑް -19 އާއި ގުޅޭ މައުލޫމާތު ފޯރުކޮށްދީ ހޭލުންތެރިކަން އިތުރުކުރުން ކަމަށް މޭޔަރު ވިދާޅުވިއެވެ. ކުރިޔަށް އޮތްތަނުގައި ވެސް ރައްޔިތުންނަށް އިތުރު މައުލޫމާތު މިޕޯޓަލް އިން ލިބެމުންދާނެ ކަމަށް މޭޔަރު ވިދާޅުވިއެވެ. އަދި އިތުރަސ ްމިޕޯތަލް ތަރައްގީކުރުމުގެ މަސައްކަތްކުރަމުން ދާނެކަމަށް ވެސް ވިދާޅުވިއެވެ.\nފުވައްމުލައް ސިޓީ ކޮވިޑް-19 މައުލޫމާތު ޕޯޓަލް- ފުތަމަ ޕޭޖް\nމިޕޯޓަލް އިން ރައްޔިތުންނަށް ގިނަ މައުލޫމާތުތަކެއް ލިބިގެންދާނެކަމަށާއި އެގޮތުން މޮނިޓަރިން ހާލަތުގައި ހުރިގެތަކާއި ކޮވިޑް-19ގެ ބަލި މީހުން ތިބިގެތަކާއި އަވަށްތައް އަދި ތާރީޚުތައް އެގެން އެބަހުއްޓެވެ.\nރަށުގައި މިހާއު އަޅާފައިވާ ރައްކާތެރިކަމުގެ ފިޔަވަޅުތަކާއި އާއްމުންގެ ހުރި ސުވާލުތަކާއި އެއިގެ ޖަވާބުތައް ވެސް ހިމެނިފައިވެއެވެ.\nމިޕޯޓަލް ހެދުމުގައި އަހުމަދު އަލީ – އަޖާއިބު ގެ ވަރަށް ގިނަ އެހީތެރިކަމެއް އިރުޝާދުތަކެއް ލިބުނުކަން މޭޔަރު ފާހަގަކުރެއްވިއެވެ. އަދި ސިޓީ ކައުނސިލްގެ އައިޓީ ޓީމުން ޚާއްސަކޮށް ރާނިމްގެ ބުރަ މަސައްކަތާއެކު، އިތުރު އެތައްފަރާތެއްގެ އެހީތެރިކަމާއެކު ފުރިހަމަވެގެން ދިޔަ މަސައްކަތެއް ކަން ފާހަގަ ކޮށް އެފަރާތްތަކަށް ސިޓީ ކައުންސިލްގެ ޑިރެކްޓާ ޖެނެރަލް އަހުމަދު ނިޖާހު ޝުކުރު އަދާކުރެއްވިއެވެ.\nފުވައްމުލައް ސިޓީ ކޮވިޑް-19 މައުލޫމާތު ޕޯޓަލް- 2021\nމިރޭ މިޕޯޓަލް ހުޅުވުމާއެކު ޕޯތަލް އަށް އާއްމުގެ ކޮމެންޓަށް ވެސް ވަނީ ހުޅުވާލާފައެވެ. އެގޮތުން މިކަލް ނޫހާއި ވާހަކަ ދެއްކި ފުވައްމުލައް ސިޓީގެ މީހަކު މިޕޯޓަލް ވަނީ ކޮމެންޓްކޮށްފައެވެ.\nއޭނާ ހަމާކުރި ގޮތުން އެހެން ބައެއް ރަށްރަށުން އާއްމުކޮށްފައިވާ މިފަދަ މިޕޯޓަލްތަކާއި އަޅާބަލާއިރު މިޕޯޓަލްގެ މައުލޫމާތު އެތުރިފައިވަނީ ވަރަށް ފުރިހަމައަށް ސިސްޓެމެޓިކް ގޮތަކަށްކަން ފާހަގަ ކޮށްފައި ވެއެވެ. އަދި މައުލޫމާތު ހާމަކޮށްފައި ވަނީ ވަކިވަކި ފަރުދުންގެ އަމިއްލަ މަސްލަހަތު ރައްކާތެރި ކުރެވޭފަދަ މިންވަރަކަށް ނުވަތަ ގޮތަކަށް ކަންވެސް ފާހަގަ ކުރިއެވެ. ނަމަވެސް ރަށުބަހުން ޕޯޓަލްގެ މައުލޫމާތު ހުރުމަކީ މިމައުލޫމާތު ފޯރުކޮށްދެވޭ ފަރާތްތައް މަދުވެގެން ދާނެ ކަމެއްކަން ފާހަގަ އޭނާ ފާހަގަކުރިއެވެ.\nމިސާލެއްގެ ގޮތުން އޭނާ ބުންޏެވެ. ފުވައްމުލަކު ނޫން ރަށެއްގެ މީހަކު ފުވައްމުލައް ސިޓީއަށް ދަތުރުކުރުމަށް މިސައިޓުން މައުލޫމާތު ބަލާނަމަ އަޅާފައިވާ ފިޔަވަޅުތަކުގެ މައުލޫމާތާއި އެހެން ބައެއް މައުލޫމާތު ދެނެގަތުމުގައި، ފުވައްމުލަކު ބަހުން ހުރުމުން ދަތިތަކެއް ކުރިމަތިވެގެން ދާނެ ކަމަށެވެ. ދެން އެނާ ފާހަގަކުރީ ޕޯޓަލް ހެދުމުގެ ބޭނުންކަމުގައި ހާމަކުރެވުނު ވީހާވެސް ގިނަ ބަޔަކަށް ފަސޭހަކަމާއެކު މައުލޫމާތު ފޯރުކޮށްދިނުމުގެ ބޭނުމާއި އެކަން އެގޮތަށް ހުރުން ފުށުއަރާކަމަށް ވެސް އޭނާ ދެކެއެވެ. މިއީ ރަށުގެ ބަސްދިރުވައި އާލާކުރަން ކުރާ މަސައްކަތެއް ނަމަ ރަށުބަހުން ހުރުން ރަނގަޅުވީހެއެވެ. ރަށުބަހުން މިސައިޓަށް ހުރުމުން ކަމުގެ މަގުސަދާއި ފުށުއަރާކަމަށް އޭނާ ތަކުރާރުކުރިއެވެ.\nރަށުގައި މިވަގުތު އަޅާފައިވާ ފިޔަވަޅުތައް ހިމެނިފައިވާ އިރު އެފިޔަވަޅުތައް އަޅާފައިވާ މުއްދަތު ބަޔާންވެފައި ނެތްކަން އޭނާ އިތުރަށް ފާހަގަ ކުރިއެވެ. އެއީވެސް މުހިންމު މައުލޫމާތެއް ކަމަށާއި ކަންކަން ދުރާލާ ޕްލޭން ކުރުމަށް އެފަދަ ތާރީޚުތައް މިހާރު ވަރަށް މުހިންމު ކަމަށް އޭނާ ބުންޏެވެ.


ދަރިއަކު އުފަންވުމުން ކުރަންޖެހޭ ކަންތައްތައް – lhohi.com\nޝާއިޢުކުރީ: Lhohi ތާރީޚު: ސެޕްޓެންބަރު 27, 2012\nތާބިއީ ބޭކަލަކަށް ފެނުނު އާދަޔާ ޚިލާފު ހުވަފެންފުޅު\n1- ތަޙްނީކް ކުރުން: ތަޙްނީކްކުރުމަކީ ކަދުރުކޮޅެއް ޗިސްކޮށްލުމަށްފަހު އޭގެ ދިޔަ ކުއްޖާގެ ތަލީގައި ކާއްތާލުމެވެ. ނުވަތަ ކުއްޖާއަށް އޭގެ ރަހަ ފޯރުކޮށްދިނުމެވެ. ކަދުރު ނުލިބުނު ނަމަ މާމުއި ފަދަ ކޮންމެވެސް ފޮނިއެއްޗަކުންނެވެ. މިއީ މުސްތަޙައްބުކަމެކެވެ. ދަލީލު: – عَنْ عَائِشَةَ رضي الله عنها أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ كَانَ يُؤْتَى بِالصِّبْيَانِ فَيُبَرِّكُ عَلَيْهِمْ وَيُحَنِّكُهُمْ-روى البخاري (6355) ومسلم (286) – واللفظ له ޢާއިޝާ ރަޟިޔަﷲ ޢަންހާގެ ކިބައިން ރިވާވެގެންވެއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހަށް ކުދީން(އަލަށް އުފަންވާ) ގެނެވޭކަމުގައިވިއެވެ. ދެންފަހެ އެކަލޭގެފާނު އެކުދީންގައި ބަރަކާތް ލެއްވުމަށްއެދި ދުޢާކުރައްވާ އެކުދީން ތަޙްނީކްކުރައްވަތެވެ.”\n2- ނަންކިޔުން: ކުއްޖާ އުފަންވާ ދުވަހު ނުވަތަ ތިންވަނައަށް ވާދުވަހު ނުވަތަ ހަތްވަނަދުވަހުވެސް ނަންދެވިދާނެއެވެ. މިތިންގޮތަކީވެސް ސުންނަތުގައި އައިސްފައިވާ ގޮތްތަކެވެ. ކުއްޖާއަށް ކިޔަންވާނީ މާނަ ރިވެތި އިސްލާމީ ނަމެކެވެ. ދަލީލު: – عَنْ أَنَسِ بْنِ مَالِكٍ قَالَ قَالَ رَسُولُ اللهِ صَلَى اللهُ عَلَيْهِ وَسَلَّمِ : ” وُلِدَ لِي اللَّيْلَةَ غُلاَمٌ فَسَمَّيْتُهُ بِاسْمِ أَبِي إِبْرَاهِيْمَ .. ” . رواه مسلم ( 3126 ) . އަނަސް ބިން މާލިކް ރަޟިޔަﷲ ޢަންހު ގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ތިމަންކަލޭގެފާނަށް މިރޭ ދަރިއަކު ލިބިއްޖެއެވެ. ތިމަންކަލޭގެފާނުގެ ކާބަފާކަލުން އިބްރާހީމްގެ ނަމުން އެދަރިފުޅަށް ތިމަންކަލޭގެފާނު ނަންދީފީމެވެ.\n4- ބޯބޭލުން އަދި ބޮލުގެ އިސްތަށީގެ ބަރުދަނަށް ރިހިން ޞަދަޤާތްކުރުން: ދަލީލު: عَن علي رضي الله عنه عن النبي – صلى الله عليه وسلم – أنه قال: ( عَقَّ رَسُولُ اللهِ صَلَّى اللهُ عَلَيْهِ وَسَلَّمَ عَنْ الْحَسَنِ بِشَاةٍ وَقَالَ يَا فَاطِمَةُ احْلِقِي رَأْسَهُ وَتَصَدَّقِي بِزِنَةِ شَعْرِهِ فِضَّةً قَالَ فَوَزَنَتْهُ فَكَانَ وَزْنُهُ دِرْهَمًا أَوْ بَعْضَ دِرْهَمٍ ) روى الترمذي (1519) وحسنه الشيخ الألباني في صحيح الترمذي. ޢަލީ ރަޟިޔަﷲ ޢަންހުގެ ކިބައިން ރިވާވެގެންވެއެވެ. ޙަސަން ރަޟިޔަﷲ ޢަންހުއަށް ޓަކައި ރަސޫލުﷲ ޞައްލަﷲ ޢަލައިހި ވަސައްލަމަ ބަކައްޓެއް ޢަޤީޤާގެ ގޮތުގައި ކަތިލެއްވިއެވެ. އަދި ޙަދީޘް ކުރެއްވިއެވެ. އޭ ފާޠިމާ އެވެ. ދަރިފުޅުގެ ބޯބާލާފައި އިސްތަށީގެ ބަރުދަން ބެލުމަށްފަހު އޭގެ ބަރުދަނަށް ރިހިން ޞަދަގާތް ކުރާށެވެ. ޢަލީގެފާނު ވިދާޅުވިއެވެ. ތިމަންނާ އެއިސްތަށި ބަރުދަންބެލީމެވެ. ބަރުދަނަކަށް ހުރީ ދިރްހަމެއް ނުވަތަ ދިރުހަމެއްގެ ބައެއްގެ ބަރުދަނެވެ”. އަންހެންކުއްޖާގެ ބޯ ބޭލުމާމެދު ޢިލްމުވެރިންގެ މެދުގައި ޚިލާފުވެފައިވެއެވެ. އެކަމުގެ ރާޖިޙުގޮތަކީ (އެންމެ ޞައްޙަގޮތަކީ) އަންހެއް ކުއްޖެއްނަމަ ބޯ ނުބޭލުމެވެ.\n5- ޚިތާނުކުރުން: ޚިތާނުކުރުމަށް ވަކި ޚާއްޞަ ދުވަހެއް ކަނޑައެޅިފައެއް ނެތެވެ. ހަތްވަނަ ދުވަހުގައި ނުވަތަ އަހަރު ފަހުންވެސް ޚިތާނުކުރެވިދާނެއެވެ. އެހެންނަމަވެސް ކުއްޖާ7އަހަރަށްވުރެ ގިނަ ދުވަސްވަންދެން ޚިތާނު ނުކޮށް ބެހެއްޓުން ޢިލްމުވެރިން އެއީ އެދެވިގެންނުވާ ކަމެއްކަމުގައި ވިދާޅުވެއެވެ. ފިރިހެން ކުދިން ޚިތާނުކުރުމަކީ ވާޖިބެކެވެ. އަންހެން ކުދިން ޚިތާނުކުރުމަކީ ސުންނަތެކެވެ. عَنْ أَبِي هُرَيْرَةَ ” خَمْسٌ مِنَ الْفِطْرَةِ الْخِتَانُ وَالاسْتِحْدَادُ وَنَتْفُ الإِبْطِ وَتَقْلِيْمُ الأَظْفَارِ وَقَصُّ الشَّارِبِ ” . رواه البخاري ( 5550 ) ومسلم ( 257 ) . ދަލީލު: އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. “ފިޠުރަތުގެ ތެރެއިން ފަސްކަމެއް ވެއެވެ. އެއީ ޚިތާނުކުރުމާއި ލަދުވެތި ގުނަވަންތަކުގެ އިސްތަށިބޭލުމާއި ކިހިލިފަތުގެ އިސްތަށި ލުއްސުމާއި ނިޔަފަތި ކެނޑުމާއި މަތިމަސް ކުރުކޮށް ކޮށުމެވެ.”\n5- كيف تربي ولدك لليلي بنت عبدالرحمن الجريبة – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية\n6- مسؤليةُ الآباءِ تُجاهَ الأولادِ لِعَبدِ الرّبّ نوّاب الدين آل نوّاب – طبعة وزارة الشؤون الاسلامية و الأوقاف و الدعوة و الارشاد – المملكة العربية السعودية


ކާޑޭޝިއަން އަނބުރާ ސޯޝަލް މީޑިއާއަށް!\n7 ޖެނުއަރީ 2017 | ހޮނިހިރު 13:00\nނިމިގެންދިޔަ އަހަރުގެ އޮކްޓޯބަރު މަހު ޕެރިހުގައި ހިނގި ހާދިސާއަށް ފަހު ސޯޝަލް މީޑިއާ ދުރުވި، ހޮލީވުޑްގެ މަޝްހޫރު ރިއަލިޓީ ތަރި ކިމް ކާޑޭޝިއަން ސޯޝަލް މީޑިއާގައި އަލުން ހަރަކާތްތެރިވާން ފަށައިފި. ފޮޓޯ:\nނިމިގެންދިޔަ އަހަރުގެ އޮކްޓޯބަރު މަހު ޕެރިހުގައި ހިނގި ހާދިސާއަށް ފަހު ސޯޝަލް މީޑިއާ ދުރުވި، ހޮލީވުޑްގެ މަޝްހޫރު ރިއަލިޓީ ތަރި ކިމް ކާޑޭޝިއަން ސޯޝަލް މީޑިއާގައި އަލުން ހަރަކާތްތެރިވާން ފަށައިފިއެވެ.\nއަންގާރަ ދުވަހުގެ ރޭ ކިމްވަނީ އިންސްޓަގްރާމް އަދި ޓްވިޓަރ މެދުވެރިކޮށް އޭނާގެ އާއިލާގެ ފޮޓޯއެއް އާންމުކޮށްފައެވެ. ކިމް އާންމު ކުރި ފޮޓޯއިން ފެންނަނީ ކިމްް އާއި ފިރިމީހާ، މަޝްހޫރު ރެޕް އާޓިސްޓް ކާންޔޭ ވެސްޓް އާއި އެމީހުންގެ ކުދިން، ތިން އަހަރުގެ ނޯތު ވެސްޓާއި އެއް އަހަރުގެ ސެއިންޓް ވެސްޓެވެ.\nއަދި ފޮޓޯ ޝެއާ ކުރުމަށް ފަހު، ޓްވިޓަރ މެދުވެރިކޮށް ބައެއް ފޭނުންނާ ކިމްވަނީ މުއާމަލާތްކޮށްފައެވެ.\nފޮޓޯގެ ކެޕްޝަނަކަށް "ފެމިލީ" ޖެހުމަށް ފަހު ކިމް ފޮޓޯއެއް ޝެއާކޮށްފައި މިވަނީ އޭނާއާއި ކާންޔޭއާ ދެމެދު މައްސަލަ ޖެހި، ވަރިއަށް ދަނީކަމަށް ގިނަ މީޑިއާ ތަކުން ރިޕޯޓްކޮށްފައިވަނިކޮށެވެ.\nއޮކްޓޯބަރ މަހު، ޕެރިސް ފެޝަން ވީކް ބެލުމަށް ކިމް ފްރާންސަށް ކުރި ދަތުރުގައި، އޭނާ ހުރި ހޮޓަލް ރޫމަށް ފުލުހުންގެ ޔުނިފޯމް އަޅައިގެން ތިބި ބަޔަކު ވަދެ، ކިމް ބަނުމަށްފަހު އެތައް މިލިއަން ޑޮލަރުގެ ގަހަނާވަނީ ވަގަށް ނަގާފައެވެ. އަދި ކިމްއާ ދިމާލަށް ބަޑި ދިއްކޮށް ބިރު ދައްކާފައިވާ ކަމަށް ވެސް ރިޕޯޓްތަކުގައި ވެއެވެ.\nއޮކްޓޯބަރު މަހުން ފަށައިގެން ކިމްގެ ހަރަކާތެއް ސޯޝަލް މީޑިއާއިން ފެނިފައި ނެތް ނަމަވެސް، ކިމްގެ ފޮޓޯތައް އާއިލާއާއި އެކުވެރިންވަނީ ޝެއާކޮށްފައެވެ. އަދި އެއަށް ފަހު ކިމް ނިންމާފައިވާ ބައެއް ޕްރޮޖެކްޓްތައް އާންމުކޮށްފައިވާއިރު، އޭނާގެ އެޕްވެސް ދިޔައީ ބަރާބަރަށް އަޕްޑޭޓްވަމުންނެވެ.\nކާޑޭޝިއަން އާއިލާއިން ބުނެފައިވަނީ ކިމްއަށް ދިމާވީ ކުޑަ ކަމެއް ނޫންކަމަށާއި "އޯކޭވާން ދުވަސްކޮޅެއް ނަގާނެ"ކަމަށެވެ. އަދި، މިއީ ސޯޝަލް މީޑިއާގައި ބަލައިގެން އުޅެން ދަސްކޮށްދިން ފިލާވަޅެއް ކަމަށް ވެސް އެމީހުން ބުނެފައި ވެއެވެ.\n241 ކޮމިޓީގެ ތަހުގީގަށް ހޯމް މިނިސްޓަރ އިމްރާން ހާޒިރުކޮށްފި


ކޯމަހެއްގެ އުނދަގުލާއި ހެދި ބައެއް ސަރަހައްދުތަކަށް މޫދަށް އެރުން މަނާކޮށްފި | Fuvahmulahcity\nކޯމަހެއްގެ އުނދަގުލާއި ހެދި ބައެއް ސަރަހައްދުތަކަށް މޫދަށް އެރުން މަނާކޮށްފި\n12 މަސް ކުރިން September 1, 2018 Mohamed Ninaaz0ޚިޔާލު\nކޯމަހަކީ އިންސާނުންނަށް ގޯނާ ކުރާ ޖަނަވާރެއް ނޫންކަން އެންމެންނަށް އެނގެއެވެ. އަދި އެހެން ޖަނަވާރުތަކާއި ހިލާފަށް ކޯމަހަކީ އިންސާނުންނާއި ވަރަށް އެކުވެރިކޮށް އުޅޭ އިންސާނުންނާއި ވަރަށް ގަޔާވާ މަހުލޫގެކެވެ. ނަމަވެސް ބައެއް ފަހަރު ކޯމަހުގެ ފަރާތުން ބައެއް ފަރާތްތަކަށް އުނދަގުލާއި ކުރިމަތިލާން ޖެހެއެވެ.\nއެގޮތުން ދާދި ފަހުން ފްރާންސްގެ އުތުރުގެ ބައެއް ސަހަރައްދުތަކުގައި ވަނީ ކޯމަހެއްގެ އުނދަގުލާއި ހެދި އެ ސަހަރައްދުތަކަށް މޫދަށް އެރުން މަނާކޮށްފައެވެ. ދިގުމިނުގައި3މީޓަރު ( 10 ފޫޓް) ހުންނަ އެ ކޯމަކަށް ސައިންސްވެރިން ދީފައިވާ ނަމަކީ ޒަފަރް އެވެ.\nއެއީ އެހެން ކޯމަސްތަކާއި ހިލާފަށް އިންސާނުންނާއި ވަރަށް އެކުވެރިކޮށް އުޅޭ ކޯމަހެއް ކަމަށް ސައިންސްވެރިން ބުނެއެވެ. ބައެއްފަހަރު އެކޯމަސް އިންސާނުން މޫދަށް އެރި އުޅޭއިރު އޭގެ ތުބުން އިންސާނުންނަށް ޖެއްސުންކޮށް އުޅެއެވެ. އެ ކޯމަސް ދިރިއުޅޭ ސަރަހައްދުތަކުގައި ދަތުރުކުރާ ކުދި ދޯނިތަށް ފަހަތުން ދިޔުމަކީވެސް އޭގެ އާދައެކެވެ.\nނަމަވެސް ފަހަކަށް އައިސް އެކޯމަސް ބައެއް އަންހެނުންނަށް ޖިންސީ ފުރައްސާރަ ކުރާ ކަމަށް ގިނަ ބަޔަކު ބުނެއެވެ. އަދި އެކަމުގެ ސަބަބުން އެ ކޯމަސް އުޅޭ ސަރަހައްދުތަކާއި 164 ފޫޓް ކައިރިއަށް މޫދަށް އެރުން ވަނީ ފްރާންސްގެ ކަމާބެހޭ އިދާރާތަކުން މަނާކޮށްފައެވެ.\nޒަފަރްގެ ނަމުން ނަންދީފައިވާ ކޯމަހުގެ ފަރާތުން ބައެއް އިންސާނުންނަށް އުނދަގުލާއި ކުރިމަތިވާއިރު ޒަފަރް އަކީ 2014 ވަނަ އަހަރު ފްރާންސްގެ އަމިއްލަ ޖަމިއްޔާއަކުން ޓްރެއިނިންގް ކުރުވި ކޯމަސްތަކުގެ ތެރެއިން ކޯމަހެކެވެ. އަދި ޒަފަރްއަށް އިންސާނުންގެ ބައެއް އަމަލުތަށް ދެނެގަނެވޭއިރު އިންސާނުން ވާހަކަ ދައްކާ އުޅޭ ބަހުރުވަ ކޮންމެވެސް ވަރަކަށް ދެނެގަނެވޭނެ ކަމަށް ސައިންސްވެރިން ބުނެއެވެ.\n← މޭކަޕް ކުރާ އަންހެނުންނަށް ކާމިޔާބީއަށް ވާސިލް ވުމަށް އުނދަގޫވޭ\nކަރީނާ ކަޕޫރް އާއި ކައިވެނި ކޮށްފާނަން – ކަރަން →


SunOnline: Mi vaguthu emme muhimmee gaumuge minivankan dhifaau kurun: Shiyam\nމި ވަގުތު އެންމެ މުހިންމީ ގައުމުގެ މިނިވަންކަން ދިފާއުކުރުން: ޝިޔާމް\nމުޙައްމަދު ނާއިލް ހަފީޒް 07 Dec 2021, 10:39\nނައިފަރު ދާއިރާގެ މެމްބަރު އަހްމަދު ޝިޔާމް -- ސަން ފޮޓޯ/ އަހްމަދު އައިމަން އަލީ\nމި ވަގުތު އެންމެ މުހިންމީ ގައުމުގެ މިނިވަންކަން ދިފާއުކުރުން ކަމަށް އިދިކޮޅު ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެންބަރު އަހްމަދު ޝިޔާމް ވިދާޅުވެއްޖެއެވެ.\nރޭ ޕީޕީއެމް އޮފީހުގައި އޮތް ޖަގަހަ ޖަލްސާގައި ވާހަކަދައްކަވަމުން ޝިޔާމް ވިދާޅުވީ ބޭރުގެ ނުފޫޒުތަކުން ރާއްޖެ ރައްކާތެރިކުރުމުގެ މަސައްކަތަށް ވަރަށް ބޮޑު އިސްކަމެއް ދޭން ޖެހޭ ކަމަށެވެ.\n"އެހެންވީމާ ރައީސް ޔާމީން އެ ވިދާޅުވަނީ އަޅުގަނޑުމެންނަށް މުހިންމީ ގައުމޭ. ހުރިހާ ކަމަކަށްވުރެ މި ގައުމު މިނިވަންކުރަންޖެހޭ. ހުރިހާ ކަމަކަށްވުރެ އިންޑިއާގެ އަޅުވެތިކަމުން މި ގައުމު ސަލާމަތްކުރަން ޖެހޭ،" އޭނާ ވިދާޅުވިއެވެ.\nޝިޔާމް ވިދާޅުވީ އަންނަން އޮތް ޖީލުތަކަށް ގައުމު ރައްކާތެރިކަމާއެކު ފޯރުކޮށްދެވޭނީ މިއަދު އެ ކަމަށް މަސައްކަތްކޮށްގެންކަމަށެވެ. އަދި އެއީ ރައީސް ޔާމީން ވެސް އެދިވަޑައިގަންނަވާ ގޮތްކަމަށާއި މިނިވަންކަމާއެކު ރާއްޖެ ނެތްނަމަ ކުރިއަށް އޮތް ރިޔާސީ އިންތިހާބަކީ ވެސް ނޯންނާނެ އެއްޗެއް ކަމަށް އޭނާ ވިދާޅުވިއެވެ.\nއެއާއެކު ޝިޔާމް ވިދާޅުވީ ރައީސް ޔާމީން ހިޔާ ފްލެޓްތައް ބައްލަވައިލައްވަން ވަރަށް އަވަހަށް ވަޑައިގަންނަަވާނެކަމަށެވެ. ނަމަވެސް ރައްޔިތުންނާ ބައްދަލުކުރައްވަން ބޭނުންފުޅުވާ ނަމަވެސް އެ މަނިކުފާނަށް ހުރަސްތަކެއް ކުރިމަތިވަމުން އަންނަކަމަށެވެ.\n"އެކަމަކު ކޮތަރު ކޮށްޓާއި [ހިޔާ ފްލެޓް] އެ މުޅި ހިސާބުގެ އެ އިހްތިސާސަށް ބާރު ހިންގޭ ގޮތަށް މިއޮތީ މާލޭ ސިޓީ ކައުންސިލަށް. އަޅުގަނޑުމެން ދިވެހި ލޮބުވެތި ރައްޔިތުންނަށް، ވަކިން ހާއްސަކޮށް ކޮތަރު ކޮށީގައި ދިރިއުޅޭ ރައްޔިތުންނަށް ޔަގީންކޮށް އަރުވަނީ ﷲ އިރާދަފުޅުން ރައީސް ޔާމީން ކޮތަރު ކޮށްޓަށް ވަޑައިގަންނަވާނެއޭ. އެއީ އެ މަނިކުފާނު ދިވެހި ރައްޔިތުންނަށް ކޮށްދެއްވި މަސައްކަތް،" ޝިޔާމް ވިދާޅުވިއެވެ.\n"ރައީސް ޔާމީނާ ގުޅޭ ގޮތުން ވާހަކަދައްކަވަމުން ޝިޔާމް ވިދާޅުވީ ރައީސް ޔާމީނަކީ ޝަރުއީ ނިޒާމަށް އިހުތިރާމް ކުރައްވާ ބޭފުޅެއްކަމަށެވެ.\n"މިއަދު ފަނޑިޔާރު ވެސް މި ވިދާޅުވީ އެ ވާހަކަ. މަޖުބޫރު ވާނެ ވިދާޅުވާން. ކޮންމެ ފަނޑިޔާރަކު ވެސް ކުރައްވައިގެން އިންނެވި ހުވައިގެ މަތީ ވާހަކަފުޅުދައްކަވާނަމަ، ރައީސް ޔާމީންގެ ސާބިތުކަމާމެދު ސުވާލު އުފައްދަވާނެ ފަނޑިޔާރެއް ނުހުންނަވާނެ،" ޝިޔާމް ވިދާޅުވިއެވެ.


Midhiya aharu high court in emme gina massala nimmi aharu - vNews.mv\nފާތިމަތު ނަހުދާ ފާއިޒް 21 January 2022, 12:44\nވޭތުވެދިޔަ 2021 ވަނަ އަހަރަކީ ހައިކޯޓުގެ ތާރީޚުގައި އެންމެ ގިނަ މައްސަލަ ނިންމި އަހަރުކަން އެކޯޓުގެ ތަފާސްހިސާބުތަކުން ދައްކައިފިއެވެ.\nހައިކޯޓުން އާންމުކޮށްފައިވާ ނިމިދިޔަ އަހަރުގެ ތަފާސްހިސާބުތަކަށް ބަލާއިރު ޖުމްލަ 672 މައްސަލައެއް ވަނީ ނިންމާފައެވެ. 2021 ވަނަ އަހަރު އެކޯޓުގައި ރަޖިސްޓްރީ ކުރެވިފައިވަނީ 625 މައްސަލައެކެވެ.\nމިދިޔަ އަހަރު ނިމުނުއިރު ހައިކޯޓުގައި ނުނިމި ޖުމްލަ 679 މައްސަލަ އޮތެވެ. އެއީ 2017 ވަނަ އަހަރު ނުނިމި އޮތް ދެ މައްސަލައާއި، 2018 ވަނަ އަހަރު ނުނިމި އޮތް 21 މައްސަލައާއި، 2019 ވަނަ އަހަރު ނުނިމި އޮތް 186 މައްސަލައާއި 2020 ވަނަ އަހަރު ނުނިމި އޮތް 141 މައްސަލާއާއެކު މިދިޔަ އަހަރު ނުނިމި އޮތް 329 މައްސަލައެވެ.\nއިތުރު ތަފާސްހިސާބުތަކަށް ބަލާއިރު، މަދަނީ މައްސަލަތަކުގެ 325 މައްސަލައެއް އެ ކޯޓުން ނިންމާފައިވެއެވެ. އަދި ޖިނާއީ 214 މައްސަލައަކާއި، ވަޒީފާއާއި ގުޅުންހުރި 67 މައްސަލައަކާއި، އާއިލީ މައްސަލަތަކުގެ 18 މައްސަލަ ހިމެނެއެވެ.\nމިދިޔަ އަހަރު އެންމެ ގިނަ އަދަދަކަށް މައްސަލަ ނިންމާފައިވަނީ މާރޗް މަހުއެވެ. އެމަހު ޖުމްލަ 100 މައްސަލައެއް ނިންމާފައިވެއެވެ.\nދިވެހިރާއްޖޭގެ ހައިކޯޓަކީ ދަށު ކޯޓުތަކާއި ޓްރައިބިއުނަލްތަކުން ނިންމާ ނިންމުންތަކުގެ ތެރެއިން، ޤާނޫނަކުން އެ ނިންމުމެއް، ހައިކޯޓަށް ހުށަހެޅުން އިސްތިސްނާކޮށްފައި ނުވާ އެންމެހައި ނިންމުންތައް އިސްތިއުނާފު ކުރެވޭ ކޯޓެވެ. އަދި ހަމަ އެހެންމެ ގާނޫނު އަސާސީ ނުވަތަ ގާނޫނެއްގައި މައްސަލައެއްގެ ފުރަތަމަ މަރުހަލާގެ ކޯޓަކީ ހައިކޯޓު ކަމުގައި ކަނޑައަޅާފައިވާ އެންމެހައި މައްސަލަތައް ވެސް ބަލާނީ ހައިކޯޓުންނެވެ.\nހައިކޯޓު އެކުލެވިގެންވަނީ އިސްފަނޑިޔާރާއި އެކު ޖުމްލަ 11 ފަނޑިޔާރުންގެ މައްޗަށެވެ.


ރައިސުލްޖުމްހޫރިއްޔާ ދުބާއީ އެކްސްޕޯ 2020އަށް ޒިޔާރަތް ކުރައްވައި އެކްސްޕޯ ބައްލަވާލައްވައިފި - The President's Office\n17 ޖަނަވަރީ 2022، ރިފަރެންސް: 2022-026\nރައިސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ދުބާއީ އެކްސްޕޯ 2020އަށް ޒިޔާރަތް ކުރައްވައި އެކްސްޕޯ ބައެއް ޕެވިލިއަންތައް ބައްލަވާލައްވައިފިއެވެ.\nރައީސުލްޖުމްހޫރިއްޔާ ޒިޔާރަތްކުރެއްވި ޕެވިލިއަންތަކަކީ ދިވެހިރާއްޖޭގެ ޕެވިލިއަން، ސިންގަޕޫރުގެ ޕެވިލިއަން، އިޓަލީގެ ޕެވިލިއަން އަދި ވިޝަން ޕެވިލިއަން އެވެ.\nއެކްސްޕޯގެ ދިވެހިރާއްޖޭގެ ޕެވިލިއަން އިން ދައްކުވައިދެނީ މޫސުމަށް އަންނަ ބަދަލުތަކަށް ޙައްލެއް ހޯދުމުގައި ދެމެހެއްޓެނިވި ގޮތެއްގައި ޢަމަލުކުރާ ގޮތްތަކާއި، ތިމާވެށީގެ ދާއިރާއިން ރާއްޖެއިން ހޯދާފައިވާ ކުރިއެރުންތަކެވެ. ސިންގަޕޫރުގެ ޕެވިލިއަން އިން ދައްކުވައިދެނީ ބަގީޗާއެއްގެ ގޮތަށް އޮންނަ ދިރިއުޅެން ފަސޭހަ ސިޓީއެކެވެ. އަދި ސިންގަޕޫރުގެ އީޖާދީ ވިސްނުންތައް މި ޕެވިލިއަން އިން ދައްކުވައިދެއެވެ. އިޓަލީގެ ޕެވިލިއަންއިން އިޓަލީން އެކި ދާއިރާތަކުން ހުރި ފުރުޞަތުތަކާއި ޙާޞިލުކޮށްފައިވާ ކުރިއެރުންތަކާއި އިޖާދީކަންކަމާއި އުފެއްދުންތެރިކަން ފެނިގެންދެއެވެ.\nމީގެ އިތުރުން ވިޝަން ޕެވިލިއަންއަކީ ޔޫ.އޭ.އީ.ގެ ނައިބު ރައީސް އަދި ބޮޑުވަޒީރު އަދި ދުބާއީގެ ވެރިޔާ ޝައިޚް މުޙައްމަދު ބިން ރާޝިދު އަލް މަޚްތޫމްގެ ވިސްނުންފުޅުތަކާއި ތަޞައްވުރުތައް ދައްކުވައިދޭ ޕެވިލިއަންއެކެވެ.


School Bandhukoh Inthihaabu Laskurumah Gassan Govaalaifi - Vaguthu\nސްކޫލަތައް ބަންދުކޮށް އިންތިހާބު ލަސްކުރުމަށް ޣައްސާން ގޮވާލައިފި\nމިހާރު ހަލުވި ކަމާއިއެކު ފެތުރެމުން އަންނަ ކޮވިިޑް-19 ރާއްޖެއިންވެސް ފެނިފައި ވުމާއި ގުޅިގެން ކުރިއަށް ލޯކަލް ކައުންސިލް އިންތިހާބު ފަސްކޮށް ރާއްޖޭގެ ސްކޫލްތައް ވަގުތީގޮތުން ބަންދު ކުރުމަށް ގުރައިދޫ ދާއިރާގެ މެންބަރު އަދި ޕީޕީއެމްގެ ނައިބު ރައީސް ޣައްސާން މައުމޫން ގޮވާލައްވައިފިއެވެ.\nގައްސާން މިފަދައިން ގޮވާލެއްވިއިރު ގިނަ އަދަދެއްގެ ފަރާތްތަކުން އަންނަނީ ވަކިން ހާއްސަކޮށް ސްކޫލުތައް ބަންދު ކުރުމަށް ގޮވާލަމުންނެވެ. އެގޮތުން މެޑިކަލް އެސޯސިއޭޝަނާއި ޓީޗަރުންގެ ޖަމިއްޔާއިން ވެސް ވަނީ ސްކޫލުތައް ވަގުތީ ގޮތުން ބަންދު ކުރުމަށް ގޮވާލާފައެވެ.\nޣައްސާން މިއަދު ކުރެއްވި ޓްވީޓެއްގައި ވިދާޅުވެފައި ވަނީ ކޮރޯނާ ވައިރަހުން ސަލާމަތް ވުމަކީ ގައުމީ ޒިންމާއެއްގެ ގޮތުގައި ދެކެން ޖެހޭ ކަމަށެވެ. އަދި އެކަމަކީ ގައުމީ ޒިންމާއެއްގެ ގޮތުގައި ބަލައިގެން ކަމާބެހޭ ފަރާތްތަކުން ދެއްވަމުން އަންނަ އިރުޝާދު ތަކަށް ފުރިހަމައަށް ބޯލެނބުމަށް ޣައްސާން ވަނީ ގޮވާލައްވާފައެވެ.\n"ސްކޫލް ބަންދުކުރަންވީ، އިންތިހާބު ލަސްކުރަންވީ، ގައުމު އިސްކުރަންވީ" ޣައްސާން ކުރެއްވި ޓްވީޓުގައި ވިދާޅުވިއެވެ.\nއިންތިހާބު ފަސް ކުރުމަށް ޣައްސާން ގޮވާލެއްވިއިރު އެމަނިކުފާނުގެ ބައްޕާފުޅު އަދި އެމްއާރްއެމްގެ އިންތިގާލީ ރައީސް، ރައީސް މައުމޫން އަބްދުލްގައްޔޫމް ވެސް އިއްޔެ ވަނީ ކޮވިޑް19 އަށް އަޅާ މުހިއްމު ފިޔަވަޅެއްގެ ގޮތުގައި އިންތިހާބު ފަސް ކުރުމަށް ގޮވާލާފައެވެ.\nޣައްސާނަކީ ޕީޕީއެމްގެ ނައިބު ރައީސަށްވާއިރު އެމަނިކުފާނު ނިސްބަތްވާ ޕާޓީއާ ކޯލިޝަން ހަދާފައިވާ ޕީއެންސީގެ ރައީސް އަބްދުއްރަހީމް އަބްދުﷲ ރޭ ވަނީ އިންތިހާބު ފަސް ކުރުމަކީ އެ ކޯލިޝަނުން އެދޭ ގޮތް ނޫން ކަމަށް ވިދާޅުވެފައެވެ. އަދި ވިދާޅުވީ އެ ކޯލިޝަނުން އެދެނީ ކައުންސިލް އިންތިހާބު މިހާރު ބޭއްވުމަށް ނިންމާފައިވާ ތާރީހުގައި އިންތިހާބު ބޭއްވުމަށް ކަމަށެވެ.\nކޮވިޑް19 ގެ 8 ކޭސް މިހާތަނަށް ރާއްޖެއިން ފެނިފައިވާއިރު ސަރުކާރުން މިހާތަނަށް އެފަދަ އެއްވެސް ފިޔަވަޅެއް އެޅުމަށް ނިންމާފައެއް ނުވެއެވެ. ކައުންސިލް އިންތިހާބާއި ގުޅިގެން އިލެކްޝަން ކޮމިޝަންގެ ރައީސް، އަހުމަދު ޝަރީފް މިއަދު ބޭއްވި ބައްދަލުވުމެއްގައި ވިދާޅުވެފައި ވަނީ އަދި އެފަދަ ހާލަތަކަށް ގައުމު ގޮސްފައިވާ ކަމަށް ގަބޫލު ނުކުރައްވާ ކަމަށެވެ. އަދި އެފަދަ ހާލަތަކަށް ގޮސްފި ނަމަ އިންތިހާބު ލަސްކުރުމަށް އަމުރެއް ނެރެދިނުމަށް ހައިކޯޓުގައި އެދޭނެ ކަަމަށް އެކޮމިޝަނުން ވަނީ ބުނެފައެވެ.\nމާޗް 11, 2020 18:19\nއިސްކޫލް ތައް ބަންދު ކުރަންޖެހޭނެ ބުއްޅަ އަށް މިކަން ބޮޑު ނުވިޔަސް ދިވެހިން ނަށް މިކަން ވަރަށް ބޮޑު އެންމެ ކުއްޖަކަށް ދެރައެއްލިބިއްޖެނަމަވެސް އެތައް އާއިލާ ތަކެއް ދެރަވާނެ


''India Out'' ge spelling badhalukohgen banner hedhumakee court amurah gonjehun: Criminal Court - One Online\n"އިންޑިއާ އައުޓް"ގެ ސްޕްލިން ބަދަލުކޮށްގެން ބެނާ ހެދުމަކީ ކޯޓު އަމުރަށް ގޮންޖެހުން: ކުރިމިނަލް ކޯޓް\n"އިންޑިއާ އައުޓް"ގެ ސްޕްލިން ބަދަލުކޮށްގެން އަދި އިންޑިއާގެ ނަން ގެނައުމެއް ނެތި މަންޒަރުން އެކަން ސިފަކުރެވޭ ގޮތަށް ބެނާތައް ހެދުމަކީ އިންޑިއާ އައުޓް ބެނާތައް ނަގަން ކުރިން ނެރެފައިވާ އަމުރަށް ގޮންޖެހުން ކަމަށް ކުރިމިނަލް ކޯޓުން ބުނެފިއެވެ.\nއިންޑިއާ ސިފައިން ތިބުމާ ދެކޮޅަށް އިދިކޮޅު ޕީޕީއެމް/ޕީއެންސީ ކޯލިޝަނުން ކުރިއަށްގެންދާ "އިންޑިއާ އައުޓް" ހަރަކާތުގެ ބެނާއެއް ވަނީ އެ ކެމްޕޭންގައި އިސްކޮށް އުޅުއްވާ ކުރީގެ ރައީސް އަބްދުﷲ ޔާމީންގެ ގެކޮޅުގައާއި ޕީޕީއެމް އޮފީހުގައި ވެސް ހަރުކޮށްފައެވެ. ފުލުހުން ވަނީ ކޯޓު އަމުރެެއްގެ ދަށުން އެ ބެނާތައް ނަގައިފައެވެ.\nނަމަވެސް ފަހުން ޕީޕީއެމް/ޕީއެންސީ ކޯލިޝަނުން ވަނީ "އިންޑިއާ އައުޓް"ގެ ސްޕެލިން ބަދަލުކޮށް އަލުން ޕީޕީއެމް އޮފީހުގައާއި ބައެއް ގެތަކުގައި ބެނާ ހަރުކޮށްފައެވެ. އެ ބަނާތައް ވެސް ކޯޓު އަމުރެއްގެ ދަށުން ފުލުހުން ވަނީ ނަގައިފައެވެ. ބެނާތައް ހަރުކުރުމުގެ އިތުރުން "އިންޑިއާ އައުޓް"ގެ ގްރެފިޓީތައް ވެސް މާލޭގެ އެކި ސަރަހައްދުތަކުން މިހާރު ފެންނަމުންދެއެވެ.\nކުރިމިނަލް ކޯޓުން އިއްޔެ ނެރުނު އަމުރުގައި ބުނެފައިވަނީ، އިންޑިއާގެ ނަން ދޭހަވާ ގޮތަށް އަކުރުތައް ބަދަލުކުރުމާއި މަންޒަރުން އެކަން ތަސައްވުރު ކުރެވޭ ފަދަ ގޮތަކަށް ބެނާތައް ހަރުކުރަމުން ދިއުމަކީ ކުރިން ނެރެފައިވާ އަމުރަށް ގޮންޖެހުން ކަމަށެވެ.\n"އިންޑިއާގެ ރަސްމީ ދިދައިގެ ހުރުމަތް ކެނޑޭ ފަދަ އަދި އިންޑިއާގެ ދިދައަށް އިހުތިރާމު ކުޑަވާ ފަދަ ކުރެހުންތަކުގެ ގްރެފިޓީ އާއި ބެނާތައް މާލޭގެ އެކި ތަންތަނުގައި ހަރުކުރަމުން ދަނީ ކޯޓު އަމުރާއި ނިންމުމަށް ގޮންޖަހައި، ނުސީދާ އިބާރާތްތަކުންނާއި ކުރެހުންތަކުން މި ކެމްޕެއިންގެ މެސެޖު ފާޅުކުރަމުން ދިއުމުގެ ބޭނުމުގައި،" އަމުރުގައި ބުންޏެވެ.\nމީގެ އިތުރުން އެ އަމުރުގައި ވަނީ އިންޑިއާގެ ގައުމީ ދިދައާ ވައްތަރު ގޮތަށް ބެނާއެއް ހެދުމަށްފަހު އޭގައި "އައުޓް" ލިޔުމަކީ ހާރިޖީ ގުޅުންތަކަށް އަސަރުކޮށް، އޭގެ އަސަރު ދިވެހިންނަށް ކުރާނެ ކަމެއް ކަމަށް ބެލެވޭ ކަމަށެވެ. އަދި ދެ ގައުމުގެ ރައްޔިތުންގެ މެދުގައި ނުތަނަވަސްކަން އުފެދި، ހަމަނުޖެހުންތަކެއް ހިންގުމުގެ ފުރުސަތު އޮންނާނެ ކަމަކަށްވުމުން އެފަދަ ކަންތައް ކުރުމަކީ ގާނޫނީގޮތުން ކުށެއް ކަމަށެވެ.\n"އިންޑިއާ އައުޓް" ކެމްޕޭނަކީ ގައުމީ ސަލާމަތަށް ހުރި ނުރައްކަލެއް ކަމަށް ކަނޑައަޅައި، އެ ހަރަކާތް ހުއްޓުވުމަށް ކަމާބެހޭ އިދާރާތަކަށް އަންގަވައި، ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވަނީ މިދިޔަ މަހުގެ 21 ވަނަ ދުވަހު ގަރާރެއް ވެސް ނެރުއްވައިފައެވެ. އެ ގަރާރު ބާތިލުކަމަށް ކަނޑަޅައިދިނުމަށް ކޯޓަށް ހުށަހަޅާނެ ކަމަށް އިދިކޮޅު ކޯލިޝަނުން ވަނީ ބުނެފައެވެ.\nގުޅޭ ޓެގު ޕީޕީއެމް ޕޮލިސް ޕީޕަލްސް ނެޝަނަލް ކޮންގްރެސް އިންޑިއާ އައުޓް ކެމްޕޭން "ޕްރޮގްރެސިވް ކޯލިޝަން"


STO in rajje in beyrah theyo vikkan fashany – Iru\nއެސްޓީއޯއިން ރާއްޖެއިން ބޭރަށް ތެޔޮ ވިއްކަން ފަށަނީ\nކުރިއަށް އޮތް ފެބްރުއަރީ މަހުން ފެށިގެން ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) އިން ރާއްޖޭން ބޭރުގެ ގައުމުތަކަށް ތެޔޮ ވިއްކަން ފަށާނެ ކަމަށް އެ ކުންފުނީގެ މެނޭޖިންގެ ޑިރެކްޓަރު ހުސައިން އަމްރު ވިދާޅުވެއްޖެއެވެ.\nއެސްޓީއޯގެ މިދިޔަ އަހަރުގެ ތަފާސް ހިސާބުތައް އިއުލާންކުރަން ބޭއްވި ނޫސްވެރިންގެ ބައްދަލުވުމުގައި އަމްރު ވިދާޅުވީ މިއަހަރު އެ ކުންފުނީގެ ވިޔަފާރިތައް ފުޅާކުރަން 400 މިލިއަން ރުފިޔާ އިންވެސްޓުކުރަން ނިންމާފައިވާ ކަމަށެވެ. އެގޮތުން އަވަށްޓެރި ގައުމުތަކަށް ތެޔޮ ވިއްކަން ފެށުމުގެ ގޮތުން އަންނަ މަހު ލަންކާ އަށް ތެޔޮ ވިއްކަން ފަށާނެ ކަމަށް އޭނާ ވިދާޅުވި އެވެ.\nއަމްރު ވިދާޅުވީ ރާއްޖެ އަށް އެތެރެ ކުރާ ތެޔޮ އިތުރު ކުރުމަށް، މިހާރު އެ ކުންފުނީގައި އޮތް ޓޭންކަރަށްވުރެ ބޮޑު ޓޭންކަރެއް މިއަހަރު ތެރޭގައި ގަންނާނެ ކަމަށެވެ. އަދި ތެޔޮ ޑިސްޓްރިބިއުޓް ކުރުމަށް ހަތަރު ބާޖު ބަންނަމުން އަންނަ ކަމަށް ވެސް އޭނާ ވިދާޅުވި އެވެ.\n“އެންމެ ފަސޭހަ ގޮތަކަށް ރައްޔިތުންނަށް ހިދުމަތް ދިނުމަށްޓަކައި އަޅުގަނޑުމެން މިދަނީ އިންވެސްޓް ކުރަމުން. އަޅުގަނޑުމެން މިއަހަރުގެ ތެރޭގައި އެބަ ވިސްނަން ތެޔޮ ރާއްޖެއަށް ހަމަ އެކަނި އެތެރެ ކުރުމުގެ ބަދަލުގައި ރާއްޖޭން ބޭރަށް އަވަށްޓެރި ގައުމުތަކަށް އެ ތެޔޮ ވިއްކަން ވެސް” އަމްރު ވިދާޅުވިއެވެ.\nއެސްޓީއޯ އިން ރާއްޖެއަށް އެތެރެކުރާ ތަކެތީގެ ތެރެއިން ބޭސް އެތެރެ ކުރުމުގައި ދަތިތައް ހުރިކަން ފާހަގަކުރައްވައި އަމްރު ވިދާޅުވީ އެ މައްސަލަ ހައްލުކުރަމް އެސްޓީއޯ އިން މަސައްކަތް ކުރަމުން އަންނަ ކަމަށެވެ. އެގޮތުން، މިހާރު އެސްޓީއޯގެ ފާމަސީތަކަށް ގެންނަ ބޭސް ތަފާތު ގުދަންތަކުގައި ބަހައްޓާތީ ދިމާވާ ދަތިތައް ނައްތާލުމަށް، ބޭސް ރައްކާކުރަން މިއަހަރު ތެރޭގައި ގުދަނެއް ހަދާނެ ކަމަށް އަމްރު ވިދާޅުވި އެވެ.\nއައްޑޫ ސިޓީން 55 މީހަކާއި ފުވައްމުލަކުން 8 މީހަކު ޕޮޒިޓިވް ވެއްޖެ\n“ރަށްތަކުގެ ފާމަސީތަކަށް ބޭނުންވާ ތަކެތި މި ހުންނަނީ ތިން ހަތަރު ގުދަނުގައި. ދެން އެ އެއްޗެހި ހޯދައިގެން ބަންދު ކުރަން އެބަ ނަގާ ވަރަށް ވަގުތުު. އެހެންކަމުން ފާމަސީތަކަށް ބޭނުންވާ ހުރިހާ ބޭހެއ ފޯރުކޮށްދިނުމަށާއި އެ ބޭސް ރައްކާކުރަން އެބަ ބޭނުންވޭ މިކަމަށް ހާއްސަ ވެއާ ހައުސެއް،” އަމްރު ވިދާޅުވި އެވެ.\nމީގެ އިތުރުން ވެސް ތަފާތު ކަންކަމަށް މިއަހަރު ތެރޭގައި އިންވެސްޓް ކުރަން އެސްޓީއޯ އިން ވަނީ ނިންމައިފަ އެވެ. މީގެ ތެރޭގައި ބޭރު ގައުމުތަކުން ގެންނަ މުދާ އަގުހެޔޮކޮށް ފޯރު ކޮށްދިނުމަށް ޝިޕިން ލައިންގެ މަސައްކަތާއި ގޭސް ރައްކާކުރުމުގެ ކެޕޭސިޓީ އިތުރު ކުރުމަށް ސްޓޯރެޖް ޔުނިޓުތައް ގާއިމްކުރުމާއި ރޭނުމަށް ބޭނުންވާ ސާމާނު އަގު ހެޔޮ ކުރުމަށް އިންވެސްޓުކުރުން ހިމެނެ އެވެ.


އަދީބުގެ ހުކުމް ތަންފީޒުކޮށް މިރޭ ނިމޭނެ، އެކަމަކު މިނިވަނެއް ނުވާނެ: ވަކީލުން – Dhen.mv\nއަދީބުގެ ހުކުމް ތަންފީޒުކޮށް މިރޭ ނިމޭނެ، އެކަމަކު މިނިވަނެއް ނުވާނެ: ވަކީލުން\nJanuary 3, 2020 - 9:28 pm\nއަދީބު، ތިން މަހާއި 18 ދުވަހަށް ޖަލަށްލާން މިދިޔަ އަހަރުގެ ސެޕްޓެމްބަރު މަހު ކްރިމިނަލް ކޯޓުން ހުކުމްކުރީ އެ ކޯޓުގެ އަމުރެއްގެ ދަށުން އޭނާ ފުރުން މަނާ ކޮށްފައި ވަނިކޮށް، ފިއްލަވައިގެން ރާއްޖެ އިން ބޭރަށް ވަޑައިގަންނަވަން އެމަނިކުފާނު މަސައްކަތްޕުޅު ކުރެއްވި މައްސަލައިގަ އެވެ. އަދީބަށް އެ ހުކުމް އައީ، ދައުލަތުން ކުރި، ގާނޫނު ހިންގުމަށް ހުރަސް އެޅުމުގެ ދައުވާ ސާބިތުވުމުންނެވެ. އަދި ފަހުން ދައުލަތުން ވަނީ ޚިޔާނާތުގެ އިތުރު ދައުވާތަކެއް ވެސް އެމަނިކުފާނުގެ މައްޗަށް އުފުލައިފަ އެވެ.\nއަދީބުގެ ގާނޫނީ ވަކީލް މަހުފޫޒް ސައީދު ވިދާޅުވީ އަދީބުގެ މައްޗަށް އިއްވި ހުކުމް ތަންފީޒުކޮށް ނިމޭނީ މިރޭ 00:00 ގެ ނިޔަލަށް ކަމަށެވެ. ނަމަވެސް މިފަހުން އަދީބުގެ މައްޗަށް އުފުލާފައިވާ ދައުވާތަކާއި ގުޅިގެން ބަންދުގައި ބެހެއްޓުމަށް އަމުރުކޮށްފައިވާތީ އޭނާ މިނިވަން ނުވާނެއެވެ.\nއަދީބު ޖަލަށްލާން ހުކުމް ކުރިޔަސް، އެމަނިކުފާނުގެ ސިއްހީ ހާލަތު ހުރިގޮތުން އަދިވެސް ހުންނެވީ ގޭ ބަންދަށް ބަދަލުކޮށްފަ އެވެ.


ބ.ހިތާދޫގެ ފަޅުތެރެއިން މޫދު ވިނަ ނެގުމަށްޓަކައި ތިމާވެށީގެ މެނޭޖްމަންޓް ޕްލޭން ހަދައިދޭނެ ފަރާތެއް ހޯދުން\nމިމަސައްކަތާއި ހަވާލުވާ ފަރާތަކަށް ހިތާދޫ ކައުންސިލުން ފޯރުކޮށްދޭނެ ޚިދުމަތްތައް ތިރީގައި އެވަނީއެވެ. ތިމާވެށީގެ މެނޭޖްމަންޓް ޕްލޭން ހެދުމުގެ މަސައްކަތުގައި ތިރީގައިވާ ޚަރަދުތައް ފިޔަވައި ހުރިހާ ޒިންމާއެއް އުފުލަންވާނީ މަސައްކަތާއި ޙަވާލުވާ ފަރާތުންނެވެ.\nޕްލޭން ހެދުމުގެ ބޭނުމަށް މާލެއިން ވަޑައިގަންނަވާ2ބޭފުޅަކަށް ހިތާދޫ- މާލެ ދެކޮޅު ދަތުރު (ލޯންޗުގައި)\nކައުންސިލްގެ ޚަރަދުގައި ހިތާދޫގައި އެކޮމޮޑޭޝަން ހަމަޖައްސައިދިނުން.\nކައުންސިލްގެ ޚަރަދުގައި ހިތާދޫގައި ކެއުން ހަމަޖައްސައިދިނުން.\nރަށުގެ އިދާރާތަކާއި މަޝަވަރާކުރުމުގެ އިންތިޒާމް ހަމަޖައްސައިދިނުން\nރަށުގެ ރައްޔިތުންގެ ޚިޔާލު ހޯދުމުގެ ބައްދަލުވުންތައް އިންތިޒާމް ކޮށްދިނުން.\nކައުންސިލްގެ ފަރާތުން ދައުލަތުގެ މުއައްސަސާތަކާއި ކުރަންޖެހޭ އެންމެހައި މުޢާމަލާތްކުރުން.\nތިރީގައިވާ މަޢުލޫމާތު ހިމެނޭގޮތަށް ހުށަހަޅާ ޕްރޮފޯސަލް.\nހ. މަސައްކަތް ކޮށްދިނުމަށް ހޭދަވާނެ މުއްދަތު.\nށ. ހިތާދޫއަށް ދަތުރު ކުރަންޖެހޭނަމަ ދަތުރުކުރުމަށް ޕްލޭންކުރާގޮތް. (ދަތުރުގެ އަދަދު، ބައިވެރިންގެ އަދަދު، ކޮންމެ ދަތުރެއްގައި ހޭދަވާނެ މުއްދަތު، ދަތުރުގެ ބޭނުން، މިނޫންވެސް ދަތުރާއި ގުޅޭ މަޢުލޫމާތު)\nނ. ތިމާވެށީގެ މެނޭޖްމަންޓް ޕްލޭން އެންވަޔަރަމަންޓް މިނިސްޓްރީއިން ޤަބޫލުކޮށް ހުއްދަދިނުމާއި ހަމައަށް ކުރަންޖެހޭ ހުރިހާ ކަމެއްގެ ޖުމްލައަގު (ދިވެހި ރުފިޔާއިން)\nޕްރޮޕޯސަލް ހުށައަޅަނީ އަމިއްލަ ފަރާތަކުންނަމަ އެފަރާތެއްގެ ވަނަވަރު، އަދި ކުންފުންޏަކުން ނުވަތަ އިންވެސްޓްމަންޓަކުން ހުށަހަޅާނަމަ އެފަރާތެއްގެ ޕްރޮފައިލް.\nމަސައްކަތުގައި ބައިވެރިވާ، ނުވަތަ ކުންފުނީގެ ފަންނީ މުވައްޒަފުންގެ ވަނަވަރު.\nކޮންސަލްޓެންޓްގެ ގޮތުގައި އީ.ޕީ.އޭ އިން ދެއްވާފައިވާ ހުއްދަ ނުވަތަ ރަޖިސްޓްރީގެ ކޮޕީ.\nޕްރޮޕޯސަލް ހުށަހަޅާނީ އަމިއްލަފަރާތްތަކުންނަމަ އެފަރާތެއްގެ އައިޑެންޓިޓީ ކާޑުގެ ކޮޕީއެއް ހުށައަޅަންވާނެއެވެ. އަދި ކުންފުނި ނުވަތަ އިންވެސްޓްމަންޓަކުން ހުށައަޅާ ޕްރޮޕޯސަލްއާއިއެކު އެފަރާތެއްގެ ރަޖިސްޓްރީ ކޮޕީ ހިމަނަންވާނެއެވެ.\nޕްރޮޕޯސަލްތައް ހުށައަޅަންވާނީ ބަންދުކޮށް ބ. ހިތާދޫ ކައުންސިލަށް އެޑްރެސްކޮށްފައިވާ ސިޓީއުރައެއްގައެވެ. ސިޓީއުރައިގެ ބޭރުގައި ހުށައެޅި ފަރާތުގެ މަޢުލޫމާތު އަދި "ބ.ހިތާދޫ މެނޭޖްމަންޓް ޕްލޭން ހެދުން" މިހެން ލިޔެފައި އޮންނަންވާނެއެވެ.\nއެކަށީގެންވާ ޕްރޮޕޯސަލްއެއް ލިބިފައިނުވާނަމަ ހުށައަޅާފައިވާ ޕްރޮޕޯސަލްތައް ބާތިލްކުރުމުގެ އިޚްތިޔާރު ބ.ހިތާދޫ ކައުންސިލަށް ލިބިގެންވެއެވެ.\nހުށަހަޅުއްވާ ޕްރޮފޯސަލްތަކަށް މާކްސް ދިނުމުގައި ބެލުމައްހަމަޖެހިފައިވަނީ:\nމާލެއާއި ބ. ހިތާދޫއާއި ދެމެދު ޝެޑިއުލް ދަތުރު ހަމަޖެހިފައިވާ ގޮތް:\nހުކުރު، ހޮނިހިރު،އާދީއްތަ، ހޯމަ، އަންގާރަ، ބުދަ، ބުރާސްފަތި، (ސްޕީޑް ލާންޗް)\nވީމާ މިކަމަށް ޝައުޤުވެރިވާ ފަރާތްތަކުން 2019 ޖޫން 24 ވަނަ ދުވަހުގެ 11:00 އަށް މިއިދާރާއަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ. މިގަޑީގައި އަންދާސީ ހިސާބުތައް ކަޑައި މަޢުލޫމަތު އެންޓަރ ކޮށް އަގު ޝީޓުގައި ސޮއި ކުރުން އޮށްނާނެއެވެ. އަދި ގަޑި ޖެހުމަށްފަހު ހުށަހަޅުއްވާ އަންދާސީ ހިސާބުތައް ބަލައި ނުގަނެވޭނެ ކަމުގައި ދަންނަވަމެވެ.\nތިމާވެށީގެ މެނޭޖްމަންޓް ޕްލޭން ހެދުމާއި ގުޅޭގޮތުން އިތުރު މަޢުލޫމާތެއް ސާފުކުރަން ބޭނުންވެލައްވާނަމަ މިއިދާރާގެ ކައުންސިލްގެ ރައީސް، ނަންބަރު 9927991 ފޯނާއި ގުޅުއްވުމުން މައުލޫމާތު ސާފުކޮށްދޭނެ ކަމުގައި ދަންނަވަމެވެ.\nއަންދާސީ ހިސާބު ހުށަހެޅުއްވުމަށް ބަދަލުގައި މީހަކު ފޮނުއްވާނަމަ، އެކަން ބަޔާން ކުރައްވާ ސިޓީ ހުށަހަޅުއްވަންވާނެއެވެ. އަދި ވިޔަފާރި ރަޖިސްޓްރީ ކުރުމުގެ ޤާނޫނުގެ ދަށުން ވިޔަފާރި ރަޖިސްޓްރީ ކޮށްފައިނުވާ ފަރާތްތަކަށް އަންދާސީ ހިސާބު ހުށަނޭޅުއްވޭނެ ކަމުގައި ދެންނެވީމެވެ.


ކުރުވާހަކަ: ލޯތްބަށް ސިލްވަރ ޖުބިލީ ފުރުނުފަހުން ލޯބިވެރިޔާގެ އުނގަށް\nއާރޓިކަލްކިޔުމަށް ހޭދަވާނެކަމަށް ބެލެވެނީ : 10 މިނެޓް,7ސިކުންތު\nއެއިރު އަހަރެންގެ އުމުރަކީ އެންމެ 14 އަހަރެވެ. އަހަރެންނާއި ޝިމްލާ ކިޔަވަމުން ދިއައީ އެއް ކްލާހެއްގައެވެ. ލޯތްބަކީ ކޮބައިކަމެއް އެއިރަކު އަހަރެންނަކަށް ނުއެނގެއެވެ.\nއެއިރު އެނގުނު މިންވަރަކީ ޝިމްލާ އާއި ގާތް ގުޅުމެއް ބާއްވަން ބޭނުންވިކަމެވެ. ޝިމްލާ ގޮވާލައިފިނަމަ ހިތަށް ތަފާތު އިޙްޞާޞްތަކެއް ކުރެވޭ ކަމެވެ. އަހަރެން ކުރާ ސަމާސައާއި ގުޅިގެން ބައެއް ފަހަރު ޝިމްލާ ޕިން ހަރައިލި ނަމަވެސް ތަދު ނުވާކަމެވެ.\nދުވަސްތައް މާޒީވަމުން އައިވަރަކަށް ގޮތް ނުއެނގޭ އިހްސާސްތައް އައީ އިތުރުވަމުންނެވެ. އެކީގައި ތިބެން ބޭނުންވާ ވަގުތު އިތުރުކުރަން ބޭނުންވިއެވެ. ގިނަގިނައިން ވާހަކަ ދައްކަން ބޭނުންވިއެވެ. ގުޅުންތައް އިތުރުކުރަން ބޭނުންވިއެވެ.\nކަންކަން އެހިސާބަށް ދިއަތަނާ ކުރިމަތިވީ ވަރަށް ބޮޑު މައްސަލައެކެވެ. ޝިމްލާގެ ދޮށީ ދައްތަ މަތީ ތައުލީމު ޙާޞިލުކުރަން ލަންކާއަށް ބަދަލުވާތީ މަންމަވެސް ލަންކާއަށް ބަދަލުވީީއެވެ. ޝިމްލާ ވެސް ގޮވައިގެންނެވެ. އެހިސާބުން ޝިމްލާ ގެއްލުނީއެވެ.\nވަރަށް ގިނަ އުނދަގޫތައް ލިބުނެވެ. ކްލާހަށް ދާންވެސް އުނދަގޫވިއެވެ. ކިޔެވުންމަތިން ފާޑަކަށް ފޫހިވެސްވިއެވެ. ނަމަވެސް ހިތްވަރުކުރީމެވެ. އަބަދުވެސް އުންމީދު ކުރެވުނީ ޝިމްލާ އެނބުރި އަންނާނެ ދުވަހަކަށެވެ.\nއެންމެ ދެރަވީ ޝިމްލާގެ އިތުރު އެއްވެސް ޚަބަރެއްވެސް ނުލިބުމުންނެވެ. ޝިމްލާ އެކުގައި ގެއްލުމުންނެވެ. ލަންކާގައި ހުންނަ އެޑްރެސް ވެސް ނުއެނގެތީ ސިޓީއެއްވެސް ފޮނުވޭނެ ގޮތެއް ނުވެއެވެ. އަހަރެންގެ ވެސް ގަމާރުކަމުން އަހަރެންގެ އެޑްރެހެއް ވެސް ޝިމްލާއަކަށް ނުދެވުނެވެ.\nއޭލެވެލްއަށްފަހު އަހެރެން ވަޒީފާ އަދާކުރަން ފެށީމެވެ. ވަރަށް ގިނަ އަންހެން ކުދިންނާއި ބައްދަލުވެސް ވެއެވެ. ނަމަވެސް ޝިމްލާ ފެންނާނެ ދުވަހަކަށް ކުރަމުން ގެންދިއަ އިންތިޒާރަކަށް ނިމުމެއް ނައެވެ.\nއޮފީސް ލޯބިވެސް ވަރަށް ގަދައެވެ. ކޮންމެ ދެކުއްޖަކު އުޅެނީ ލޯބިވެގެންނެވެ. ބާކީވެފައި ހުރީ އަހަރެން އެކަންޏެވެ. އެހެންކަމުން އަހަރެންނަކީ ހިއްސުތައް މަދު މީހެއް ކަމަށް ވެސް ރައްޓެހިން ބުނެ އުޅުނެވެ. އެކަމަކާ އަހަރެން ކަންބޮޑެއް ނުވެއެވެ. މަދު އެއްޗަކާ ގިނަ އެއްޗެއް އެންމެ ރަނގަޅަށް އެނގޭނީ އަހަރެންނަށް ކަމުގެ ޔަޤީންކަން އަބަދުވެސް އޮތެވެ.\nއޮފީހުގައި ކުރަން ޖެހުނު މަސައްކަތުގެ ގޮތުން ވަރަށް ގިނައިން ރާއްޖެއިން ބޭރަށް ދަތުރުކުރަންޖެހުނެވެ. އެދަރުތަކުގެ ތެރެއިން ކުރެވުނު ޚިޔާލެއް ތަންފީޒުކުރުމުގެ އަޒުމުގައި ބައެއް ތަކެތި ލަގެޖަށް އަޅައިގެން ގެނެސް އަވަށްޓެރި ފިހާރައަކަށް ވިއްކަންފެށީމެވެ.\nދުވަސްކޮޅެއް ފަހުން ވިޔަފާރީގެ ޚިޔާލު އިތުރުވާން ފެށިއެވެ. ވިޔަފާރި ކުރުމުގެ ޝައުޤުވެރިކަން އިތުރުވާންފެށިއެވެ. ނަމަވެސް އަމިއްލައަށް ވިޔަފާރިއެއް ކުރާނެ ފައިސާ ނެތުމުން ހަމަ އިންތިޒާރު ކުރީއެވެ. އަމިއްލައަށް ވިޔަފާރި ކުރެވޭނެ ދުވަހަކަށެވެ.\nއެހިސާބުން ދެ ކަމަކަށް އިންތިޒާރުކުރަންޖެހުނެވެ. ޝިމްލާ ފެންނާނެ ދުވަހަކަށާއި އަމިއްލައަށް ފިހާރައެއް ހުޅުވައި ވިޔަފާރިއެއް ފެށޭނެ ދުވަހަކަށެވެ.\nދުވަސްތަކެއް ފަހުން ބެންކޮކުން ބައްދަލުވި މީހަކު އަހަރެންނާއިއެކު ވިޔަފާރިއެއް ފަށަން ބޭނުން ކަމަށް ބުންޏެވެ. ނަމަވެސް އަހަރެންގެ މާލީ ޙާލު ކިޔައިދީ އެފަދަ ކަމަކަށް ކުފޫ ހަމަނުވާ ކަމަށް ބުނީމެވެ.\nއެކި ފަހަރުމަތިން ކުރެވުނު މަޝްވަރާތަކަށް ފަހު އެއްބަސްވީ އޭނާގެ ފައިސާގައި މާލޭގައި ވިޔަފާރިއެއް ފެށުމަށެވެ. އަހަރެންނަކީވެސް މުވައްޒިފެއްގެ ގޮތުގައި މަސައްކަތް ކުރުމަށެވެ. މުސާރައިގެ އިތުރުން ލިބޭ ފައިދާގެ 30 އިންސައްތަ އަހަރެންނަށް ދޭނެކަމަށް އޭނާ ބުންޏެވެ.\nވިޔަފާރި ފަށައިގެން ދުވަސްކޮޅެއްވީއިރު ވަނީ ބޮޑު ކުރިއެރުމެއް ލިބިފައެވެ. ދެމީހުންވެސް ބަހުގެ އިތުބާރު ބަހައްޓައިގެން ކުރިއަށް ދާން ކުރި މަސައްކަތުގައި މާތްﷲ ބަރަކާތް ލެއްވެވިއެވެ.\nއަހަރެމެންގެ ފިހާރައަކީ މާލޭގައި ހަމަ ފާހަގަކޮށްލެވޭވަރުގެ ފިހާރައަކަށްވީތަނާ ޕާޓްނަރަށް ދިމާވި މައްސަލައެއްގައި އޭނާ ބޭނުންވީ ފިހާރަ ވިއްކައިލާށެވެ. އަހަރެންގެ އަތުގައި ރައްކާކޮށްފައި ހުރި ފައިސާގެ އިތުރުން ބޭނުންވާ ފައިސާ ބޭންކުން ލޯނެއްގެ ގޮތުގައި ހޯދައިގެން އަހަރެން އޭނާގެ އަތުން ފިހާރަ ގަތީމެވެ.\nއެއީ އަހަރެންގެ ދެވަނަ މަޤްޞަދު ޙާޞިލުވި ދުވަހެވެ. އަމިއްލަ ވިޔަފާރިއެއް ހިންގަން ފެށުމުންނެވެ. ނަމަވެސް ފުރަތަމަ މަޤްޞަދު އަދިވެސް އޮތީ ހަމަ އެގޮތަށެވެ. އެއީ ޝިމްލާ އާއި ބައްދަލުވާނެ ދުވަހެވެ.\nދުވަސްތައް މާޒީވަމުން އައިސް އުމުރުން 40 އަހަރު ފުރިއްޖެއެވެ. އެއާއިއެކު ޝިމްލާ ހޯދަން އިންތިޒާރުކުރާތާވެސް 25 އަހަރު ފުރުނީއެވެ. ސިލްވަރ ޖުބިލީ ފާހަގަކުރެވުނީއެވެ. އަހަރެންގެ ހިތަށް އެރިއެވެ. "އަދި ގޯލްޑަން ޖުބިލީވެސް ނުފުރޭ ނޫން ހެއްޔެވެ؟"\nއެއްދުވަހަކު ފިހާރައިގެ ދޮރުފަތުގައި އިޝްތިހާރެއް ހަރުކުރީމެވެ. "ކޮންމެ ޖިންސަކުން ނަމަވެސް މާކެޓިންގ މެނޭޖަރެއް ބޭނުން" ކަމަށެވެ.\nނޯޓިސް ޖެހިތާ2ވަނައަށްވީދުވަހު އަންހެނަކު އައިސް ވަޒީފާ އާއިބެހޭ މައުލޫމާތު އޮޅުންފިލުވިއެވެ. އަހަރެން ހުރިހައި އެއްޗެއް ކިޔައި ދިނީމެވެ.\nއެނބުރި އަންނާނެ ކަމަށް ބުނެފައި އޭނާ ދިއުމުން ހަށިގަނޑުން އޮއްދާ ހިއްލަން ފެށިއެވެ. "އޭނާގެ އަޑު ޝިމްލާގެ އަޑާ ހާދަ ވައްތަރެވެ. މޫނުގައިވެސް ވައްތަރުކަމެއް ހުއްޓެވެ. ނަމަވެސް މޫނުގައި އެއިން ދެ ލަކުނުގެ ސަބަބުން ޔަޤީންކަމެއް ނުލިބުނެވެ."\nސުވާލުތަކެއްވެސް އުފެދުނެވެ. ވާހަކަ ދައްކަން ފެށުމާއިއެކު އިސްދަށަށް ޖެހިގޮތަށް އިސްއުފުލާ ބަލައެއް ނުލައެވެ. އެއީ ކީއްވެގެން ހެއްޔެވެ؟\nކޮންމެއަކަސް ވަރަށް ބޮޑު ހާސްކަމެއް ލިބުނެވެ. ހަމައެޢާއިއެކު ޔަޤީންކަމެއްވެސް ލިބުނެވެ. އަހަރެން މިއިންތިޒާރުކުރާ ޝިމްލާ ދޮގެއް ނުހަދާނެއެވެ. ވައުދު ފުއްދާނެއެވެ. އެހެންވީއިރު އެއީ އަހަރެން މިއިންތިޒާރުކުރާ ޝިމްލާ ކަމަށްވާނަމަ އެނބުރި އަންނާނެއެވެ. ވައުދު ފުއްދާނެއެވެ. ނަމަވެސް މައްސަލައަކީ އަންނާނެ ވަކި ދުވަހެއް އޭނާ ނުބުނާ ކަމެވެ.\nއެއް ދުވަސް ވެއްޖެއެވެ. ދެ ދުވަސް ވެއްޖެއެވެ. ގަޑީގެ ބަރު ތެޅޭހެން އަހަރެންގެ ހިތް ތެޅެމުންދެއެވެ. ދެތިން ގިތެޔޮ މިރުސް އެއްފަހަރާ ކައިލުމުން ގައިން ދާ ހިއްލާ އުޞޫލުން ދާ ހިއްލައެވެ.\n3 ވަނަ ދުވަހެވެ. ހެނދުނު ތެދުވެގެން ފުރަތަމަ ދިއައީ ބޭންކަށެވެ. ފިހާރައަށް ދެވުނީ ދިހައެއް ޖަހައި އެހައިކަންހާއިރުއެވެ. ފިހާރައަށް ހަމަ ވަދެވުމާއިއެކު ކުއްލި ސިހުމެއް ލިބުނީ އޭނާ ފިހާރައިގައި ހުރުމުންނެވެ.\n"މިއޮތީ އަޅުގަނޑުގެ ސީވީ. ވަޒީފާއެއް ވަރަށް ބޭނުންވެފައި މިހިރީ. ނަމަވެސް ސީވީގައި އޮތް ނަމަށް ބައްލަވާފައި ވަޒިފާ ނުދެއްވުން އެދެން. ހަމަ ހަޤީޤަތުގައިވެސް އަޅުގަނޑު ކުރާނެ މަސައްކަތެއް އޮތް ނަމަ އަދި ވަޒީފާއަށް ކުފޫ ހަމަވާނަމަ ވަޒީފާއެއް ދެއްވުން އެދެން." އެއް ނޭވައިން އޭނާ އަމުނައިލިއެވެ.\nއޮފީހަށް އައުމަށް އަހަރެން އެދުނީމެވެ. އަދި އޮފީހާއި ދިމާއަށް ހިނގައިގަތުމުން ފަހަތުން އެނާ އައެވެ.\nއޮފީހުގެ ގޮނޑީގައި އިށީނުމަށްފަހު ސީވީ ބަލައިލީމެވެ. "ޝިމްލާ ޢަލީ. އުމުރު 39 އަހަރު. އެކަކާ ކައިވެނިކޮށް ވަރިވެފަ.5ދަރިންގެ މަންމަ. މާކެޓިންގ ދާއިރާއިން ޑިގްރީ ހޯދާފަ."\n"ޝިމްލާ ޢަލީ. ތިއައީ ހަމަ ޝިމްލާ ދޯ. ތިއައީ ހަމަ މިހަށިގަނޑަށް ޕިން ހެރި ޝިމްލާއެއް ނޫންތަ؟"\n"ދުވަހަކުވެސް ދޮގެއް ހަދާނެ ނަމަ ބުނަން ބޭނުމީ ނޫނެކޭ. ނަމަވެސް ތެދު ޖަވާބަކީ ލައްބައޭ. މިއީ ހަމަ ހާޝިމް އާއިއެކު ކްލާހުގައި ސަމާސާކޮށް މިތުރުންގެ ގޮތުގައި އުޅުނު ޝިމްލާއޭ."\n"ލަދުވެސް ގަނޭ އަހައިލަން. އެކަމަކު ހާޝިމްގެ ޢާއިލީ ދިރިއުޅުން ކިހިނެއްތޯ؟ ކިތައް ދަރިންތޯ؟"\n"ހާޝިމް ވެސް ދުވަހަކުވެސް ދޮގު ހަދާނެ މީހެއް ނަމަ ބުނާނީ4އަނބިންނާ ދަރިން ފުންޏެކޭ. ނަމަވެސް ހަޤީޤަތަކީ ޝިމްލާ ފުރި ދުވަހުން ފެށިގެން މިއަދާ ހަމައަށްވެސް އިންތިޒާރު މިކުރީ ޝިމްލާ އެނބުރި އަންނާނެ ދުވަހަކަށް." އަހަރެން ބުނީމެވެ.\n"އަޅެ ހާޝިމް. މާތްﷲގެ ކުޅަދުންވަންތަކަން. ކަންކަން އިރާދަކުރައްވާ ގޮތް." ޝިމްލާ ގިސްލަގިސްލާފައި ރޯން ފެށިއެވެ.\nޝިމްލާ ހިތްފުރެންދެން ރޯން ބެއިންދީމެވެ. ޝިމްލާގެ ޙަޔާތާއިބެހޭގޮތުން އެއްވެސް ސުވާލެއްވެސް ނުކުރަމެވެ.\nއަހަރެންގެ ހަޔާތުގެ ހުރިހައި ކަމެއް ކިޔައިދިނީމެވެ. އަދި ހަޔާތުގެ ދެން އޮތްބައި ކޮންމެ ގޮތަކަށް ދިއަ ނަމަވެސް އަހަރެންގެ ފުރަތަމަ އުންމީދު ﷲ ޙާޞިލުކޮށްދެއްވައިފި ކަމަށްވެސް ބުނީމެވެ.\n"ޝިމްލާއެވެ. މިޒަމާނަކީ ކޮންމެ ކަމެއް ލިޔެކިޔުމުން ކުރާ ޒަމާންވީމާ ޝިމްލާ ވެސް އެއްބަސްވުމެއް ބޭނުންވާނެއެވެ. ވަޒީފާ އާއިބެހޭ އެއްބަސްވުމުގެ ފޯމެޓް ކޮމްޕިޔުޓަރުގައި އިންނާނެއެވެ. ބޭނުން ގޮތަކަށް ފުރިހަމަކޮށްލާފައި ޕްރިންޓެއް ނަގާށެވެ.\nއެގޮތަށް އެކަން ނުކުރަން ޝިމްލާ ވަރަށް ގިނަ ބަހަނާ ދެއްކިއެވެ. ނަމަވެސް ތަކުރާރުކޮށް އަހަރެން އެދުމުން ޝިމްލާ އެކަން ކުރިއެވެ. އަދި ވަޒީފާގެ އެއްބަސްވުމުގައި ސޮއިކޮށްލީމެވެ.\n"ކިހިނެއްތަ ވާނީ މިތަންކޮޅު އިޞްލާހުކޮށްލިއްޔާ. ވަޒީފާ ދިން ދުވަހަކީ ޝިމްލާ މާލެއިން ފުރި ދުވަސް ކަމަށް ހެދިއްޔާ. އެއީ އެދުވަހުން ފެށިގެން ކުރަންފެށި އިންތިޒާރު އަދި ވެސް މިދަނީ ކުރިއަށް ވީމަ." އަހަރެން ބުނީމެވެ.\n"ނޫން. މިހާރު ނިމިއްޖެ. ޝިމްލާ އާ ބައްދަލުކުރައްވަން ނޫންތޯ އިންތިޒާރު ކުރެއްވީ. ހަމަގައިމުވެސް އެކަން ފުރިހަމަވެއްޖެ." ޝިމްލާ ބުންޏެވެ.\n"ހަމަ އެލާނެތްކަން އަދިވެސް އެބަހުރި ދޯ." އަހަރެން ބުނީމެވެ.\nޝިމްލާ އަހަރެންނާއިއެކު މަސައްކަތްކުރާތާ2މަސް ދުވަސް ވެއްޖެއެވެ. ކްލާހުގައި ކުރި ފަދަ ސަމާސާ ނޫން ކަމެއް ކުރިއަކަށް ނުދެއެވެ. އަދި އޭނާގެ މާޒީގެ އެއްވެސް ވާހަކައެއްވެސް ކިޔައެއް ނުދެއެވެ.\nހުކުރު ދުވަހެކެވެ. ޢަޞްރު ނަމާދުން ފައިބައިގެން ފިހާރައިގައި ހުއްޓާ ޝިމްލާ ގުޅާފައި ބުނީީ ހަވީރުގެ ސައި ހިފައިގެން އަންނަން ބޭނުން ކަމަށެވެ. އަހަރެން އެކަމަށް ރުހުން ދިނީމެވެ.\nޝިމްލާ އައީ ވަރަށް ބައިވަރު ހެދިކާ ހިފައިގެންނެވެ. 10 ވަރަކަށް މީހުންނަށްވެސް ހުސްނުވާ ވަރަށެވެ. "މިއީ ހުކުރު ދުވަސްވީމާ އަވަށްޓެރިންނަށްވެސް ސައިދޭންތަ؟" އަހަރެން ބުނީމެވެ.\n"ލައްބަ. މިއުޅެނީ ވަރަށް ބޮޑު ކަމެއް ކުރަން. ހާޝިމް އެއްބަސް ވެއްޖިއްޔާ ހެދިކާ މަދުވާނެ. ނުވެއްޖިއްޔާ ހާޝިމްއަށް ކެވޭ ވަރަކަށް ކެއުމުން ބާކީ ހުރިހާ ހެދިކާއެއް ޝިމްލާ ކައިލާނީ." ޝިމްލާ ބުންޏެވެ.\n"އެހެންތަ. ކޮން ކަމަކަށްތަ އަނެއްކާ އެއްބަސްވާންވީ؟" އަހަރެން ބުނީމެވެ.\n"ހާޝިމް ބުނީމެއްނު ކޮންމެ ކަމަކަށް ވެސް އެއްބަސްވުމެއް ލިޔެ ސޮއިކުރަންވާނޭ. އެކަމަކު މިކަމުގެ ވާގޮތަކީ ފުރަތަމަ ޖެހެނީ އަނގަބަހުން އެއްބަސްވާން. ދެން ސޮއިކުރާނީ. އެހެންވެ މިތަނަށް ދެ ހެކިން ބޭނުން. ތިރިން ދެމީހަކު ގެންނަންތަ؟" ޝިމްލާ ބުންޏެވެ.\n"ގެނެސްބަލަ. ގެނެސްގެންވެސް ތިކުރަން އުޅޭ ކަމެއް ވޭތޯ ބަލާބަލަ." އަހަރެން ބުނީމެވެ.\n"މީ ޝިމްލާ. ތިރީގެ ތިބޭނެ ޢަބްދުއްރަޙީމްބެ އާ އަދި އެނާގެ ރައްޓެއްސަކާ. ފޮނުވަބަލަ އޮފީހަށް." ޝިމްލާ ކައުންޓަރަށް ފޯނުކޮށްފަ ބުނެލިއެވެ.\nއިރުކޮޅަކުން އޮފީހަށް ވަނީ ތާކިހަލެއް އަޅައިގެން ހުރި މީހަކާ އެހެން މީހެކެވެ.\n"ހާޝިމް. މިކަމުގަ ކުރިއަށް މިގެންދަނީ ދިމާ އިދިކޮޅަށް. ހާޝިމްގެ ދައުރު އަހަރެން މިއަދާކުރަނީ. މިނޫން ގޮތަކަށް މިކަމަށް ހައްލެއް ނުއަންނާނެތީ. ހާޝިމްގެ ވިސްނުމާ ހުރިހާކަމެއް އަހަރެންނަށް ވިސްނޭ ގޮތަށް ހުރިތޯ މިޔަޤީންކުރަނީ. ނެތުމަކީ ވެސް ވެދާނެކަމެއް، ނެތުމަކީވެސް މައްސަލައެއް ނޫން. ނެތް ނަމަވެސް ދެމީހުންގެ މެދަކު އެއްވެސް މައްސަލައެއް ނުއޮންނާނެ." ޝިމްލާ ބުންޏެވެ.\n"ޝިމްލާ ތަންކޮޅެއް އަވަހަށް ބުނެބަލަ ތިކުރަން އުޅޭ ކަމެއް." އަހަރެން ބުނީމެވެ.\n"އެންމެ ރަނގަޅު ކުރުކޮށްލީ. މ. ހުދުމާވިޔު ޢަލީ އަބްދުއްރަހްމާނުގެ ދަރި ޝިމްލާ ޢަލީ މިއުޅެނީ މިހުރި ގ. ފެންވަޅުގޭ ހަސަން ޙުސައިންގެ ދަރި އަޙްމަދު ހާޝިމް އާ ކައިވެނީގެ ގޮތުން ގުޅެން ރަންކިޔަން. ދެން ނިކަން ޖަވާބު ދީބަލަ." ޝިމްލާ ބުންޏެވެ.\n"ޝިމްލާ. ޝިމްލާނު ހުރިހާ ކަމެއް ތި ނިންމަނީ. ނިންމަ ބަލަ. ތިކިޔަން އޫޅޭ އެއްޗެއް އަވަހަށް ކިޔާބަލަ." އަހަރެން ބުނީމެވެ.\nޝިމްލާ ގެނައި ދެހެކިންގެ ކުރިމަތީގައި ޝިމްލާ ކީރަނަށް ހަމަ އެރޭ ކައިވެނި ކުރީއެވެ. ޝިމްލާ އާއި އަހަރެން ހަމައެރޭ ހަނީީމޫނަށް ފުރީއެވެ. ހަމަ އުފާވެރި މާމުއި ހަނދަކަށް ދިއުމަށެވެ. ލިބުނު އެންމެ ބޮޑު އުފަލަކީ 16 އަހަރުން ދަށުގެ5ދަރިންވެސް ލިބުނުކަމެވެ.\nއަހަރެން ޤަބޫލުކުރީމެވެ. އެކި މީހުންނަށް މާތްﷲ ދުނިޔެ ދައްކަވަނީ އެކި ގޮތަށެވެ. އެހެންވީމާ އަހަރެންނަށް ދެއްކެވި ގޮތް އަހަރެން އުފަލާއިއެކު ޤަބޫލުކުރީއެވެ. މާމުއި ހަނދުގެ ދުވަސްތައް ނިންމާފައި އެނބުރި އައީ ޝިމްލާގެ މޫނުގައި އިން ދެ ލަކުނު ފިލުވައިގެންނެވެ. އެއީ އޭނާގެ އަލަތު ފިރިމީހާގެ ކިބައިން ލިބިފައި އިން ދެ ލަކުނެވެ. ދެ ލަކުނު ފިލުވައިލުމުން އަހަރެންނަށް ޝިމްލާ ފެނުނީ ހަމަ އެއިރު ކްލާހުންވެސް ފެނުނު ގޮތަށެވެ.


ޔުނައިޓެޑް ވިކްޓްރީ އަތުން މޮޅުވެ ސަސް ހަތަރަކަށް\n14 ޖަނަވަރީ 2022 - 22:56 0\nލަނޑު ޖެހުމަށް ފަހު ސަހާއު (ކ) އެ ޓީމުގެ މުލަކޭއާ އެކު އުފާފާޅުކުރަނީ.-- ފޮޓޯ: މުހައްމަދު ޝާބިން/ އަދަދު\nޕްރެޒިޑެންޓްސް ކަޕްގައި ފުޓްބޯޅަ މުބާރާތުގައި މިރޭ ޔުނައިޓެޑް ވިކްޓްރީ (ޔޫވީ) އަތުން 2-0 އިން މޮޅުވެ، ސުޕަ ޔުނައިޓެޑް ސްޕޯޓްސް (ސަސް) ލީގު ބުރުގެ ހަތަރު ވަނަ އަށް ޖެހިލައިފި އެވެ.\nޕްރެޒިޑެންޓްސް ކަޕްގެ ލީގު ބުރުގައި ކޮންމެ ޓީމަކަށް ވެސް ބާކީ ދެން އޮތީ އެންމެ މެޗެކެވެ. އެއް ވަނައިގައި 16 ޕޮއިންޓާ އެކު ވެެލެންސިއާ އޮތްއިރު، ދެ ވަނައިގައި އޮތް ކްލަބް ގްރީން ސްޓްރީޓްސް އާއި ތިން ވަނައިގައި އޮތް މާޒިޔާ ސްޕޯޓްސް އެންޑް ރެކްރިއޭޝަން އަށް ވަނީ 15 ޕޮއިންޓް ލިބިފަ އެވެ. ގްރީން ސްޓްރީޓްސް އަށް ކުރި ލިބެނީ ލަނޑުގެ ތަފާތުންނެވެ.\nއީގަލްސް ފަހަތަށް ޖައްސާލައި، މިރޭ ސަސް ހަތަރަކަށް އެރީ ނުވަ ޕޮއިންޓް ހޯދައިގެންނެވެ. ފަސް ވަނައިގައި އޮތް އީގަލްސް އަށް ހަތް ޕޮއިންޓް ލިބިފައިވާއިރު، ހަ ވަނައިގައި ޓީސީ އޮތީ ހަ ޕޮއިންޓާ އެކު އެވެ. ހަ މެޗު ކުޅުނުއިރު މޮޅެއް ނުލިބި އޮތީ ހަތް ވަނައިގައި އޮތް ދަ ގްރާންޑޭ އާއި ފުލުގައި އޮތް ޔުނައިޓެޑް ވިކްޓްރީ އެވެ. ދެ ޓީމަށް ވެސް އެއް ޕޮއިންޓް ލިބިފައިވަނީ އެ ދެ ޓީމު ކުރިމަތިލި މެޗު އެއްވަރުވެގެން ނިމުމުންނެވެ.\nސަސް އިން ވަނީ މިރޭގެ މެޗުގެ ފަސް ވަނަ މިނިޓްގައި ލަނޑެއް ޖެހުމާ ގާތަށް ޖެހިލައިފަ އެވެ. އަރިމަތިން ސަސްގެ އައިހަމް އަހުމަދު (އައިހު) ނެގި ހުރަހެއް އޭރިއާ ރޮނގުކައިރިން އަހުމަދު ނަޝާހު (ނައްޓު) ފޮނުވާލި ބާރު ބޯޅަ ބޭރުވީ ގޯލުގެ ދެ ދަނޑީގައި ޖެހިފަ އެވެ. އޭގެ ފަހުން ސަސްގެ މުހައްމަދު ސަހާއު ޖެހި ބޯޅައެއް ދިޔައީ ގޯލުގެ ހުރަސްދަނޑިމަތިންނެވެ.\nސަސްގެ އިއްބެ (ވ) ހުއްޓުވަން ޔުނައިޓެޑް ވިކްޓްރީގެ އަނަފް ޓެކަލްކުރަނީ.-- ފޮޓޯ: މުހައްމަދު ޝާބިން/ އަދަދު\nޔުނައިޓެޑް ވިކްޓްރީގެ އަރީން އަބްދުﷲ އިބްރާހިމް އޭރިއާތެރެއިން އެ ޓީމުގެ އަލީ ހައިޝަމް (ޗުމްޕު) އަށް ދިން ބޯޅަ އޭނާ ގޯލު ކުރިމައްޗަށް ހުރަސްކޮށްލިއިރު، ޖަހަން އަރާނެ ކުޅުންތެރިއަކު ނެތި، ބޯޅަ ދިޔައި ގޯލު ކުރިމަތިން ހުރަސްވެގެންނެވެ.\nފުރަތަމަ ހާފުގައި އެންމެ ގިނަ އެޓޭކް ކުރެވޭތޯ ބެލި އެއް ކުޅުންތެރިއަކީ ސަސްގެ އިބްރާހިމް އަތީގް ހަސަން (އިއްބެ) އެވެ. އިއްބެ ފޮނުވާލި ގިނަ ޝޮޓްތަކެއް ދިޔައީ ޔުނައިޓެޑް ވިކްޓްރީގެ ކީޕަރަކަށް ހުރި އަހުމަދު އަނަފް ޒަރިޔަންދު ހުރި ގޯލާ ސީދާނުވެ ބޭރުންނެވެ. މި ހާފުގައި ޔުނައިޓެޑް ވިކްޓްރީގެ ޔަސްފާދު ހަބީބު (މުލަކޭ) އަށް އޭރިއާތެރެއިން ފައުލުކުރި ކަމަށް ބުނެ، ޕެނަލްޓީ އަކަށް އެޕީލްކުރި ނަމަވެސް ރެފްރީ އާދަމް ފަޒީލް ނިންމީ ޕެނަލްޓީ ދޭން. ނުޖެހޭ ކަމަށެވެ.\nމެޗުގެ 40 ވަނަ މިނިޓްގައި ޔުނައިޓެޑް ވިކްޓްރީގެ އަރީން ހުސްކޮށްލާފައި އޭރިއާތެެރެއިން އެ ޓީމުގެ އަހުމަދު ބައްސާމް މުހައްމަދު ނައީމް (ބައްކު) އަށް ދިން ބޯޅަ އޭނާ ފޮނުވާލި ނަމަވެސް ސަސްގެ ކީޕަރު މުހައްމަދު ޝަފީއު (ޗެކް) ފައިން ވަނީ މަތަކޮށްފަ އެވެ.\nފުރަތަމަ ހާފުގެ ފަހު މިނިޓްގައި ސަސް އަށް ލީޑުނަގައިދިނީ ސަހާއު އެވެ. މެޗުގެ 45 ވަނަ މިނިޓްގައި މުލަކޭ އޭރިއާތެެރެއިން ހުސްކޮށްލާފައި ސަހާއު އަށް ދިން ބޯޅަ އޭނާ ވަނީ ކީޕަރު އަނަފް ކައިރިން ނައްޓާފައި ގޯލުގެ ތެރެއަށް ފޮނުވާލައިފަ އެވެ. ދެ ވަނަ ހާފް ފެށިގެން ހަތަރު ވަނަ މިނިޓްގައި ވެސް އިއްބެ ގޯލެއް ޖެހި އެވެ. އެކަމަކު، މި ފަހަރު ލައިންސްމަން ހުރީ އޮފްސައިޑް ކަމަށް ދިދަ ނަގައިގެންނެވެ.\nބެންޖޯ ލަނޑު ޖެހުމަށް ފަހު ސަސްގެ ކުޅުންތެރިންނާ އެކު އުފާފާޅުކުރަނީ.--- ފޮޓޯ: މުހައްމަދު ޝާބިން/ އަދަދު\nމެޗުގެ 53 ވަނަ މިނިޓްގައި ޔުނައިޓެޑް ވިކްޓްރީގެ އަލީ ހަމްދާން (އައްޔަ) އޭރިއާބޭރުން ޖެހި ބޯޅަ ސަސްގެ ކީޕަރު ޝަފީއު ވަނީ މަތަކޮށްފަ އެވެ. ސަސް އިން ވަނީ އޭގެ ހަތަރު މިނިޓް ފަހުން ލީޑުފުޅާކޮށްފަ އެވެ. މިއީ އޭރިއާ ރޮނގުކައިރިން ލިބުނު ހިލޭ ޖެހުމަކުން ސަސްގެ ކެޕްޓަން އަބްދުﷲ ހަނީފް (ބެންޖޯ) ޖެހި ގޯލެކެވެ. ބެންޖޯ ޖެހި ބޯޅަ ގޯލަށް ވަނީ ދަނޑީގައި ޖެހިފަ އެވެ.\nސަސް އަށް ތިން ވަނަ ލަނޑެއް ޖަހައިދޭން މުލަކޭ ޖެހި ބޯޅަ އަމާޒުވީ ކީީޕަރު އަނަފާ ދިމާލަށެވެ. އޭގެ ފަހުން ޔުނައިޓެޑް ވިކްޓްރީ ކުޅުންތެރިއަކު ކައިރިން ނައްޓާފައި ސަހާއު ޖެހި ބޯޅަ ދިޔައީ އަރިމަތިންނެވެ. އިތުރު ވަގުތުގައި ސަސްގެ ޔޫސުފް ޖުނައިދު ޒާހިރު (ޖުނޭ) މުޅިން ހުސްކޮށް ހުރެ އޭރިއާތެރެއިން ފޮނުވާލި ބޯޅަ ވެސް ދިޔައީ ގޯލާ ސީދާނުވެ އެވެ.\nޕްރެޒިޑެންޓްސް ކަޕްގެ މެޗުތައް ދެން އޮންނާނީ އަންނަ އަންގާރަ ދުވަހާއި ބުދަ ދުވަހު އެވެ. އަންގާރަ ދުވަހު ހަވީރު ކުޅޭ މެޗުގައި ޓީސީ ކުޅޭނީ ޔޫވީއާ އެވެ. އެރޭ ކުޅޭ މެޗުގައި ދަ ގްރާންޑޭ ކުޅޭނީ ސަސްއާ އެވެ. ބުދަ ދުވަހު ހަވީރު ގްރީން ސްޓްރީޓްސް ކުޅޭނީ އީގަލްސްއާ އެވެ. އަދި ޕްރެޒިޑެންޓްސް ކަޕްގެ ލީގު ބުރުގެ ފަހު މެޗުގައި ވެލެންސިއާ ކުޅޭނީ މާޒިޔާއާ އެވެ.\nޔުނައިޓެޑް ވިކްޓްރީ (ޔޫވީ)


Taxi driverun mifaharu hadhaanee kihineh? | Mihaaru\nޓެކްސީ ޑްރައިވަރުންގެ ފޯރަމެއް ކުރިއަށް ދަނީ: މާދަމާ އިން ފެށިގެން އާ އުސޫލަށް އަމަލްކުރަން ޖެހޭ\nޓެކްސީ ޑްރައިވަރުން މިފަހަރު ހަދާނީ ކިހިނެއް؟\n06 އޯގަސްޓް 2019 - 12:46 78 comments\nމީގެ ކުރީގެ ސަރުކާރުތަކުން ޓެކްސީ ޑްރައިވަރުން ހިތްހަމަނުޖެހޭ އުސޫލުތަކެއް ކަނޑައަޅައިފި ނަމަ އެ މީހުން ނުކުމެ މުޒާހަރާކުރި އެވެ. އަދި ސަރުކާރުތަކުން ގިނަ ފަހަރަށް ޑްރައިވަރުން ބޭނުންވާ ގޮތަށް ސިޔާސަތު ބަދަލުކޮށްލަ އެވެ.\nމިހާރު އަނެއްކާ މާލޭގެ ޓެކްސީ ޑްރައިވަރުން ރުޅި ގަދަވެ، ސަރުކާރުގެ ނިންމުމާ ދެކޮޅަށް ތެދުވަން ދަނީ މަސައްކަތްކުރަމުންނެވެ. މާލޭ ސަރަހައްދުގައި ޓެކްސީ ދަތުރެއް ކުރެވޭނެ އެންމެ ބޮޑު އަގަކީ 75 ރުފިޔާ ކަމަށް ކަނޑައެޅުމުންނާއި ޑިކީއަށް ލާ އެއްޗިއްސަށް އެއްވެސް އަގެއް ނުނެގޭނެ ކަމަށް ހަމަޖެއްސުމަކީ އެ މީހުން ގަބޫލުކުރާ ހަމައެއް ނޫނެވެ.\nއޭގެ އިތުރުން ޕްރައިވެޓް ކާރުތަކަށް ވެސް ޓެކްސީ ކުރުމުގެ ފުރުސަތު އޮތުމަކީ ޑްރަައިވަރުންގެ ބޮޑު ޝަކުވާއެކެވެ.\nސިނަމާލެ ބްރިޖާ އެކު، މާލެ/ހުޅުލެ އާއި މާލެ/ހުޅުމާލެއާ ދެމެދުު ކުރާ ދަތުރުތަކަށް މިހާރު ނަގަނީ ކޮޅަކަށް 100ރ އެވެ. އެކަމަކު ޓްރާންސްޕޯޓް މިނިސްޓްރީން ހަމަޖެއްސި ގޮތުން ނަމަ މާދަމާ އިން ފެށިގެން ނެގޭނީ ބޮޑުވެގެން 75ރ އެވެ.\n"ރައްޔިތުންނަށް ދަތުރުފަތުރު ފަސޭހަކޮށްދޭން ސަރުކާރުން ބޭނުމިއްޔާ ޕަބްލިކް ޓްރާންސްޕޯޓްގެ ހިދުމަތް ރަނގަޅުކުރޭ. މިއީ އަހަރެމެން އާމްދަނީ ހޯދަން ކުރާ މަސައްކަތް،" ހުޅުމާލެއަށް ދާން އެރި ޓެކްސީގެ ޑްރައިވަރަކު ބުންޏެވެ.\nއެ ޑްރައިވަރު ދެކޭ ގޮތުގައި ޓެކްސީ ދަތުރުތަކަށް އަގު ކަނޑައެޅުމަކީ ސަރުކާރުން ކުރަން ޖެހޭ ވެސް ކަމެއް ނޫނެވެ. އެއީ ކަނޑު ދަތުރުތަކަށް ވެސް އަގު ކަނޑަނާޅާތީ އެވެ. ޓެކްސީ އަގު ކޮންޓްރޯލް ކުރަންޏާ ލޯންޗް ދަތުރުގެ އަގު ވެސް، އޭނާ ދެކޭ ގޮތުގައި، ކޮންޓްރޯލްކުރަން ޖެހޭނެ އެވެ.\n"ކީއްވެހޭ ހަމައެކަނި އަހަރެމެން ދަތުރުކުރާނެ އަގުތައް ކަނޑައަޅަންވީ؟ އަތޮޅު ތެރޭގައި ލޯންޗުތަކުން އެބަ ނަގާ މަތިންދާބޯޓް ދަތުރަކަށް ނަގާ ވަރުގެ އަގުތައް. ސަރުކާރުން ކީއްވެހޭ އެކަމާ ނުބެހެނީ؟" މާލެ ސަރަހައްދުގައި ޓެކްސީތަކަށް ދަތުރަކަށް ނެގޭނެ އެންމެ ބޮޑު އަގަކީ 75ރ. ކަމަށް ސަރުކާރުން ކަނޑައެޅުމުން އެކަމާ ނުރުހި އެ ޑްރައިވަރު ބުންޏެވެ.\nއަގު ކަނޑައެޅުމުގެ މައްްސަލައިގައި ބައެއް ޑްރައިވަރުން ދެނީ ވަރަށް ކިބުރުވެރި ޖަވާބުތަކެވެ. އެގޮތުން ބައެއް މީހުން ވަނީ އާއްމު ރައްޔިތުންނަށް މަލާމާތް ރައްދުކުރާ ފަދަ މޭރުމަކުން ވެސް ވާހަކަ ދައްކައިފަ އެވެ. "ލާރި ނެތިއްޔާ ނާރާށޭ، އަހަރެމެން ދަތުރުކުރާނީ 100 އަށޭ" ބުނި ބުނުމަކީ އޭގެ މިސާލެކެވެ.\nމާލޭގައި ޓެކްސީ ނުލިބުމުގެ ޝަކުވާ އާންމުންގެ ބޮޑެވެ. ޓެކްސީ ސެންޓަރަކަށް ގުޅައިގެން ޓެކްސީއެއް ހޯދުން އަދި އެހާ އުނދަގުލެވެ. އެހެންކަމުން އެ ހުރިހާ ކަމަކަށް ރަނގަޅު ހައްލެއް ލިބޭތޯ މަސައްކަތްކުރުމަކީ ސަރުކާރުގެ ޒިންމާއެކެވެ. އެގޮތުން ގެންނަ އެއް ބަދަލަކީ މޮބައިލް އެޕްތައް ބޭނުންކޮށްގެން ޓެކްސީ ހިދުމަތް ޒަމާނީކޮށް، ފުޅާކުރުމެވެ.\nޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރު ޝިމާޒް އަލީ ވިދާޅުވީ އެޕްލިކޭޝަންތަކަށް ހުއްދަ ދިނީ ޓެކްސީ ނުލިބުމުގެ މައްސަލަ ހައްލުކުރަން ކަމަށެވެ.\n"[މާލޭގައި] 1200 ޓެކްސީ އަށް ހުއްދަ ދީފައި އޮންނަ އިރު، މާލެ އިން ޓެކްސީއެއް ހޯދަން އުޅެން ޖެހޭ ހާލު އެނގިވަޑައިގަންނަވާނެ. ބައެއް ޓެކްސީތަކުން ހިދުމަތް ދެނީ ދެ ގަޑިއެއް ހާއިރު،" ޝިމާޒް ވިދާޅުވި އެވެ.\n"ރައްޔިތުންނަށް ކުރިމަތިވެފައިވާ މި ދައްޗަށް ސަރުކާރުން ހައްލެއް ހޯދައިދޭން ޖެހޭ. އެޕްލިކޭޝަންތަކަށް ހުއްދަ ދިނީ އެހެންވެ."\nމިހާރު ބޭނުންކުރަނީ "އަވަސް ރައިޑް" އާއި "އެއައީ" އަދި "ޕިކް މީ" އެޕް އެވެ.\nޓެކްސީގެ ހިދުމަތް ފަސޭހަކުރަން މިހާތަނަށް އެކި ސަރުކާރުތަކުން ހެދި ކޮންމެ އުސޫލަކަށާއި ގަވައިދަކަށް ޑްރައިވަރުން ވަނީ ގޮންޖަހައިފަ އެވެ. އެންމެ ފުރަތަމަ އެމީހުން އަޑު އުފުލަނީ އެވެ. ދެން ޑްރައިވަރުންނާ މަޝްވަރާކޮށް، އެމީހުން ޑިމާންޑްކުރާ ބަދަލުތައް ގެނެސްފައިވެ އެވެ. އެކަމަކު ބައެއް އުސޫލުތައް މުގުރަ އެވެ.\nމީހުން އަރައި ތިބިކަން އަންގައި ދިނުމަށް ޓެކްސީ ބޯޑް ރަތް ކުރުމާއި ޓެކްސީ ހުސްވުމުން ފެހިކުރުމުގެ އުސޫލަކީ އޭގެ މިސާލެކެވެ. ގިނަ ޑްރައިވަރުން އެކަމަށް ފަރުވާލެއް ނުބަހައްޓަ އެވެ. އަލަށް ކަނޑައެޅި އަގުތަކާ މެދު ވެސް އަމަލުކުރާނީ ހަމަ އެގޮތަށް ކަަމަށް ބައެއް ޑްރައިވަރުން އެދަނީ ފާޅުގައި ބުނަމުންނެވެ.\nއާ އުސޫލަށް އަމަލްކުރުން ހުއްޓުވައި ދިނުން އެދި ސިވިލް ކޯޓަށް ދާނެ ކަމަށް ޑްރައިވަރުން ބުނެ އެވެ. އަދި މާދަމާ މުޒާހަރާ ކުރާނެ ކަމަށް ޑްރިވަރުންގެ ޖަމިއްޔާއިން ވަނީ އިއުލާންކޮށްފަ އެވެ.\nޓެކްސީ ޑްރައިވަރުން މުޒާހަރާކޮށްލާ އިރަށް މީގެ ކުރިން ސަރުކާރުތަކުން އެމީހުންގެ ޑިމާންޑްތަކަށް ދީލައިލަ އެވެ. އެކަމަކު ޓެކްސީ ޑްރައިވަރުން ހަޅުތާލުކުރަން ގާނޫނު މަނާކުރެ އެވެ. އަދި މައްސަލައަކީ، ބައެއް އާންމުން ފާހަގަކުރާ ގޮތުގައި، ހަޅުތާލުކުރުމުން ވެސް ކުރީގެ ސަރުކާރުތަކުން އެ ޑްރައިވަރުންނާ ދެކޮޅަށް ފިޔަވަޅު ނޭޅުމެވެ.\nޓެކްސީ ޑްރައިވަރުން އަނެއްކާވެސް މުޒާހަރާ ކުރާ ހަބަރު ފެތުރުމާ އެކު އާއްމުން ދަނީ ސޯޝަލް މީޑިއާ އާއި މެއިންސްޓްރީމް މީޑިއާގެ ތެރެއިން ވެސް ނުރުހުން ފާޅުކުރަމުންނެވެ. އެގޮތުން ޑްރައިވަރުންނާ ދެކޮޅަށް ސަރުކާރަށް އެޅޭނެ ގިނަ ފިޔަވަޅުތަކެއްގެ ވާހަކަ ދައްކަ އެވެ.\n"ޓެކްސީ އަގު ލިޔުންތަކުން ބަދަލުކުރިޔަސް އެކަމެއް ނުވާނެ. ކުރަންވީ ކަމަކީ މާލޭގައި ޕަބްލިކް ޓްރާންސްޕޯޓް ސިސްޓަމެއް ގާއިމްކުރަންވީ. އޭރުން ޓެކްސީތަކަށް ޓްރާންސްޕޯޓްގެ އަމުރު ހިނގާނެ،" އާންމު މީހަކު، އޭނާގެ ހިޔާލު ފާޅުކުރި އެވެ.\n"މިކަން ނުކޮށް ޓްރާސްޕޯޓުން ޓެކްސީގެ ވާހަކަ ނުދެއްކިއްޔާ ރަނގަޅުވާނީ. އެމްއޭސީއެލްއިން 50 ކާރު ގެނެސް އެއާޕޯޓް ދަތުރުތައް ކޮށްބަލަ. އޭރުން ހުޅުލެއަށް ޓެކްސީ ނާރުވާނީ. ފުރަތަމަ ކުރަންވީ ކަންތައް ފުރަތަމަ ކޮށްބަލަ."\nޓެކްސީ މައްސަލައާ ބެހޭ ގޮތުން ހިޔާލު ފާޅުކުރި ގިނަ މީހުން ބުނެފައި ވަނީ "ހައްލަކީ ޕަބްލިކް ޓްރާންސްޕޯޓް ވަރުގަދަ ކުރުން" ކަމަށެވެ.\nހުޅުމާލެއަށް ދަތުރުކުރި ކާރުގެ ޑްރައިވަރު ވެސް ދެއްކީ އެވާހަކަ އެވެ.\n"އެމްއޭސީއެލްގެ ބަހުން ވެސް އެބަ ނަގާ ބޮލަކަށް 10.ރ. ދެން އާއިލާ އެއްކޮށް ދަތުރުކުރާ އިރު، މިއޮންނަނީ ހަމަ ބޮޑު އެއްޗެއް ގޮސްފައި. ސަތޭކައޭ ބުންޏަސް މީހުން ކާރަށް އަރަނީ އެހެންވީމާ،" އޭނާ ބުންޏެވެ.\nއެކަމަކު 100ރ އަށް އާންމުން ދަތުރުކުރުމަކީ ޝަކުވާ ނެތުން ނޫން ކަމަށް، ބައެއް މީހުން ބުނެ އެވެ. ގިނަ މީހުން ގަބޫލުކުރަނީ ހުޅުމާލެ އާއި މާލެއާ ދެމެދުގެ ދަތުރަކަށް 10 ވަރަކަށް މިނިޓްގެ ދަތުރަކަށް 100ރ ބޮޑު ކަމަށެވެ.\nއާ ޓެކްނޮލޮޖީތަކާ އެކު ދުނިޔޭގެ ގިނަ ގައުމުތަކުގެ ޓެކްސީ ހިދުމަތަށް ބޮޑެތި ބަދަލުތަކެއް މިހާރު އެބަ އާދެ އެވެ. އެ ބަދަލުތައް ރާއްޖެއަށް ވެސް އަންނަން ޖެހޭނެ ކަމަށް، އާންމުން ގަބޫލުކުރެ އެވެ.\nއާ އުސޫލުތަކާ އެކު ޓެކްސީ ޑްރައިވަރުންގެ ހިތްހަމަނުޖެހުން ނައްތާލަން ސަރުކާރުގެ ސިޔާސަތު ބަދަލުކޮށްފާނެކަން ނުވަތަ ނޫންކަން އަދިއެއް ނޭނގެ އެވެ. ޑްރައިވަރުންގެ ޖަމިއްޔާ އިން ރާވާފައި ވަނީ މާދަމާ މުޒާހަރާކުރާށެވެ.\nއިތުރު ލިޔުންތައް ދަތުރުފަތުރު ޓެކްސީ ހިދުމަތް ޓެކްސީ އަގު\nއާ އުސޫލާ މެދު ނުރުހުންވެ ޓެކްސީ ޑްރައިވަރުން ކޯޓަށް!


ވީހާވެސް ގިނަ ރައްޔިތުން އާންމު ދަތުރުފަތުރުގެ ނިޒާމުގެ ބޭނުންކުރުމަށް ނައިބު ރައީސް އިލްތިމާސްކުރައްވައިފި |\nރާއްޖެއާއި މުމްބާއީއާ ދެމެދު އެއަރ އިންޑިއާގެ ދަތުރުތައް އަލުން ފަށައިފި\nރާއްޖެ އެތެރެވުމުގެ ކުރިން ކޯވިޑް ޓެސްޓް ހެދުމަށް ލުޔެއް!\nއިރުމަތީ ޔޫރަޕުން ރާއްޖެއަށް ދަތުރުކުރާ އެއަރލައިންތައް އިތުރުކުރުމަށް މަޝްވަރާކޮށްފި\nވީހާވެސް ގިނަ ރައްޔިތުން ޢާންމު ދަތުރުފަތުރުގެ ނިޒާމުގެ ޚިދުމަތް ބޭނުންކުރުމަށް ރައީސުލްޖުމްހޫރިއްޔާގެ ނައިބު ފައިޞަލް ނަސީމް އިލްތިމާސްކުރައްވައިފި އެވެ.\nއެ މަނިކުފާނު މި ކަމަށް އިލްތިމާސްކުރެއްވީ، މާލޭގެ ހުޅަނގު އުތުރު ކަނުގައި އެސްޓީއޯއިން ތަރައްގީކުރި ބަސް ހުއްޓި އާއި ޕާކް ހުޅުވައިދެއްވައި ވާހަކަފުޅު ދައްކަވަމުންނެވެ. ފައިސަލް ވިދާޅުވީ މިރޭ ހުޅުވި ބަސް ހުއްޓިއަކީވެސް މާލޭގައި އާބާދީ ތޮއްޖެހުމުގެ ސަބަބުން ދިމާވެފައިވާ ދަތިތަކަށް ޙައްލެއް ހޯދުމަށާއި، އާންމު ދަތުރުފަތުރުގެ ނިޒާމު ހަރުދަނާކޮށް ލުއިފަސޭހަކޮށްދިނުމަށް ސަރުކާރުން ކުރަމުންގެންދާ މަސައްކަތްތަކުގެ ދަށުން ކުރެވުނު މަސައްކަތެއްކަމަށެވެ. އަދި މާލެއަށް ދިމާވެފައިވާ މައްސަލަތައް ޙައްލުކޮށް މާލެއަކީ ހިތް ފަސޭހަތަނަކަށް ހެދުމަކީ ސަރުކާރުގެ މުހިންމު ވަޢުދެއްކަން ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ.\n“ބަސްތަކެއް ދުއްވާއިރު، ހުސް ބަސްތަކެއް ދުއްވުމަކުން އޭގެ މަޤްޞަދު ޙާސިލެއްނުވޭ. އަޅުގަނޑުމެން ދުނިޔޭގެ ކުރިއަރާފައި ހުންނަ ޤައުމުތަކަކަށް ބަލާލާއިރު ޕަބްލިކް ޓްރާންސްޕޯޓް އަޅުގަނޑުމެންނަށް ބަހުން އެހެން ޤައުމުތަކުން އޮންނަނީ ޖާގަނުލިބިފައި. ”\n– ނައިބު ރައީސް\nރައީސުލްޖުމްހޫރިއްޔާގެ ނައިބުގެ ވާހަކަފުޅުގައި، ޓްރެފިކްގެ މައްސަލަތައް ޙައްލުކުރުމުގައި، ވެހިކަލް ދުއްވާ ފަރާތްތަކާއި ހިނގާބިނގާވެ ހަދާ ފަރާތްތަކުން މުހިންމު ދައުރެއް އަދާކުރަންޖެހޭކަން ވަނީ ފާހަގަކުރައްވާފައެވެ. އެގޮތުން އެ ހުރިހާ ފަރާތްތަކުންވެސް މާލޭގެ މަގުތަކުގެ ކާރުބާރު ބޮޑުކަން ވިސްނައި މަގުމަތީގެ ސަލާމަތާއި ރައްކާތެރިކަމަށް ޚާއްޞަ ސަމާލުކަމެއް ދޭންޖެހޭކަން އެމަނިކުފާނު ފާހަގަކުރެއްވިއެވެ.\nމާލޭ ހުޅަނގު އުތުރު ކަނުގައި ކުރިން ވެސްޓްޕާކް ހިންގި ބިމުގައި އެސްޓީއޯއިން ތަރައްގީކުރި ބަސް ހުއްޓި އަކީ މާލެއާއި ހުޅުމާލެއާ ދެމެދު ދަތުރުކުރާ ބަސްތަކަށް ހާއްސަކޮށްގެން ހެދި ބަސް ހުއްޓިއެކެވެ. އަދި ހަމަ އެ ސަރަހައްދުގައި ތަރައްގީކޮށްފައިވާ ޕާކަކީ އާންމުންނަށް ހިތްފަސޭހަކޮށްލެވޭނެހެން އިށީންނާނެ ބެންޗުތަކާއި، އައުޓްޑޯ ޖިމަކާއެކު ތަރައްގީކުރި ޕާކެކެވެ. މިމަސައްކަތްތައް އެސްޓީއޯއިން ކޮށްފައިވަނީ އެ ކުންފުނީގެ އިޖްތިމާއީ ޒިންމާގެ ތެރެއިންނެވެ.\nދާދިފަހުން ސްޓެލްކޯއިންވެސް ވަނި އެކުންފުނީގެ އިޖްތިމާއީ ޒިންމާގެ ދަށުން ސްޓެލްކޯގެ އިރު ދެކުނު ކަންމަތީގައި، އޭސީކޮށް ޒަމާނީފެންވަރެއްގެ ހިދުމަތް ލިބޭ ބަސް ހުއްޓިއެއް ތަރައްގީކޮށްފައެވެ. އަދި އެއީ 100 އިންސައްތަ އިޔާދަކުރަނިވި ހަކަތައިން ކަރަންޓުދީގެން ހިދުމަތްދޭގޮތަށް ރާއްޖޭގައި ތަރައްގީކުރި ފުރަތަމަ ބަސްހުއްޓިއެވެ.\nރައީސުލްޖުމްހޫރިއްޔާގެ ނައިބު, ބަސް ހުއްޓި, އެސްޓީއޯ, ދަތުރުފަތުރު


Singapore ge furathama anhen raees akah Halimah Yacob\nސިންގަޕޫރުގެ ފުރަތަމަ އަންހެން ރައީސާ އަކަށް ހަލީމާ ޔައުޤޫބް\nސިންގަޕޫރުގެ ފުރަތަމަ އަންހެން ރައީސާ އަކީ ހަލީމާ ޔައުޤޫބް ކަމަށް ރަސްމީގޮތުން އިއުލާން ކޮއްފިއެވެ. މި މަޤާމު އެނާ އަށް ލިބިފައިވަނީ އެއްވެސް ވޯޓުލުމަކާ ނުލައެވެ.\nސިންގަޕޫރުގެ ރައީސްގެ މަގާމަކީ ވަރަށް ގިނަ ޝަރުތުތަށް އެކުލެވޭ މަޤާމެކެވެ. އެ މަޤާމަށް ކޮންމެ މީހަކަށް ކުރިމަތި ނުލެވެއެވެ. ހަލީމާގެ އިތުރުން މި މަޤާމަތް އިތުރު2މީހުން ކުރިމަތިލިއެވެ. މި ފަހަރު ރައީސް ކަމަށް ކުރިމަތި ލުމުގެ ފުރުސަތު އޮތީވެސް ހަމައެކަނި މެލޭޝިއާ ދަރިކޮޅަށް ނިސްބަތްވާ މީހުންނަށެވެ. އެގޮތުން ހަލީމާއަށް މި މަޤާމު ލިބިފައިވަނީ އެހެނިހެން ޝަރުތު ތަކުން ދެން ކުރިމަތިލީ މީހުން ޝަރުތު ހަމަ ނުވުމުންނެވެ. އަދި އެ މަޤާމަށް ޝަރުތު ހަމަވީ ހަމަ އެކަނި އޭނާ ކަމަށް ވުމުން އެނާ އަށް މަޤާމު ލިބިފައިވާކަން ރަސްމީކޮށް މިއަދު ވަނީ އިއުލާން ކޮއްފައެވެ.\nހަލީމާ އަކީ ސިންގަޕޫރުގެ ސިޔާސީ ދާއިރާގައި ގިނަ ދުވަހު މަސައްކަތް ކުރައްވާފައިވާ ކަނބަލެކެވެ. އެނާ އަކީ ސިންގަޕޫރުގެ ރައްޔިތުންގެ މަޖިލީހުގެ ރައީސް ކަންވެސް ކުރިން އަދާ ކުރައްވާފައިވާ ބޭފުޅެކެވެ. އެނާ މަޤާމަށް ހޮވުނު ކަން އިއުލާން ކުރުމާއެކު އެނާ ރައްޔިތުންނަށް މުޙާތަބު ކުރައްވާ ވިދާޅުވެފައިވަނީ އެނާ އަކީ ހުރިހާ އެންމެންގެ ވެސް ރާއީސާ ކަމަށެވެ. އަދި އެނާ ވަކި މީހަކަށް ވަކި ކުލައަކަށް ވަކި ދީނަކަށް ވަކި ޖަމާއަތަކަށް ވަކި ގޮތަކަށް އަމަލު ނުކުރައްވާނެކަމަށެވެ. އެނާ އިތުރަށް ފާހަގަ ކުރެއްވި ގޮތުގައި އޭނާ ވެރިކަމަށް އިސް ކުރެވުނީ އިންތިހާބަކާ ނުލާ ނަމަވެސް، އެންމެނަށް ހިދުމަތް ކުރުމުގައި ދެންމި ހުންނާނެ ކަމަށެވެ.\nސިންގްޕޫރުގެ ވެރިކަމަށް ދެން ކުރިމަތިލީ ދެމީހުން ޝަރުތު ހަމަ ނުވީ، ސިންގަޕޫރު ގާނޫނު ބުނާ ގޮތުން ސިޔާސީ ދާއިރާ މީހެއް ނޫންނަމަ، މަދުވެގެން 372 މިލިއަން ޑޮލަރުގެ ހިއްސާ އޮންނަ ކުންފުންޏެއް ހިންގާފަ ނުވަތަ ވެރިއެއްގެ މަގާމު އަދާ ކޮއްފައި ވުން ޝަރުތަކަށް ވުމުންނެވެ.\nސިންގަޕޫރުގެ ރައީސްގެ މަގާމަކީ މާ ގިނަ ބާރުތައް އެކުލެވިގެންވާ މަޤާމެއް ނޫނެވެ. ނަމަވެސް ސަރުކާރުގެ އިސްފަރާތެއްގެ މަޤާމުގައި ހުރެވޭނީ ރައީސްގެ ތާއީދު ލިބިގެންނެވެ. އިންތިހާބަކާ ނުލާ 63 އަހަރުގެ ހަލީމާއަށް ވެރިކަން ލިބިމުން ބައެއް މީހުން އެކަމާ މެދު ޝަކުވާވެސް އެބަ ކުރެއެވެ. އަދި ވަކި ނަސްލެއްގެ ބަޔަކަށް މިފަަހަރު ވެރިކަމަށް ކުރިމަތި ލެވޭ ގޮތަށް އޮތުމުން އެކަމާ ވެސް ބައެއް މީހުންވަނީ ހިތްހަމަ ނުޖެހުން ފާޅު ކޮއްފައެވެ. ނަމަވެސް ސިންގަޕޫރު އިންތިޙާބީ އިދާރާއިން ބުނެފައިވަނީ އެއީ މީގެ ކުރިން މެލޭޝިއާ ދަރިކޮޅުގެ ރައީސަކު ސިންގަޕޫރުގައި ވެރިކަމަށް އައިސްފައި ނެތުމުން ހަމަހަމަ ކަން ޤާއިމް ކުރުމަށެވެ.


Ancelotti ah ratheh, Mourinho ge shakuvaa eh neiy | Mihaaru\nއަންޗެލޮޓީ އަށް ރަތެއް، މޮރީނިއޯގެ ޝަކުވާއެއް ނެތް\nއެވަޓަން މެޗުގެ ތެރެއިން އަންޗެލޮޓީ.-- ފޮޓޯ: އޭއެފްޕީ\n02 މާޗް 2020 - 09:08\nލަންޑަން (މާޗް 2) - އިނގިރޭސި ޕްރިމިއާ ލީގުގައި ރޭ މެންޗެސްޓާ ޔުނައިޓެޑާ 1-1 އިން އެއްވަރުވި މެޗަށް ފަހު އެވަޓަންގެ ކޯޗު ކާލޯ އަންޗެލޮޓީ އަށް ރަތް ކާޑެއް ދެއްކިއިރު، ފަހަތުން އަރައި ވުލްވްސް އިން 3-2 އިން ޓޮޓެންހަމް ބަލިކުރުމުން ޝަކުވާއެއްކުރަން ބޭނުންނުވާ ކަމަށް އެ ޓީމުގެ ކޯޗު ހޯސޭ މޮރީނިއޯ ބުނެފި އެވެ.\nރޭގެ މެޗުތަކުން ޔުނައިޓެޑާއި ޓޮޓެންހަމަށް މޮޅުނެވުމުން ގަދަ ހަތަރެއްގެ ރޭހުގައި މި ހަފްތާގައި އެންމެ ބޮޑު ކުރިއެރުމެއް ލިބުނީ ވުލްވްސް އަށެވެ. ހަތަރު ވަނައިގައި 28 މެޗުން 45 ޕޮއިންޓް ހޯދައިގެން ޗެލްސީ އޮތްއިރު، ފަސް ވަނައިގައި އޮތް ޔުނައިޓެޑާއި ހަ ވަނައިގައި އޮތް ވުލްވްސް އަށް ވަނީ 28 މެޗުން 42 ޕޮއިންޓް ލިބިފަ އެވެ. ޓޮޓެންހަމް ހަތް ވަނަ އަށް ވެއްޓުނުއިރު، އެ ޓީމަށް 28 މެޗުން ލިބިފައިވަނީ 40 ޕޮއިންޓެވެ. އެވަޓަން 11 ވަނައިގައި އޮތީ 28 މެޗުން 37 ޕޮއިންޓާ އެކު އެވެ.\nއެވަޓަންގެ ގުޑިސަން ޕާކުގައި ކުޅުނު މެޗު ފަށައިގެން މާ ގިނައިރެއްނުވެ އެ ޓީމަށް ލީޑުނަގައިދިނީ ޒުވާން ފޯވާޑް ޑޮމިނިކް ކަލްވެޓް ލެވިން އެވެ. އޭނާ މި ލަނޑު ޖެހީ ޔުނައިޓެޑްގެ ކީޕަރު ޑޭވިޑް ޑެހެއާ ހެދި ބޮޑު ގޯހަކުންނެވެ. ފުރަތަމަ ހާފުގައި ޔުނައިޓެޑަށް އެއްވަރުކޮށްދިނީ ބްރޫނޯ ފެނާންޑޭސް އެވެ. މެޗުގެ އިތުރު ވަގުތުގައި އެވަޓަންގެ ކަލްވެޓް ލެވިން ޖެހި ބޯޅައެއް ޔުނައިޓެޑްގެ ހެރީ މެގުއާގައި ޖެހިފައި ގޯލަށް ވަނުމުން އެވަޓަން އިން މެޗުން މޮޅުވީ ކަމަށް ބަލައި ވަރަށް އުފާފާޅުކުރި އެވެ. އެކަމަކު އެ ގޯލު ބަލައިނުގަންނަން ރެފްރީ ނިންމުމުން އެވަޓަން އިން ވަރަށް ނުރުހުން ފާޅުކުރި އެވެ. ރެފްރީ އެ ލަނޑު ގަބޫލުނުކުރީ އޮފްސައިޑްގައި އިން އެވަޓަންގެ ގިލްފީ ސިގަޑްސަންގެ ސަބަބުން ޔުނައިޓެޑްގެ ކީޕަރު ޑެހެއާ އަށް އެ ބޯޅަ ނުފެންނާނެ ކަމަށް ބަލައިފަ އެވެ.\nރެފްރީގެ އެ ނިންމުމާ މެދު ހިތްހަމަނުޖެހުން ފާޅުކުރަން މެޗަށް ފަހު އަންޗެލޮޓީ ދަނޑަށް އަރައި ވާހަކަ ދައްކަން ފެށުމުން ރެފްރީ ވަނީ އޭނާ އަށް ރަތް ކާޑެއް ދައްކައިފަ އެވެ. މިއާ އެކު އަންނަ ހަފްތާގައި ޗެލްސީއާ ދެކޮޅަށް ކުޅޭ މެޗުގައި އަންޗެލޮޓީ އަށް ބެންޗުގައި ނުހުރެވޭނެ އެވެ.\n"އެ ގޯލު ބަލައިނުގަންނަން ޖެހޭ ސަބަބެއް ނެތް. އެއީ އޮފްސައިޑްގައި ވިޔަސް ސިގަޑްސަން އިނީ އިށީދެގެން. އޭނަ ކުޅުމަކަށް ހުރަހެއް ނާޅާ. ޑެހެއާ އަށް ބޯޅަ ނުފެންނަ ހިސާބެއްގައެއް ނޫން ހުރީ. އަނެއްކޮޅުން އެއީ ޔުނައިޓެޑްގެ ކުޅުންތެރިޔެއްގެ ގައިގައި ޖެހިފައި އައި ބޯޅައެއް. މިއީ ބަލައިގަނެވޭނެ ނިންމުމެއް ނޫން،" ތަޖުރިބާކާރު ކޯޗު އަންޗެލޮޓީ ބުންޏެވެ.\nޓޮޓެންހަމް ކޯޗު ހޯސޭ މޮރީނިއޯ. -- ފޮޓޯ: އޭއެފްޕީ\nޓޮޓެންހަމުން ދެ ފަހަރު ލީޑުނެގި މެޗުގައި ރޭ ވުލްވްސް އިން މޮޅުވީ ފަހަތުން އަރަ އެވެ. ޓޮޓެންހަމްގެ ކޯޗު މޮރީނިއޯ ބުނީ ޖެހިލުމެއްނެތި ރަނގަޅަށް ކުޅުނު ޓީމު މޮޅުވުމުން ކުރަން ޖެހޭ ޝަކުވާއެއް އޮވެގެން ނުވާނެ ކަމަށެވެ.\n"އެ މީހުން (ވުލްވްސް) ދެ ފަހަރު ފަަހަތަށް ދިޔައީމަ ވެސް ހަމަ ހިތްވަރު ނެރެގެން މެޗަށް އެނބުރި އައީ. އަހަރެމެން ތިބީ މާ މަޑުމައިތިރިކޮށް. އެއީ ރަނގަޅު ގޮތެއް ނޫން. މެޗުން މޮޅުވުމުގެ ރޫހު ހުރިހާ ގޮތަކުން ފެންނަން ވާނެ. ފައުލެއް ކުރިޔަސް ލަނޑެއް ޖެހިޔަސް ފޯކަސް ހުންނަންވާނީ މޮޅުވާން. ވުލްވްސް ކުޅުނީ އެހެން. އެ ފަދަ ގޮތަކަށް އަހަރެމެންނަށް ނުކުޅެވޭ. އެހެންވީމަ ދެއްކޭނެ ވާހަކައެއް ނެތް،" މޮރީނިއޯ ބުންޏެވެ.\nއޭނާ ބުނީ އެއްވެސް ހާލެއްގައި ޓޮޓެންހަމްގެ މުހިއްމު ދެ ފޯވާޑުން ކަމަށްވާ ހެރީ ކޭން އާއި ސޮން ހެއުން މިން ނުލައި މެޗުތައް ކުޅެން ޖެހުމުގެ ޝަކުވާ ވެސް ނުކުރާނެ ކަމަށެވެ.\nޓޮޓެންހަމް އިންގްލިޝް ޕްރިމިއާ ލީގް އެވަޓަން ހޯޒޭ މޮރީނިއޯ ކާލޯ އަންޗެލޯޓީ\nސިގަޑްސަން އިށީދެގެން އިނދެނަމަވެސް ބޯޅައަށް ޙަރާކާތްކޮށްފި. އެހެންވީމަ އެއީ އޮފްސައިޑެއްކަމަށް ބެލޭނީ.\nއަންޗޮކްލޭޓްވެސް ބުނީ ގޯސްވާހަކައެއްނުން، ސިގަޑްސަން އިނީ އިށީދެގެން، އެކަމަކު އޭނަގެ ފައިދުރުކުރީމަ ކުޅުމުގަ ބައިވެރިވި ކަމަށް ބެލެވޭނީ، އިޝީދެގެން ހުއްޓަސް. އެހެންނޫނަސް މިކަން މިގޮތަށް ކުރެވޭނަމަ ފޯވާޑުން ގޯލުކުރިމަތީ އޮށޯވެގެން ތިބެން ފަށާފާނެ. މިގޮތަށް ލަނޑުޖެހޭކަން އެގޭނަމަ\nއެމީހުންގެ ކުޅުންތހެރިއެއް ގައިގަ ޖެހިފަ ގޮސް ގޯލަށް ބޯޅަ ވަނީ\nމޮރީނިއޯގެ މުސްކުޅި ޚިޔާތަކާއެކު މިހާރު މަޝްހޫރުނުން ކުލަބުތަކާވެސް ވާދަ ނުކުރެވޭ، އެކްސްޕެރީ ޑޭޓް ހަމަވީ ކަންނޭގޭ؟\nއޭނަގެ ބަސް ޕާކިންގް ސްޓައިލް މިހާރު ކަމަކުނުދޭ.